# Yvain ou le Chevalier au Lion

Li boins roys Artus de Bretaigne, La qui proeche nous ensengne Que nous soions preus et courtois, Tint court si riche conme rois A chele feste qui tant couste, C’on doit nonmer le Penthecouste. Li rois fu a Cardœil en Gales ; Aprés mengier, parmi les sales, Li chevalier s’atropelerent La ou dames les apelerent Ou damoiseles ou pucheles. Li un recontoient nouveles, Li autres parloient d’Amours, Des angousses et des dolours Et des grant biens qu’en ont souvant Li desiple de son couvant, Qui lors estoient riche et gens ; Mais il y a petit des siens, Qui a bien pres l’ont tuit laissie, S’en est Amours mout abaissie ; Car chil qui soloient amer Se faisoient courtois clamer, Que preu et largue et honnorable ; Mais or est tout tourné a fable, Car tiex y a qui riens n’en sentent, Dïent qu’il ayment et si mentent, Et chil fable, menchongne en font Qui s’en vantent et droit n’i ont. Mais pour parler de chix qui furent, Laissons chix qui en vie durent, Qu’encor vaut mix, che m’est avis, Un courtois mors c’uns vilains vis. Pour che me plais a reconter Chose qui faiche a escouter Du roy qui fu de tel tesmoing C’on en parole pres et loing ; Si m’acort de tant ad Bretons En tant qu’i nonment des boins les nons Et par aux sont ramenteü Li boin chevalier esleü Qui en amor se traveillierent. Mais chel jour mout s’esmerveillierent De chil qui d’entr’euz se leva ; Si eut de tix qui mout pesa Et qui mout grant parole en firent, Pour che que onques mais ne virent En haute feste en chambre entrer Pour dormir ne pour reposer ; Mais chel jour ainsi li avint Que la roÿne le retint, Si demoura tant delés li Qu’il s’oublia et endormi. A l’uis de la chambre dehors Fu Dodinez et Sagremors, Li rois et mesire Gavains,
Et si fu pres mesire Yvains, Et fu avec Calogrenans, Unz chevaliers mout avenans Qui lors out conmenchié .i. conte, Non de s'onnor, mais de sa honte. Ainsi que sen conte contoit Et la roÿne l'escoutoit, Si s'est delés le roi levee Et vint seule; si s'est emblee. Anchois que nus le puist veoir, Se fu laissie entr'eus queoir; Et dont Calogrenans sans plus Sali en piés contre li sus. Et Queuz, qui mout fu ramporneus, Fel et poignans et despiteus, Li dist: « Par Dieu, Calogrenant, Mout vous voi or preu et saillant, Et encor mout m'est bel que vous Estes li plus courtois de nous; Et bien sai que vous le quidiés, Tant estes vous de sens widiés. S'est drois que ma dame l'otrit, Que vous aiés plus que nous tuit De courtoisie et de proeche: Ja laissames or pour proeche, Espoir, que nous ne nous levames Ou pour che que nous ne deignames. En non Dieu, sire, nous feïmes, Mais pour che que nous ne veïmes Ma dame, ains que fustes levés. - Chertes, Kés, ja fussiés crevés, Fait la roÿne, au mien quidier, Se ne vous peüssiés widier Du venin dont vous estes plains. Enuieus estes et vilains De ramporner vos compagnons. - Dame, se nous ne gaagnons, Fait Keu, en vostre conpagnie, Gardés que nous n'i perdons mie. Je ne quit avoir cose dite Qui me doie estre mal escrite. Je vous pri, or taisiés vous ent: Il n'a courtoisie ne sens En plait d'uiseuse maintenir; Chest plait ne doit avant venir Ne ne doit plus avant monter. Mais faites nous avant conter Che qu'il avoit ains conmenchié, Que si ne doit avoir tenchié. » A cheste parole s'apont Calogrenans et chi respont: « Sire, fait il, de la tenchon N'i a mie grant mesproison; Petit m'en est, a poi le pris. Se vous avés vers moi mespris, Je n'i arai ja nul damage: A miex vaillant et a plus sage, Mesire Keus, que je ne sui, Avés vous souvent dit anui, Que bien en estes coustumiers. Tousjours doit puir li fumiers, Et tahons poindre, et malos bruire;
Si doivent enuieus mesdire. Mais je n’en conterai huimés, Se ma dame m’en laisse em pais, Et je li pri qu’ele s’en taise, Que le chose mout* me desplaise Ne me conmant, soie merchi. — Dame, trestuit chil qui sont chi, Fait Keus, boin gré vous en saront, Que volentiers l’escouteront ; Ne n’en faites or riens pour moi, Mais, foi que vous devés le roi, Le vostre seigneur et le mien, Quemandés li, si ferés bien. — Cologregnant, fait le roÿne, Ne vous chaille de la haïne Monseigneur Keu, le seneschal ; Coustumiers est de dire mal, Si c’on ne l’en puet chastier. Quemander vous veul et proier Que ja n’en aiés au cuer ire Ne pour lui ne laissiés a dire Chose qui faiche a oïr, Se de m’amor volés joïr ; Si conmenchiés tout derechief. — Chertes, dame, che m’est mout grief Que vous me quemandés a faire ; Ains me laissaisse.i. des iex traire Que hui mais nule riens contaisse, Se courouchier ne vous doutaisse ; Mais je ferai che qui vous siet, Conment que la chose me griet. Puis qu’i vous plaist, or entendés ! Cuer et orœilles me rendés, Car parole oïe est perdue S’ele n’est de cuer entendue. Or y a tix que che qu’il oent N’entendent pas, che que il oent* ; Et chil n’en ont fors que l’oïe, Puis que li cuers n’i entent mie. As oreilles vient le parole Aussi conme li vens qui vole ; Mais n’i arreste ne demore, Ains s’en part en mout petit d’ore Se li cuers n’est si escilliés C’a prendre soit appareilliés ; Que chil le puet en son venir Prendre et enclorre et retenir. Les oreilles sont voie a vois Ou parent y entre la vois ; Et li cuers prent dedens le ventre Le vois qui par l’oreille y entre. Et qui or me vaurra entendre, Cuer et oreilles me doit rendre ; Car ne veul pas servir de songe, Ne de fable ne de menchonge, Dont maint autre vous ont servi, Ains conterai che que je vi. Il avint, pres a de.vi. ans, Que je, seus conme païsans, Aloie querant aventures, Armés de toutes armeüres Si con chevaliers devoit estre ;
Et trouvai un chemin a destre, Parmi une forest espesse. Mout y ot voie felenesse, De ronses et d’espines plaine. A quel ahan et a quel paine Tout* chele voie et chel sentier ! A bien pres tout le jour entier M’en alai chevauchant ainsi Tant que de la forest issi, Et che fu en Brocheliande. De la forest en une lande Entrai et vi une breteche A demie lieue galesche ; Tant i ot bien, plus n’i ot pas. [à transcrire] Et vi le barre et le fossé Tout environ parfont et lé, Et seur le pont em piés estoit [à transcrire] Sor son poing.i. ostoir mué. Ne l’oi mie bien salué Quant il me vint a l’estrier prendre, Si me conmanda a descendre. Je descendi ; il n’i ot el, Que mestier avoie d’ostel ; Et il me dist tout maintenant, Plus de.vii. fois en un tenant, Que benoite fust la voie Par ou laiens venus estoie. Atant en la court en entrasmes, Le pont et le porte passames. Enmi le court d’un vavassour, Qui Dix doigne joie et honor Tant conme il fist moi chele nuit, Pendoit une table, je cuit, Ou il n’avoit ne fer ne fust Ne riens qui de coivre ne fust. Seur chele table d’un martel Qui delés iert en.i. postel Feri le vavassor trois caux. Chil qui ierent amont enclos Oÿrent le vois et le son ; S’isirent hors de la maison Et vinrent en la tour aval. Li un tornerent au cheval, Que li boins vavassor tenoit ; Et je vi que vers moi venoit Une puchele bele et gente. En li esgarder mis m’entente : Ele fu longue et graille et droite. De moi desarmer fu adroite, Qu’ele le fist et bien et bel ; Puis m’afubla en court mantel Vert d’escallate paonnache ; Et tuit nous guerpirent le plache, Que avec moi ne avec li Ne remainst nus ; che m’abeli, Que plus ne queroie veoir. Et ele me mena seoir El plus bel praelet du monde, Tout clos de basme a la reonde. La le trouvai si afaitie, Si bien parlant et enseignie, De tel samblant et de tel estre
Que mout m’i delitoit a estre, Ne janmais pour vivre estouvoir Ne m’en quisisse remouvoir. Mais tant, la nuit, me fist de guerre Li vavassours qu’i me vint querre Quant du souper fu tans et heure ; N’i poi plus faire de demeure, Si fis tost son quemandement. Du souper vous dirai briesment Qu’il fu du tout a ma devise, Des que devant moi fu assise La puchele, qui s’i assist. Aprés souper itant me dist Li vavassours qu’il ne savoit Le terme puis que il avoit Herbegié chevalier errant Qui aventure alast querant ; Si’n avoit il maint herbegié. Aprés che me proia que gié Par son hostel m’en revenisse En guerredon se je poïsse, Et je li dis : « Volentiers, sire », Que hontes fust de l’escondire. Mout fui bien la nuit hostelés, Et mes chevax fu enselés Si tost c’on pot le jour veoir, Et je l’oi mout proié le soir ; Si fu bien faite ma priere. Mon boin hoste et sa fille chiere A Saint Esperit conmandai ; A trestous congié demandai, Si m’en parti ains que je poi. L’ostel gaires eslongié n’oi Quant je trouvai en.i. cossars Tors sauvages et esparars Qui s’entreconbatoient tuit Et demenoient si grant bruit Que de paour me trais arriere, Que nule beste n’est plus fiere Ne plus orgueilleuse de tor. Uns vilains qui resambloit Mor, Grans et hideus a desmesure Et si tres laide creature Que nus porroit dire de bouche, Ychil seoit seur une çouche, Une grant machue en se main. Je m’aprochay vers le vilain Et vi qu’il eut grosse la teste Plus que ronchins ne autre beste, Cheveuz ot noirs et front pelé, S’out bien.ii. espanes de lé, Oreilles moussues et grans Aussi con a.i. oliffans, Les sourchis grans et le vis plat, Le coulle noire, nes de chat, Bouche fendue conme lous, Dens de sengler agus et rous, Barbe noire et grenons tortis, Et le menton aers au pis, Longue eskine, torte et bochue. Apoiés fu seur se machue, Vestus de robe si estrange
Qu’il n’i avoit ne lin ne lange, Ains eut a son col atachiés Deux cuirs, de nouvel escorchiés, De.ii. toriaus ou de.ii. bués. Em piés sali li vilains lués Qu’il me vit vers lui aprochier. Je ne soi s’il me vaut touchier Ne ne soi qu’i voloit emprendre, Mais je me garni de deffendre Tant que je vi que il s’estut Em piés tous drois, si ne se mut, Et fu montés deseur un tronc, S’ot bien.xvii. piés de lonc ; Si m’esgarda et mot ne dist, Nient plus c’une beste feïst ; Et je quidai que il n’eüst Raison ne parler ne seüst. Toutesvoies tant m’enhardi Que je li dis : « Va, c’or me di Se tu es boine chose ou non ! » Et il me dist : « Je sui uns hom. — Ques hom ? di je. —Tes con tu vois ; Je ne sui autres nule fois. — Et que fais tu ychi tous cois ? — Si gart ches bestes par chu bois. — Conment ? Pour saint Perre de Ronme ! Et ne connoissent eles honme ; Je ne cuit n’a plain n’a boscage Puissent garder beste sauvage. — Je les gart si voir et justis Que ja n’istront de chest pourpris. — Et tu, conment ? Di m’ent le voir. — N’i a cheli qui s’ost mouvoir Des qu’eles me voient venir ; Car quant j’en puis l’une tenir, Si le destraing parmi le cors, Ad poins que j’ai et durs et fors, Que les autres de paour tramblent Et tout environ moi s’asamblent Aussi con pour merchi crier ; Ne nus ne s’i porroit fier, Fors moi, s’entr’eles s’estoit mis, Que maintenant ne fust ochis. Ainsi sui de mes bestes sire, Et tu me deveroies dire Ques hom tu es et que tu quiers. — Je sui, fait il, uns chevaliers Qui quier che que ne puis trouver* ; Assés ai quis et riens ne truis. — Et que vaurroies tu trouver ? — Aventures pour esprouver Ma proeche et mon hardement. Or te pri et quier et demant, Se tu ses, que tu me conseilles Ou d’aventures ou de merveilles. — A che, fait il, faurras tu bien : D’aventures ne sai je rien N’onques mais n’en oï parler. Mais se tu voloies aler Chi pres dusc’a une fontaine, N’en revenroies pas sans paine, Se tu ne rendoies son droit.
Chi pres trouveras orendroit Un sentier qui la te menra. Tout droit la droite voie va, Se bien veus tes pas emploier, Que tost porroies desvoier : Il y a d’autres voies mout. La fontaine venras qui bout, S’est ele plus froide que mabres. Ombres li fait li plus biaus arbres C’onques peüst faire Nature. En tous tans le fueille li dure, Qu’il ne le pert pour nul yver. Et si pent.i. bachin de fer A une si longue chaine Qui dure dusqu’en la fontaine. Les la fontaine trouveras Un perron tel con tu venras, Mais je ne te sai dire quel, Que je n’en vi onques nul tel ; Et d’autre part une chapele, Petite, mais ele est mout bele. S’au bachin veus de l’iaue prendre Et desus le perron espandre, La venras une grant tempeste Qu’en chest bos ne remanrra beste, Chevreus ne dains ne chiers ne pors, Nis li oisel s’en istront hors ; Car tu venras si fort froier, Venter et arbres pechoier Et pour voir tourner et partir Que, se tu t’en pués departir Sans grant anui et sans pesanche, Trop seras de meilleur chaanche Que chevalier qui il* fust onques. » Du vilain me parti adoncques, Qui bien m’ot la voie moustree. Espoir si fu tierche passee Et pot estre pres de midi Quant l’arbre et le chapele vi. Bien sai de l’arbre, ch’est la fins, Que che estoit li plus biaus pins Qui onques sor tere creüst. Je quit c’onques si fort ne plut Que d’yaue y passast une goute, Anchois couloit par dessus toute. A l’arbre vi le bachin pendre, Du plus fin or qui fust a vendre Onques encore en nule foire. De la fontaine poés croire Qu’ele bouloit c’une yaue chaude. Li perrons fu d’une esmeraude, Perchié aussi con une bouz ; S’avoit.iiii. rubins desous, Plus flamboians et plus vermaus Que n’est au matin li solaus Quant il appert en orient. Et sachiés ja a enscient, Ne vous en mentirai de mot. La merveille a veoir me plot De la tempeste et de l’orage, Dont je ne me tieng mie a sage, Que maintenant m’en repentisse
Mout volentiers se je poïsse, Que j’oy le perron crevé De l’iaue au bachin arousé. Mais trop y en versai, che dout, Que lors je vi le chiel derout : De plus de quatorisme pars Me feri es lais li espars Et les nues tout pelle melle Jetoient noif, pluie et graille. Tant fu tans pesmes et fors Que je quidai bien estre mors Des fourdres qu’entor moi caoient Et des arbres qui depechoient. Saichiés que mout fui esmaiés, Tant que li tans fu rapaiés. Mais Dix tant me rasseüra Que li tans gaires ne dura Et tuit li vent se reposerent ; Quant Dix ne plot venter n’oserent. Et quant je vi l’air cler et pur, De joie fui tout asseür, Que joie, s’onques le connui, Fait tost oublier grant anui. Des que li tans fu trespassés, Vi tant seur le pin amassés Oysiaus, s’est qui croire m’en veulle, Qu’il n’i paroit branche ne fuelle Que tout ne fust couvert d’oisiaus ; S’en estoit li arbres plus biaus ; Et trestuit li oisel chantoient Si que trestuit s’entracordoient ; Mais divers chans chantoit chascuns, C’onques che que cantoit li uns A l’autre canter n’i oï. De lor joie me resjoï, S’escoutai tant qu’il orent fait Lor serviche trestout a trait. Ains mais n’oï si bele joie Ne mais ne cuit que nus hom l’oie Se il ne va oïr chelui Que tant me pleut et enbeli Que je me dui pour fol tenir. Tant y fui que j’oï venir Chevaliers, che me fu avis ; Bien cuidai que il fussent dis, Tel noise, tel fraint demenoit Unz seuz chevaliers qui venoit. Quant je le vi tout seul venant, Mon cheval restrains maintenant N’au monter demeure ne fis ; Et chil me vint, mal talentis, Plus tost c’uns drois alerions, Fiers par samblant conme lions. De si haut conme il pot crier Me conmencha a deffier Et dit : « Vassaus, mout m’avés fait, Sans deffianche, honte et lait. Deffier me deüssiés vous S’il eüst querele entre vous, Ou au mains droiture requerre Ains que vous me meüssiés guerre. Mais se puis, sire vassaus,
Seur vous en remanrra li maus Du damage qui est parans ; Environ moi est li garrans De mon bos, qui est abatus. Plaindre se doit qui est batus ; Et je me plaing, si ai raison, Que vous m’avés de ma maison Jeté a foudres et a pluye. Fait m’avés chose qui m’anuie, Et dehait ait qui che est bel, Qu’en men bois et en mon chastel M’avés ore fait tel outrage Que mestier ne m’eüst aÿe D’onmes ne d’armes ne de mur. Onques n’i ot honme asseür En forteleche qui y fust De dure pierre ne de fust. Mais sachiés bien que desormais N’arés de moi trieves ne pais. »
A chest mot nous entrevenismes, Les escus enbrachiés tenimes, Si se couvri chascuns du sien. Li chevaliers ot cheval boin, Lanche droite et fu sans doute Plus grant de moi la teste toute. Ainsi du tout a meschief fui, Que je fui plus petit de lui Et ses chevaus plus fors du mien. Parmi le voir, che saichiés bien, M’en vois pour ma honte couvrir. Si grant cop con je poi ferir Li donnai, c’onques ne m’en fains ; El comble de l’escu l’atains ; Si mis trestoute ma puissanche Si qu’en pieches vola ma lanche ; Et la soie remainst entiere, Qu’ele n’estoit mie legiere, Ains iert plus grosse, au mien quidier, Que nule lanche a chevalier, C’ains si grosse nule n’en vi. Et li chevaliers m’en feri Si roidement que du cheval, Parmi la crupe du cheval*, Me mist a le tere tout plat ; Si me laissa honteus et mat, Que onques ne me regarda. Mon cheval prinst et moy laissa, Si se mist ariere a la voie ; Et je, qui mon roy n’i savoie, Remés angousseus et pensis. Delés le fontaine m’assis Un petit, si me reposai. Le chevalier si resongnai Que folie faire doutaisse Se aprés lui tantost alaisse. Aprés tost ne soi qu’il devint. En la fin, volentés me vint Qu’a mon hoste couvent tenroie Et que par lui m’en revenroie. Ainsi me plot, ainsi le fis ; Mais mes armes toutes jus mis Pour aler plus legierement ; Si m’en reving honteusement. Quant je ving tout droit a l’ostel, Si trouvai mon hoste autel, Aussi lié et aussi joiant Conme j’avoie fait devant. Onques de riens ne m’aprechui, Ne de sa fille ne de lui, Que mout* volentiers me veïssent Ne que mon desonnor feïssent Ne qu’il avoient fait l’autre nuit. Grant honnor me porterent tuit, Les lors merchis, en la maison ; Et disoient c’onques mais hom N’iert escapés, que il seüssent Ne qu’il oÿ dire l’eüssent, De la dont j’estoie venus, Que n’i fust prins et retenus. Ainsi alay, ainsi reving ; Au revenir pour fol me ting.
Ainsi vous conte conme fox Et* c’onques mais conter ne vox. — Par mon chief, dist mesire Yvains, Vous estes mes cousins germains, Si nous devons mout entramer ; Mais de che vous puis fol clamer Que vous le m’avés tant chelé. Se je vous ay fol apelé, Je vous pri qu’il ne vous en poist, Car se je puis et il me loist, G’irai vostre honte vengier. — Bien pert qu’il est aprés mengier, Fist Keus, qui taire ne se pot. Plus a paroles en plain pot De vin qu’en.i. muy de chervoise. On dit que chat saous s’envoise. Aprés mengier sans remuer, Et puis chascuns si veut tuer, Et vous irés vengier Fourré ! Sont vostre penel enbouré Et vos chausses de fer froÿes Et vos banieres desploÿes ? Or tost, pour Dieu, mesire Yvains, Mouvrés vous anuit ou demains ? Faites le nous savoir, biau sire, Quant vous irés a chest martire, Que nous vous vaurrons convoier ; N’i ara prevost ne voier Qui volentiers ne vous convoit. Mais je vous pri, conment qu’il soit, N’en alés pas sans vos congiés. Et se vous anuit point songiés Malvais songe, si remanés ! — Diables estes vous forsenés, Mesire Keus, fait la roÿne, Que vostre langue onques ne fine ? La vostre langue soit honnie, Qui tant est esquemenie ! Chertes, vostre langue vous fait Le pis que ele puet, si fait. Chascuns si dit, quiconques l’oit : « Chest* le langue qui ains ne recroit De mal dire ; soit maloite ! » La vostre langue si esploite Qu’ele vous fait partout haïr. Pis ne vous puet ele traïr. Bien sachiés, je l’apeleroie De traÿson s’ele estoit moie. Honme qu’en ne puet chastier Devroit on au moustier lier Et li clamer conme prouvés*. — Chertes, dame, de ses rampornes, Fait mesire Yvains, ne me chaut. Tant puet et tant set et tant vaut Mesire Keus en toutes cours Que il n’iert ja muyaus ne sours. Bien set encontre vilenie Respondre sens et courtoisie ; Si ne fist onques autremant. Ja savés vous se je ment. Mais je n’ai cure de tenchier Ne de mellee conmenchier ;
Que chil ne fait pas le mellee Qui fiert la premiere colee, Ains le fait chil qui se revenge. Bien tencheroit a un estrange Qui ramposne son compaignon. Ne veul pas sambler le guaignon Qui se heriche et regrigne Quant.i. autre mastin le rekingne. » Queque il parloient ainsi, Li rois hors de sa cambre issi, Qu’ill i ot fait longue demeure, Car il dormi jusqu’a chele heure. Et li baron, quant il le virent, Tuit en piés contre li salirent Et il tost rasseïr les fist. Delés la roÿne s’assist, Et la roÿne maintenant Les nouveles Calogrenant Li reconte tout mot a mot, Que bien et bel conter li sot. Li rois les i oï volentiers Et fist trois seremens entiers, L’ame de Pandragon son pere Et la son fil et la son frere, Qu’il iroit veoir la fontaine, Ja ainz ne passeroit quinzaine, Et le tempeste et le merveille, Si que il y venra la veille Monseigneur saint Jehan Baptiste, Et si prendra la nuit son giste, Et dit que avec li iront Tuit chil qui aler y vaurront. De che que li rois devisa Toute la cours miex l’em prisa, Car mout y voloient aler Li baron et li bacheler. Mais qui qu’en soit liés et joians, Mesire Yvains en fu dolans, Qu’il en quidoit aler tous seus ; S’en fu dolans et angousseus Du roi, qui aler y devoit. Pour che seulement li grevoit Qu’il savoit bien que la bataille Aroit mesire li rois, sans faille, Ains que il, si le requeroit ; Ja veé ne li seroit ; Ou mesire Gauvains meïsmes, Espoir, le demandera primes. Se nus de ches.ii. la requiert, Ja contredite ne li iert ; Mais il ne les atendra mie, Qu’il soigne de lor compagnie, Ains s’en yra tous seus, son veul, Ou a sa joie ou a son duel, Et, qui que remaingne a sejour, Il y veut aler ains tierz jour, En Brocheliande, et querra, Se il puet, tant qu’il trouvera L’estroit sentier, le chemin fort Et la lande et le maison fort Et le soulas et le deport De la courtoise damoisele
Qui tant est avenans et bele. Et le prodons sa voie a prinze, Qui en honeur faire s’esille, Tant est frans et de boine part. Puis venra le cors* en l’essart Et le grant vilain qui les garde. Li veoirs li demeure et tarde Du vilain qui tant par est lais, Grans et hideus et contrefais Et noirs a guise de ferron. Puis venra, s’i puet, le perron Et le fontaine et le bachin Et les oysiaus deseur le pin ; Si fera plouvoir et venter. Mais il ne s’en quiert ja vanter Ne ja, son veul, ja ne savra Juques tant que il y ara Grant honte ou grant honeur eüe, Puis si soit la chose seüe. Mesire ist, de la court s’emble Si que nul honme n’i asamble, Mais seus vers son hostel s’en va. Toute sa maisnie trouva, Si quemande metre sa sele ; Un sien esquier y apele Cui il ne cheloit nule rien : « Di va ! fait il, aprés moi vien La fors et mes armes me porte ! Je m’en ystrai par chele porte, Qu’il me couvient mout loins errer. Et mon cheval fai enseler, Si l’amaine tost aprés moy Et ramanras mon palefroy. Mais garde bien, je te conmant, Que nul qui de moi te demant, Que la nouvele ne l’en dies. Se tu en moi de riens te fies, Ja mar t’i firoies mais. — Sire, fait il, or en est pais, Que ja par moy nul ne sara. Alés ! quar je vous sieurrai ja. » Mesire Yvains maintenant monte, Qu’il vengera, s’il puet, la honte Son cousin ains que il retourt. Li esquiers as armes keurt Et au cheval, si monta sus, Que de demourer n’i a plus. Lors n’i faloit ne fers ne cleus. Sen seigneur suit parmi les lieus Tant que il le vit descendu, Qu’il l’avoit.i. poi atendu Loins du chemin, en.i. destour. Tout son harnois et son atour Ot aporté, si l’atourna. Mesire Yvains ne sejourna Puis qu’armés fu, ne tant ne quant, Anchois erra chascun jour tant Par montaignes et par valees Et par forés longues et lees, Par lieus estranges et sauvages, Si passa maint felons passages Et maint perilz et maint destroit
Tant qu’il vit le sentier estroit Plains de ronces et d’oscurtés ; Et lors fu il asseürés Qu’il ne porroit mais esgarer. Lors conmencha fort a esrer ; Ne li chaut mais fors que il voie Le pin lau la fontaine ombroie Et le perron et la tourmente Qui tonne et pluye et vente et graille*. La nuit out, che poés savoir, Tel hostel conme il dut avoir, Car plus de bien et plus d’onnour Trouva assés el vavassour C’on ne li ot conté ne dite* ; Et en la puchele revit Grant bien et bonté, si qu’il dit, * De sens et de biauté chent tans Que n’ot conté Calogrenans ; Qu’en ne puet pas dire la sonme De boine dame et de prodonme Quant il s’atourne a grant bonté. Ja n’iert tout dit ne tout conté, Que langue ne porroit retraire Tant d’onneur que prodons set faire.
Mesire Yvains chele nuit ot Mout boin hostel et mout li plot. Et quant che vint a l'endemain, Si vit les tors et le vilain, Qui la voie li enseigna; Mais plus de .c. fois se seigna De la merveille que il ot, Conment Nature faire sot Oevre si laide et si vilaine. Puis erra dusque a la fontaine, Si vit quanques il vaut veoir. Sans arrester et sans seoir, Versa seur le perron de plain De l'yaue le bachin tout plain. De maintenant venta et plut Et fist tel temps que faire dut. Et quant Dix redonna le bel, Sor le pin vinrent li oysel Et firent joie merveillouse Seur la fontaine perillouse. Ains que la joie fust remese, Vinrent*, plus ardans que n'est brese, Li chevaliers a si grant bruit Con s'i cachast un cherf de ruit. Lors s'asanlerent et si vinrent Tous deuz et mout grant sanlant firent Qu'il s'entrehaïssent de mort. Chascuns ot lanche roide et fort; Si s'entredonnent mout grans cos, Que tous les escus de lors cols Perchent et li hauberc deslichent; Et li tronchon volent en haut. Li uns l'autre a l'espee assaut; Si ont, au caple des espees, Les guiges des escus copees Et les escus dehachiés tous, Et par desus et par desous, Si que les pieches en dependent N'il ne s'en keuvrent ne deffendent; Car si les ont haligotés Car* delivre seur les costés Et seur les bras et seur les hanches Assïent les espees blanches. Perilleusement s'entrepreuvent N'onques d'un estal ne se meuvent, Nient plus que fesissent .ii. grés. Ains .ii. chevaliers si engrés Ne furent de lor mort haster. Ne veulent pas lors cors gaster, Car au mix qu'il püent* les emploient. Li hiaume enbruncherent et ploient Et des aubers les maillent* volent, Si que de sanc assés se tolent; Car d'euz meïsmes sont si chaut Li hauberc que chascuns ne vaut A chascun gaires plus d'un froc. Ens el vis se fierent d'estoc, S'est merveilles conment tant dure Bataille si pesme et si dure; Mais andui sont de si grant cuer Que li uns pour l'autre, a nul fuer, De tere un pié ne guerpiroit
Se dusques a mort ne l'enpiroit. Et de che firent mout que preu C'onques lors chevaus en nul lieu Ne navrerent ne n'empirierent, Que il ne vaurrent ne daignerent, Mais tous jours ad chevax se tinrent, Que nule fois a pié ne vinrent; S'en fu le bataille plus bele. En la fin son hiaume esquartele Au chevalier mesire Yvains. Du cop fu estourdis et vains Li chevaliers; si s'esmaia, C'onques si felon n'ensaya, Que il eut desous le chapel Le chief fendu jusqu'a chervel, Si que a le chervele et du sanc Toucha le maille du hauberc blanc, Dont il si grant dolour senti C'a poi li cuers ne le senti*. Si fist il puis, non mie tost, Car il se sent navrés a mort, Que riens ne li valut deffence. Si tost s'en fuit, quant il s'apense, Vers son hostel, tous eslaissiés, Et li perrons fu abaissiés Et la porte ouverte a bandon; Et mesire Yvains de randon, Quant qu'il puet, aprés esperonne. Si con gerfaus grue randonne, Qui de loins vient et tant l'aproche Tenir le quide mais n'i touche, Ainsi fuit chil et chil le chace Si pres a poi qu'il ne l'embrache, Et si ne s'en puet pas rataindre; Si est si pres que il l'ot plaindre De la destreche que il sent. Mais tousjours au fuir entent Et chil du cachier se tressue, Qu'il crient se paine avoir perdue Se mort ou vif ne le detient, Que des rampornes li souvient Que mesire Keus li ot dites. N'iert pas de la pramesse quites C'a son cousin avoit promises, Ne creüs n'iert en nule guise Se enseignes vraies n'en porte. Du perron jusques a le porte De son chastel l'a amené; Si sont ens ambedui entré. N'onme ne fenme ne trouverent Es rues par ou il alerent, Et vinrent ambedui d'eslais Jusqu'a le porte du palais. Le porte fu si haute et lee Et avoit si estroite entree Que .ii. chevaliers a cheval Sans encombrier et sans grant mal N'i porroient ensamble entrer Ne doi honme entrencontrer, Qu'ele estoit autresi estroite C'une arbalaistre il puet droite. La le rataint a l'uis fort fait,
L'espee tenoit en agait. En le porte a .i. tel tourment Quant ele eschape leus et destent Si tost que riens adoise au chief, Ja n'i touchera tant souef. Ainsi dui trebucht* estoient Sous la porte, qui soustenoient Amont une porte a coulant, De fer esmolue et trenchant. Quant riens chel engien adesoit, Le porte d'amont estendoit; S'estoit pris ou detrenchiés tous Cui la porte ataignoit desous. Et tout entour a droit compas Estoit si estrois li trespas Con se che fust sentiers batus. El droit chemin s'est embatus Li chevaliers mout sagement Et mesire Yvain folement Hurte grant aleüre aprés, Si le vint ataignant si pres Qu'a la porte deriere se tint; Et de che mout bien li avint Que si fust avant estendu: Tout eüst esté pourfendu Se cheste aventure ne fust, Que ses chevaus marcha le fust Qui tenoit le porte de fer. Aussi con diables d'enfer, Destent le porte contreval, S'astaint le sele et le cheval Derriere et trenche tout par mi; Mais ne toucha, la Dieu merchi, Monseigneur Yvain fors que tant C'au res du dos li vint raiant, Si c'ambedeuz les esperons Li trencha au res des talons, Et il chaÿ tous esmaiés; Et chil qui iert a mort plaiés Li eschapa en tele maniere. Une autel porte avoit derriere Conme chele devant estoit. Li chevaliers qui s'en fuioit Par chele porte s'en fui Et le porte aprés lui chaÿ. Ainsi fu mesire Yvains prins. Mout angousseus et entreprins Remest dedens la sele enclos, Qui tout estoit chelee a clos Dorés, et paintes les masieres De boine oevre et de couleurs chieres. Mais de riens si grant deul n'avoit Con de che que il ne savoit Quel part chil en estoit alés. D'une cambrete yleuc delés Ouvrir vit .i. huisset estroit, Çou qu'il estoit en chel destroit; S'en issi une damoisele, Seule, mout avenans et bele, Et l'uis aprés lui refrema. Quant mon seigneur Yvain trouva, Si s'esmaia mout de premiers:
« Chertes, fait ele, chevaliers, Je crien que mal soiés venus: Se vous estes chaiens veüs, Vous y serés tous depechiés, Que mesire est a mort plaiés Et bien sai que vous l'avés mort. Ma dame en maine .i. duel si fort Et ses gens environ li crïent Que par poi de duel ne s'ochïent; Si vous sevent il bien chaiens, Mais entr'eus est li duelz si grans Que il n'i püent ore entendre. S'il vous veulent ochirre ou pendre; A che ne pueent il falir Quant il vous venront asalir. »
Et mesires Yvains respont: « Ja, se Dix plaist, ne m'ochirront Ne ja par eus pris ne serai. - Non, fait ele, car j'en ferai Avec vous ma poissanche toute. N'est mie prodons qui trop doute; Pour che quit que prodons soiés Que n'estes pas trop esmaiés. Et saichiés bien, se je pooie, Serviche et honnor vous feroie, Que vous le feïstes a moi. Une fois, a le court le roi M'envoia me dame en message. Espoir, ne fu mie si sage, Si courtoise ne de tel estre Conme puchele devoit estre; Mais onques chevalier n'i ot Qui a moi degnast parler mot, Fors vous, tout seul, qui estes chi; Mais vous, la vostre grant merchi, M'i honerastes et servistes. Del honor que la me feïstes Vous rendrai chi le guerron. Bien sai conment vous avés non Et reconneü vous ai bien: Fil estes le roy Urïen Et avés non mesire Yvains. Or soiés seürs et chertains Que, se vous croire me volés, Ja n'i serés pris n'afolés. Mais chest mien anel prenderés Et, s'i vous plaist, si'l me rendrés Quant je vous arai delivré. » Lors li a l'anel tost livré, Si li a dit qu'il a tel forche Conme a li fus desous l'escorche, Qui le keuvre, c'on n'en voit point; Mais il couvient que on l'enpoint Si qu'el poing soit la pierre enclose; Puis n'a garde de nule chose: Tant soit entre ses anemis, Ja par eux ne sera maumis Chil qui l'anel en son doit a, Que ja veoir ne le porra Nuz hom, tant ait les iex ouvers, Ne que li fus qui est couvers De l'escorche qui seur li naist. Et che a mesire Yvain plaist. Et quant ele li ot che dit, Sel mena seoir en .i. lit Couvert d'une keute si riche Que n'avoit tele li dux d'Ostriche; La li dist que, se il voloit, A mengier li aporteroit; Et il dist qu'i li estoit bel. Le damoisele, tost et isnel, En la cambre revient mout tost, S'aporta .i. capon en rost Et un gastel et une nape, Et vin qui fu de boine crape, Plain pot, d'un blanc hanap couvert; Si li a a mengier offert,
Et cuit qu'il en estoit mestiers, Si menga et but volentiers. Quant il ot mengié et beü, Si furent les gens esmeü, Car le chevalier il queroient, Que lor seignor vengier voloient, Qui la estoit en biere mis. Et chele li a dit : « Amis, Oyés qu'il vous quierent ja tuit; Mout y a noise et grant bruit, Mais, qu'il* que viengne ne qui voise, Ne vous mouvés ja pour la noise, Que vous n'i serés ja trouvés, Se de chest lit ne vous mouvés; Ja venrés plaine cheste sale De gent mout enuiouse et male Que trouver vous y quideront; Et si quit qu'il aporteront Par chi le cors pour metre en tere; Si vous conmencheront a cquerre Et desous banes et desous lis. Che seroit soulas et delis A honme qui paour n'aroit, Quant si avoelé se verroit; Qu'il seront tuit si avoelé, Si desconfit et si maté Que il errageront tuit d'ire; Mais je ne vous sai plus que dire, Que je ne veul plus demourer. Mais Dieu en puisse je aourer, Qui m'a donné le lieu et l'aisse De faire chose qui vous plaise, Car mout grant talent en avoie. » Lors s'est tantost mis a la voie Et, quant ele s'en est tournee, Si furent les gens aunee Qui de deuz pars as portes vinrent Et bastons et espees tindrent; Si ot entour lui mout grant presse De gens felenesse et engresse; Et vinrent du cheval trenchié Devant le porte, sus le planchié. Lors quidierent estre bien fis, Quant ouvert seroient li huis, Que chelui dedens trouveroient Que il pour ochirre queroient. Puis si trairent amont ...* Par qui maintes gens furent mortes, Mais il n'ont a chelui du siege Tendu ne trebuchet ne piege, Ains y entrent trestuit d'un front; Et l'autre moitié trouvé ront Du cheval mort delés le soil; Mais c'onques entr'eux n'orent oeil Dont monseignor Yvain veïssent, Que mout volentiers ochesissent; Et il les veoit erragier Et forsener et courouchier; Et disoient : « Che, que puet estre? Que chayens n'a huis ne fenestre Par ent riens nule s'en alast Se che n'iert oysiaus qui volast
Ou escureux ou.i. chisnus Ou beste ausi petite ou plus, Que les fenestres sont ferees Et les portes mout bien fremees Lors que mesires issi hors. Mors ou vis est chaiens li cors, Que la hors ne remest il mie. La sele assés plus que demie Est cha dedens, che veons bien, Ne de lui ne veonmes rien Fors que les esperons trenchiés Qui li chaïrent de ses piés. Alons cherchier parmi ches angles, Si laissons ester ches jangles. Encor est il chaiens, je cuit, Ou nous sonmes decheü tuit, Ou tolu les nous a malfé. » Ainsi trestuit d’ire escaufé Parmi la sale le queroient Et parmi ches parois feroient, Et parmi lis et parmi bans ; Mais des caus fu quites et frans Li lis ou il s’estoit couchiés, Qu’il n’i fu ferus ne touchiés. Mais assés ferirent entour Et mout rendirent grant estour Partout laiens de lors bastons, Conme aveule qui a tastons Va aucune chose querant ; Ainsi aloient reverchant Desous lis et desous eschames. Vint une des plus beles dames C’onques veïst riens terrienne. De si tres bele crestienne Ne fu onques plait ne parole ; Mais de duel faire estoit si fole C’a poi qu’ele ne s’ochioit. A la feye s’escrioit Si haut qu’ele ne pooit plus, Si recheoit pasmee jus ; Et quant ele estoit relevee, Aussi conme fenme desvee, Si conmenchoit a deschirer Et ses chaveus a detirer ; Ses chaveus tire et ront ses dras, Et se repasme a chascun pas, Ne riens ne le puet conforter, Que son seigneur en voit porter Devant li, en la biere, mort, Dont ja ne quide avoir confort ; Pour che crioit a haute vois. L’yaue benoite et le crois Et li chierge aloient devant Avec les dames d’un couvant, Et le prestre et li enchensier Et li clerc, qui sont despensier A faire le haute despense A quoi la chetive ame pense. Mesire Yvains oÿ les cris Et le duel, qui ja n’iert descris, Que on ne le porroit descrire, Ne tix ne fu escris en livre ;
Et la prochessïon passa, Mais enmi la sale amassa Entour la biere.i. grans ols*, Car li sans touz chaus et vermaus Kaÿ au mort parmi la plaie ; Et che fu provanche bien vraie Qu’encor iert chil laiens, sans faille, Qui avoit faite le bataille Et qui l’avoit mort et conquis. Lors ont partout cherquié et quis Et reherchié et transmué, Tant que tuit furent esfraé De l’angousse et du toueil Qu’il eurent pour le sanc vermeil Qui devant eulz fu degoutés. Si fu mout ferus et boutés Mesire Yvains, la ou il jut ; Mais ains pour che ne se remut. Et les gens plus et plus devoient Pour les plaies qui escrevoient ; Si se merveillent pour coi saignent, Qu’eles ne trovent de qui se plaignent, Et dist chascuns et chist et chist : « Entre nous est chil qui l’ochist, Et nous ne le trouvons me* mie : Ch’est merveilles et diablie. » Pour che tel duel par demenoit La dame qu’ele forsenoit Et crioit conme hors de sens : « Dix, sera il trouvés chaiens L’omechide, le traïtour Qui m’a ochis mon boin seignour ? Boin ? Voire le meillor des boins ! Voir Dix, li tors en sera tiens Se tu le laisses escaper. Autrui que toi n’en sai blasmer, Que tu le m’embles a veüe. Ains tel forche ne fu veüe Ne si lait tort con tu me fais, Que veoir mie ne me lais Chelui qui est si pres de moi. Bien puis dire, quant je nel voi, Qu’entre nous chi s’est chaiens mis Ou fantosmes ou anemis ; S’en sui enfantosmee toute. Couars est il quant il me doute ; De grant couardise li vient ; Mout est couars, quant il me crient Et devant mi moustrer ne s’ose. Le fantosme est couarde chose. Pourquoi es si acouardie, Quant vers monseigneur fus hardie ? Chose vaine, chose faillie, Que ne t’ai je en ma baillie ? Que ne te puis ore tenir ? Mais conment puet che avenir Que tu monseigneur ad ochis S’en traïson ne le feïs ? Ja voir par toi conquis ne fust Me sire, se veü t’eüst, Qu’el monde son pareil n’avoit, Ne Dix ne hom ne l’i savoit,
N’il n’en y a mais nul de tix. Chertes, se tu fusses mortix, N’osaisses monseignor atendre, Qu’a li ne se pooit nus prendre. » Ainsi la dame se debat, Ainsi tout par li se combat, Ainsi se tourmente et confont Et ses gens avec li refont Si grant duel que gregnour ne pueent. Le cors emportent si l’enfueent ; Quant ont tant quis et triboulé Que de querre sont tuit lassé, Si le laissent tuit par anui, Quant ne pueent veoir nului Qui de riens faiche a mescroire. Et les nonnains et li prouvoire Eurent ja fait tout le serviche ; Repairié furent de l’Eglise Et venu seur la sepulture. Mais de tretout che n’avoit cure La damoisele de la cambre ; De monseignor Yvain li membre ; S’est a lui venue mout tost Et dist : « Biau sire, a mout grant ost A on seur vo teste esté. Mout ont par chaiens tempesté Et reversé tous ches cachez, Plus menuement que brachés Ne va trachant pertris ne kaille. Paour avés eü sans faille. — Par foi, fait il, vous dites voir ; Ja n’en quidai si grant avoir. Encore, se il pooit estre, Ou par pertruis ou par fenestre Verroie volentiers la hors La prochession et le cors. » Mais il n’avoit entencion N’au cors n’a la prochession, Qu’il vausist qu’il fussent tuit ars, Si li eüst cousté mil mars. Mil mars ? Voire, par Dieu, trois mile. Mais pour la dame de la vile, Que il voloit veoir, le dist ; Et la damoisele le mist A une fenestre petite. Quant qu’ele puet ver li s’aquite Del honor qu’il li avoit faite. Par chele fenestre agaite Mesire Yvains la bele dame, Qui dist : « Biau sire, de vostre ame Ait Dix merchi, si voirement Que onques, au mien ensient, Chevalier en sele ne sist Que de riens nule vous vausist. De vostre honneur, biau sire chiers, Ne fu onques nus chevaliers, Ne de la vostre courtoisie ; Largueche estoit la vostre amie Et hardemens vostre compains. En la compagnie des sains Soit la vostre ame, biaus sire ! » Lors se pasme et se dessire
Trestout quanques a mains li vient. A mout grant paine se detient Mesire Yvains, a quel que tort, Que les mains tenir ne li cort. Mais la damoisele li prie Et loe quemande et chastie, Conme gentix et deboinaire, Qu’il se gart de folie faire Et dit : « Vous estes chi mout bien. Ne nous mouvés pour nule rien Tant que li deulz soit abaissiés ; Qu’il se departiront par tens. Se vous contenés a mon sens, Si con vous devés contenir, Grans biens vous en porra venir. Si poés chi estre et seoir, Et la dehors les gens veoir Qui passeront parmi la voie,
Ne ja n’iert nus qui chi vous voie, Si y arés grant avantage ; Mais gardés vous de dire outrage, Car qui se derroie et sourmaine Et d’outrage faire se paine Quant il n’en a ne tans ne lieu, Je l’appel plus mauvais que preu. Gardés, se vous pensés folie, Que pour che ne le faites mie. Li sages son fol penser keuvre Et met, s’il puet, le bien a oevre. Or vous gardés dont conme sages, Que n’i metés la teste en gages, Qu’en n’en prendroit ja raenchon ; Soiés pour vous en cusenzon, Et de mon conseil vous souviengne ; S’estes en pais tant que je viengne, Que je n’os chi plus arrester : Je porroie tant demourer, Espoir, qu’ele me meskerroit Pour che qu’ele ne me verroit Avec les autres en la presse, S’en prendroie male confesse. » Atant s’en part et chil remaint, Qu’il ne set conment se demaint. Du cors qu’il voit que on enfuet Li poise, quant avoir ne puet Aucune cose qui l’en port Tesmoing qu’il a conquis et mort. S’il n’en a tesmoing et garant Que moustrer puisse en aparant, « Dont sui je honnis en travers Tant est Keus fel et ramporners, Plains de rampornes et d’anui, Que ja n’aroie pais a lui ; Tousjours mais m’iroit bien jetant A gas et ranpornes disant, Aussi con il fist l’autre jour. » Cheles rampornes a sejour Li sont el cuer batant et fresches. Mais de son cuer et de ses breches, De randon, ist nouvele amours Qui par sa tere a fait son cours ; S’a toute sa proie cueillie ; Son cuer enmaine s’anemie, Maine la riens qu’ele plus het. Bien a vengié, et si ne set, La dame le mort son seignor ; Venjanche en a prise gregnor Qu’ele prendre ne l’en peüst S’Amours vengie ne l’eüst, Qui si douchement le requiert Que par les iex el cuer le fiert ; Et a cols a plus grant duree Que cols de lanche ne d’espee : Colz d’espee garist et saine Mout tost, desque mires y paine ; Et la plaie a Amours empire Quant ele est plus pres de son mire. Chele playe a mesire Yvains, Dont il ne sera janmais sains, C’Amours s’est toute a lui rendue.
Si tost conme ele est espandue Va reverchant, et si s’en hoste ; Ne veut avoir hostel ne hoste Se chestui non, et que preus fait Quant de mauvais lieu se retrait ; Ne veut qu’ailleurs ait de li plait ; Si cherche tous ches vilz ostix ; S’est grant honte c’Amours est tix Et quant ele si mal se preuve Qu’es plus despis liex qu’ele treuve Se herberge tout aussi tost Que en tout le meilleur d’un ost. Mais or est ele bien venue Et y a tele honneur tenue, En tel lieu fait boin sejourner. Ainsi se devroit atourner Amours, qui si est haute chose, Que merveille est conment ele ose De honte en si vil lieu descendre. Cheli samble que en la chendre Et en la poutre espant son basme, Et het honnor et ayme blasme, Et met le chieucre avec le fief* Et destempre suye au miel. Mais or n’a ele mie fait chou, Ains s’est logie en franc lou, Dont nus ne li puet faire tort. Quant on ot enfouy le mort, S’en partirent toutes les gens ; Clers ne chevaliers ne serjans Ne dame ne remest, que chele Qui sa dolour mie ne choile. Mais chele remaint toute sole, Qui souvent se prent par la gole, Et tort ses poins et bat ses paumes, Et list en.i. sautier ses siaumes, Enluminees a lettres d’or. Et mesire Yvains est encor A le fenestre, ou il l’esgarde ; Et quant il plus s’en donne garde, Plus l’aime et plus li abelist. Che qu’ele pleure et qu’ele list Vausist qu’ele laissié eüst Et qu’a li parler li pleüst. En chest voloir l’a Amour mis, Qui a la fenestre l’a pris ; Mais de son voloir se despoire, Car il ne puet quidier ne croire Que ses voloirs puisse avenir, Puis dist : « Pour fol me doi tenir Quant je veul chou que ja n’arai ; Son seigneur a mort li navrai Et je quit a li pais avoir ! Par foi, ne cuit mie savoir, Qu’ele me het plus orendroit Que nule rien, et si a droit. Dont ai je dit ore que sages, Que fenme a plus de chent courages. Chelui courage qu’ele a ore, Espoir, changera ele encore ; Ains le changera sans espoir ; Si sui faus qui m’en desespoir,
Ne Dix, s’il s’en voloit pener, Ne saroit, je cuit, assener Que janmais nule tel feïst Pour paine que il y meïst. » Ainsi mesire Yvains devise Cheli qui de duel se debrise, Ne mais ne quit qu’il avenist Que nus hom qui prison tenist Amast en si fole maniere, Dont il ne sera ja proiere, Ne autres pour li, che puet estre. Tant fu Yvains a la fenestre Qu’il en vit la dame raler Et que on eut fait avaler Ambedeuz les portes coulans. De che fust uns autres dolans, Que mix amast sa delivranche Qu’il ne feïst la demouranche ; Et il met autrement a oevre ; Ne li caut s’on les ferme ou oevre. Il nen s’en alast mie, chertes, S’eles li fussent aouvertes Ne se la dame li donnast Congié et si li pardonnast Le mort sen seignour boinement, Puis s’en alast seürement, C’Amours et Honte le detienent, Qui de deuz pars devant li vienent. Il est honnis se il s’en va, Que che ne quideroit nus ja Qu’il eüst ainsi esploitié ; D’autre part, a tel couvoitié De la bele dame veoir Au mains, se plus n’en puet avoir, Que de la prison ne li chaut : Morir veut ains qu’il s’en vaut. Mais la damoisele repaire, Qu’il li veut compagnie faire Et soulagier et deporter Et aprochier et aporter Quantqu’il vaurra a sa devise. De l’amour qui en li est mise, Le trouva trespensé et vain ; Si li a dit : « Mesire Yvain, Quel siecle avés vous hui eü ? — Tel, fait il, qui mout m’a pleü. — Pleü ? Dites vous ore voir ? Conment puet dont boin siecle avoir Qui voit c’on le quiert pour ochirre, Se sa mort ne veut ou desire ? — Chertes, fait il, ma douche amie, Morir ne vaurroie je mie, Et si me plot mout toute voie Che que je vi, se Dix me voie, Et plaist et plaira tousjours mais. — Or laissons a ytant em pais, Fait ele, que bien sai entendre Ou cheste parole veut tendre. Ne sui si niche ne si fole Que bien n’entende une parole. Mais or en venés aprés moi, Que je prendrai prochain conroi
De vous metre hors de prison. Bien vous metrai a garison. » Et il respont : « Soiés chertaine, Je n’en istrai, cheste semaine, En larrechin ne a emblee. Quant la gent iert toute assamblee Par mi ches rues, la dehors, Plus volentiers m’en istrai hors Que je ne feroie nuitantre. » A chest mot, aprés lui s’en entre Dedenz le petite chambrete. La damoisele, qui fu preste, Fu de lui servir mout en grans, Si li fist creanche et despens De tout quanques il li couvint. Et quant lieu fu, bien si souvint De che que chil li avoit dit, Que mout li pleut che que il vit Quant par la sale le queroient Chil qui ochirre le quidoient. La damoisele estoit si bien De sa dame que nule rien A dire ne li redoutast, A quoi que la chose montast, Qu’ele estoit sa maistre et sa garde. Mais pour quoi fust chele couarde De sa dame reconforter Et de s’onnour amounester ? A premiere fois a conseil Li dist : « Dame, mout me merveil Que folement vous voi ouvrer. Dame, quidiés vous recouvrer Vostre seigneur pour faire duel ? — Nenil, fait ele, mais mien veul Seroie je morte d’anui. — Pour quoi ? — Pour aler aprés lui. — Aprés li ? Dix vous en deffende Et aussi boin seigneur vous rende Si conme il en est posteïs. — Ains tel menchongne ne deïs, Qu’il ne me porroit si boin rendre. — Meilleur, se vous le volés prendre, Vous rendra il, sel prouverai. — Fui t’ent ! Ja voir ne trouverai. — Si ferés, dame, s’il vous siet. Mais or dites, si ne vous griet, Vostre tere, qui deffendra Quant li rois Artus y venra, Qui doit venir l’autre semaine Au perron et a la fontaine ? Vous en avés eü message De la damoisele sauvage Qui lettres vous en envoia. Ahi ! Conment les emploia ! Vous deüssiés or conseil prendre De vostre fontaine deffendre, Et vous ne finés de plourer ! N’i eüssiés que demourer, Si vous pleüst, ma dame chiere, Que chertes nis une chambriere Ne valent tuit, bien le savés, Sis chevaliers que vous avés :
Jar par cheli qui miex se prise N’en iert escus ne lanche prinze. De gent malvaise avés vous mout, Qui sont couart et mout estout, Qui seur cheval monter en ost, Et li rois vient a si grant ost Qui saisira tout sans deffense. » La dame set mout bien et pense Que chele le conseille en foi ; Mais une folie a en soi Que les autres fenmes y ont Et, a bien pres, toutes le font, Qui de lor folie s’escusent Et che qu’ele veulent refusent. « Fui ! fait ele, ne dire mais ! Se je t’en oy parler ja mais, Ja n’i ara fors que t’en fuies, Que tes paroles tant m’anuient. — Et de par Dieu, fait ele, dame, Bien y pert que vous estes fenme, Qui se coureche quant ele ot Nului qui bien faire li ot*. » Lors s’en parti, si s’en ala ; Et le dame se rapensa Qu’ele avoit mout grant tort eü ; Mout vausist bien avoir seü Conment ele porroit prouver C’on porroit chevalier trouver Melleur c’onques ne fu ses sire ; Mout volentiers li orroit dire, Mais ele li a deffendu. En cest voloir a atendu Jusques a tant que chele revint ; Mais onques deffense n’en tint, Puis li redit tout maintenant : « Ha ! dame, est che ore avenant Que si de duel vous ochiés ? Pour Dieu, car vous en chastiés, Si laissiés seviax non pour honte : A si haute fenme ne monte Que duel si longuement maintiengne. De vostre honnor vous resouviengne Et de vostre grant gentillesce. Cuidiés vous que toute proesce Soit morte avec vostre seignor ? Chent aussi boins et chent mellor En sont remés parmi le monde. — Se tu me mens, Dix te confonde ! Et nepourquant.i. seul m’en nonme Qui ait tesmoing de si prodonme Conme mesires ot son aé. — Ja ne m’en sariés vous gré Et si vous en courecheriés Et m’en remanecheriés. — Non ferai, je t’en asseür. » Ele respont : « A boin eür, Qui vous puist tousjours avenir, Se il vous venoit a plaisir. Et che doinst Dix que il vous plaise ! Je ne voi pour coi je me taise, Que nus ne nous ot ne escoute. Vous me tenrés ja tost pour sote,
Mais je dirai bien, che me samble : Quant.ii. chevaliers sont ensamble Venans armez en bataille, Li quiex cuidiez vous qui miex vaille, Quant li uns a l’autre conquis ? Endroit de moi doin je le pris Au vainqueor. Et vous, que faites ? — Il m’est avis que tu m’agaites, Si me veuz a parole prendre. — Par foy, vous poez bien entendre Que je m’en voiz parmi le voir, Et si le prins par estouvoir Que miex vaut cil qui conquist Vostre segnour que il ne fist : Il le conquist et cel quacha Par hardement enduques cha, Si que il enclost en sa meson. — Or oy, fet elle, desrason, La plus grant que onques fust dite. Fui ! plaine de mal esperite. Fui ! garce fole et aniouse. Ne dire jamez telle oyseuse, Ne devant moi jamez n’en viengnes Por coy de lui parole tiengnes. — Certes, dame, bien le savoie, Que ja de vous gré n’en avroie, Et jel vous di mout bien avant. Mez vous m’eüstes en convant Que ja yre n’en averriez Ne maugré ne m’en savriez. Mal m’avez mon convant tenu. Or si m’est einssi avenu Que dit m’avez vostre plaisir ; Si ai perdu.i. bon taisir. » Atant vers la chambre retourne, La ou mesire Yvains sejourne, Que elle gade* a mout grant aise ; Mez n’i a chose qui li plaise Quant la dame veoir ne puet, Et del plait que celle li muet Ne s’en garde ne n’en set mot. Mez la dame toute nuit out A li meïsme grant tençon ; Toutevoie fu en cuisenson De sa fontaine garantir. Si ce conmence a repentir De celi qu’elle avoit blasmee Et laidie et mesamee, Car elle est toute seure et certe Que por loier ne por deserte Ne por amor que a lui ait Ne l’en mist elle onques em plait. Et plus aime elle li que lui, Ne sa biauté ne son annui Ne li cheleroit elle mie, Car trop est sa loiaus amie. Estes vous la dame changiee : De celi qu’elle out ledangié Ne cuide jamez a nul fuer Que amer la doie de bon cuer, Et celui qu’elle out refusé A mout laiaument escusé
Par raison et par droit de plait, Que ne li avoit pas forfait. Si ce desraine tout ausi Con c’il fust venus devant li ; Si se conmence a plaidoier : « Va ! fet elle, puez tu noier Que par toi ne soit morz mesire ? — Ce, fet il, ne pui ge desdire, Ainz l’otroy bien. — Di donc por coy. Feïs le tu por mal de moy, Por haïne ne por despit ? — Ja n’aie je de mort respit S’onques por mal de vous le fis. — Dont n’as tu riens vers moi mespris Ne vers lui n’eüs tu nul tort, Que c’il peüst, il t’eüst mort. Por ce, mien escient, cuit gié Que j’ai a droit et bien jugié. » Ainssi par li meïsme pruesve Que droit, senz et raison i trueve Que en li haïr ne* elle nul droit, Si dit ce que elle vouroit ; Par li meïsmes s’alume Ausint con la buche qui fume Tant que la flame s’i est mise, Que nulz ne la soufle n’atise. Et s’or venoit la damoiselle, Ja desraineroit la querelle Dont elle l’a tant plaidoiee, Si a esté bien laidengiee. Et elle revint par matin, Si reconmence son latin La ou elle l’avoit laissié. Qui a mesfaite ce savoit De ce que laydie l’avoit. Mez or li voudra amender Et del chevalier demander Le non, l’estre et le lingnage ; Si s’umelie comme sage Et dist : « Merci crier vous veil Del grant outrage et de l’orgueil Que je vous ai dit conme folle, Si remaindray a vostre escolle. Mes dites moy, se vous savez : Le chevalier dont vous m’avez Tenue em plait si longuement, Quelz hons est il et de quel gent ? Se il est tiex qu’a moy atiengne, Mez que de par lui ne remaingne, Je le feray, ce vous otroy, Segneur de ma terre et de moy. Mes il le convenroit ci faire Que on ne puisse de moi retraire Ne dire : « C’est celle qui prist Celi qui songneur* ocist. » — En non Dieu, dame, ainssi iert il. Segneur avroiz le plus gentil Qui onques fust del lin Abel. — Conment a a non ? — Mesire Yvain. — Par foy, cilz n’est mie villain, Ainz est mout franz, je le sa bien ; Si est filz le roy Urien.
— Par foi, dame, vous dites voir. — Et quant le pourrons nous avoir ? — Desqu’a.v. jours. — Trop demouroit, Que, mien veil, ja venus seroit. Viengne annuit ou demain, seviaus. — Dame, ne cuit pas c’uns oisiaus Pouist en.i. jour tant voler. Mez ge y ferai ja aler .I. mien garsson qui ci tost cort Qui va bien desque a la cort Le roy Artu, au mien espoir, Au mainz desqu’a demain assoir, Que juque la n’iert il trouvez. — Cilz termez est trop lons asez : Li jour sont lonc. Mez dites li Que demain au soir resoit ci ; Ne nule essoigne ne retiengne Que demain assoir ci ne viengne, Et au plus tost que il ne seult. Car, se bien esforcier se veult, Fera de.ii. journees une ; Et anquenuit luira la lune, Si reface de la nuit jour, Et je li donray au retour Quanque il voudra que je li doigne. — Sor moy laissiez ceste besongne, Que vous l’avroiz entre vos mayns Et endementres manderoiz Vos genz et ci demanderoiz Conseil del roy qui doit venir. Pour la coustume maintenir De vostre fontaine deffandre Vous convenra tel conseil prendre ; Et il n’i avra ja ci haut Qui s’ost vanter que il y aut. Lors pouroiz dire tout a droit Que marier vous convenroit. Uns chevaliers mout alosez Vous requiert et vous ne l’osés Prendre c’il ne vous louent tuit. Et ce pren ge bien en conduit. Tant les connois ge a malvaiz, Que, pour chargier autrui le fays Dont il seroient trop chargié, Vous en venront trestuit au pié Et si vous en mercieront, Que fors de grant poour seront. Car qui poour a de son ombre, C’il puet, volentiers se descombre D’encontre de lance ou de dart, Que c’est mauvaiz juz a couart. » Et la dame respont : « Par foy, Ycel veil je et ci l’otroy, Et je l’avoie ja penssé Si con vous l’avez devisé, Et tout ainssi le ferom nous. Mez por coy demourez vous ? Alez ! Ja plus ne delaiez ! Je remaindrai avec mez genz. » Ainssi fina li parlemenz. Et celle faint qu’elle envoit querre Monseignor Yvain en sa terre,
Si le fet chascun jour bangnier, Et laver et aplennier ; Et avec ci li apareille Robe d’eskallaste vermeille, De vair flechie a tout la croie. N’est riens qu’elle ne li aroie, Que il conviengne a li acesmer : Fermail d’or a son col fermer, Ouvré a pierres precieusses Qui mout font les biens gracieusez, Saintureste et aumosniere Qui fu d’une riche banniere ; Bien l’a del tout apareillié. Et a sa dame conseillié Que revenus est son mesage, Si a esploitié conme sage. « Conment ? fet elle. Quant venra Mesire Yvain ? — Saienz est ja. — Saienz est il ! Viengne dont tost, Celeement et en repost, Dementiers que lez moy n’est nuz. Gardez que n’en n’*i viengne plus, Car g’i avroie* mout le quart. » La damoisele atant s’en part ; C’est venue a son hoste ariere, Mez ne montre mie en sa chiere La joie qu’en son cuer avoit ; Ainz faint que sa dame savoit Qu’elle l’avoit laienz gardé, Et dist : « Mesire Yvain, pour Dé, Ne m’i a mez mestier celee. De vous est tant la choze alee Que ma dame la choze set, Qui mout m’en blasme et mout m’en het Et mout m’en a acoisonnee ; Maiz tel seürté m’a donnee Que devant li vous puis conduire Sanz vous de riens grever ne nuire. Ne vous grevera riens, ce croy, Fors tant, que je mentir ne doi, Que je feroie traïson, Qu’elle vous veut en sa prison. — Certes, fet il, je veil mout bien, Que ne me grevera ja rien ; En sa prison veil je bien estre. — Si seroiz vous, par la main destre Dont je vous tieng ! Or en venez, Mez a mon loz vous contenez Si simplement devant sa face Que male prison ne vous face. Ne por el ne vous esmaiez : Ne cuit mie que vous aiez Prison qui trop vous soit grieve. » La damoiselle ainssi l’enmaine ; Si l’esmarri et l’aseüre, Et parole par couverture De la prison ou il ert mis, Que sanz prison n’est nus amis ; Por ce a droit que prison le claime, Que bien est en prison qui aime. La damoiselle par la main Enmaine monsegneur Yvain
La ou il iert mout chier tenuz ; Si crient il estre mal venuz, Et c’il le crient, n’est pas merveille. Desor une couste vermeille Trueverent la dame seant. Grant poour, ce vous acreant, Ot mesire Yvains a l’entree De la chambre, ou il * trouvee La dame ; ne lor dit nul mot ; Et pour ce plus grant poour ot, Si fu de paour esbahiz, Que il cuida estre traÿs, Et c’estut loins celle par la, Tant que la pucelle parla Et dist : « .V.c dehaiz ait fame Qui maine en chambre a bele dame Chevalier qui ne s’en aproche Et qui n’a ne langue, ne bouche, Ne son dont acointier se sache. » A cest mot, par le poing le sache, Si li dist : « En sa vous traiez, Chevalier, et poour n’aiez De ma dame, qu’elle vous morde ; Mez querez li paiz et acorde, Et j’en proieray avec vous Que la mort Esclados le Rous, Qui fu ses sires, vous pardoint. » Mesire Yvains maintenant joint Les mainz, si c’est a genoulz mis Et li dist, conme vraiz amis : « Dame, ja voir ne crïeray Merci, ainz vous mercïeray De quanque vous me vouroiz fere, Que riens ne me porroit desplere. — Non, sire ? Et ce je vous ocy ? — Dame, la vostre grant merci, Que ja ne m’en orroiz dire el. — Ainz maiz, dit elle, n’oÿ tel, Que ci vous metés a devise Del tout en tout en ma franchise Sanz ce que ne vous en efforz. — Dame, nule force si fors N’est conme celle, sanz mentir, Qui me conmande a consentir Vostre vouloir de tout en tout. Rienz nulle ne redout Que il vouz plaise a conmander, Et, ce je vous poie amender La mort dont je n’ai rienz meffait, Je l’amenderoie sanz plait. — Conment ? fet elle. Or le me dites, Si soiez de l’amende cuitez, Ce vous de riens me meffeïstez Quant vous mon segnieur ocisistes. — Dame, fet il, vostre merci ; Quant vostre sire m’asailli, Quel tort oi ge de moy deffendre ? Qui autrui veut ocire ou prendre, Se cil * ocist qui ce deffent, Ditez ce de rienz y mespris. — Nenil, qui bien i garde a droit ; Et je cuit que riens ne vaudroit
Quant fet ocire vous aroie. Ice mout volentiers savroie Dont celle force puet venir Qui vous conmande a consentir Touz mes vouloirs sanz contredit ; Touz torz et touz meffaiz vous cuit, Mes seez vous, si me contez Conment vous estes si dontez. — Dame, fet il, la force vient De mon cuer, qui a vous se tient ; E* cest voloir m’a mon cuer mis. — Et qui est le cuer, biaus amis ? — Dame, mi oil. — Et les oilz, qui ? — La grant biautés que en vous vi. — Et la biautez, qu’i a forfayt ? — Dame, tant que amer me fait. — Amer ? Et qui ? — Vous, dame chiere. — Moy ? — Voire voir. — En quel maniere ? — En tel que graindre estre ne puet ; Mon cuer, n’onques alleurs nel truiz ; En tel qu’ailleurs pensser ne puis ; En tel que tout a vous m’otroy ; En tel que plus ai que moy ; En tel que pour vous a delivre Veil, c’il vous plaist, mourir ou vivre. — Et oseriez vous emprendre Pour moy ma fontaine a deffendre ? — Oïl, voir, dame, vers touz homes. — Sachiez dont, bien acordez sonmes. » Ainssint s’acordent briement. Et la dame out son parlement Devant tenu a ses baronz Et dist : « De ci nous en alonz En celle sale ou mes genz sont Qui loué et conseillié m’ont, Por le besoing que il y voient, Qui a mari prendre m’otroient, Et jel feray por lor besoing. Si meïsmes a vous me doing, Qu’a segnour refuser ne doy Bon chevalier et filz de roy. » Or a la damoiselle fait Quanqu’elle vouloit entresait Et mesire Yvains est plus sire Que il n’osast penser ne dire ; Et la dame avec li l’enmaine En la sale qui estoit plaine De chevaliers et d’autres genz ; Et mesire Yvains fu ci genz Qu’a merveilles tout l’esgarderent, Et contre li tuit se leverent Et tuit se lievent et enclinent Monsegneur Yvain, dïent : « C’est cil que ma dame prendra ; Dehaiz est qui li deffendra, Car merveille samble preudomme. Certes l’empereïs de Romme Seroit en li bien mariee. Car l’eüst il ja afiee Et elle luy de nue main, Ainssint parloie tuit en renc. A chief de la salle en.i. banc
Ou la dame s’ala seoir, La ou tuit la purent voir. Et mesire Yvains samblant fist Qu’a ses piez seoir se vousist, Quant elle leva amont ; De la parole li semont Le seneschal, que il la die, Si qu’elle soit de touz oïe. Lors commence li ceneschauz, Qui n’estoit ne restis ne faulz : « Segnors, fet il, guere nous sort : N’est jour que li rois ne s’atourt, De quanqu’il se puet haster, Pour venir nos terres gaster. Ainscoiz que quinzaine past, Sera toute livree a gast, Se bon mantenour n’i a. Que ma dame se mariast, N’a mie encore si son parc clos, Si le feist elle par vo loz. Mors est ses sires, si li poise. N’a or de terre qu’une toise Cil qui tout cest païz tenoit Et qui mout bien y avenoit ; C’est grant duel que poy a vescu. Fame ne set porter escu Ne ne set de lance ferir ; Mout amender et enduit* Se puet de prendre.i. bon segnour. Ainz maiz n’en ot mestier gregnour. Loez li tuit que mari prengne, Ainz que la coustume remaigne Qui en cest chastel a esté Plus de.lx. anz a passez. » A cest mot dïent tuit ensamble Que a faire bien lor resamble. Et trestuit au pié li viennent, De son voloir en grant la tiennent ; Si se fet prier de son bon, Tout autresi con mal gré sien Otroie ce qu’elle feïst Ce chascun li contredeïst, Et dist : « Segnieur, des qu’il vous siet, Ce chevalier qui lez moy siet M’a mout priee et mout requise ; En m’onnor et en mon servise Se veut mestre et je l’en merci Et vous l’en merciez aussi. N’onquez mez, certes, nel connu, S’ay mout oÿ parler de lui : Si hauz hons est, ce sachiez bien, C’est filz le roy Urien. Sanz que il est de haut parage, Est il de si grant vacelage Et tant a courtoisie et senz Que deslouer ne me doit l’en. De monsegneur Yvain, ce cuit, Avez bien oÿ parler tuit ; Et ce est il qui me requiert. Plus haut segnour qu’a moy n’afiert Avray au jour que ce sera. » Cist jour, ce vous fetes que sage,
Que en façons le mariage ; Ca* mout est foulz qui ce demeure De son preu faire pas ni heure. » Tant li prïent qu’elle otroie Ce qu’elle fist toute voie, Que Amours a faire li conmande Ce dont los et conceil demande ; Mez a plus grant honneur le prent Quant elle a le los de sa gent ; Et les proieres riens n’i grievent, Ainz li essaucent et conseillent Le cuer a fere son tallent. Le cheval qui ne va pas lent S’avance quant on l’esperonne ; Voiant touz ses baron ce donne La dame a monsegneur Yvain. Par la main d’un sien chapelain Pris a la dame de Landuc, La dame qui fu fille au duc Ce jour maimes, sanz delay, L’espousa et firent les noces. Asez y ot mitres et croces, Ses esvesques et ses abez. Mout y ot gent et mout richesse, Et mout y ot joie et liesse, Plus quel conter ne vous savroie Quant lonc temps pensé y aroie ; Miex m’en veil taire que poi dire. Or est mesire Yvains sire Et la* mort est tost obliés ; Celi qui l’ocist est mariés En sa fame et ensamble gisent, Et les genz aiment plus et prisent Li c’onque le mort ne firent. Qui durerent duques a la veille Que li roys vint a la merveille De la fontaine et del perron, Et avec li si conpangnon, Car trestuit cil de sa menie Furent en cele chevauchiee, C’unz trestouz ceuz n’i fu remez. Et si a dit mesire Keus : « Aÿ ! Qu’est or devenuz Yvains quant il n’est sa venuz, Qui se vata* aprez mengier Qu’il yroit son cousin vengier ? Bien pert que ce fu aprez vin ! Fuiz s’en est, je le devin, Qu’il n’i osast venir por l’oil. Mout ce vanta de grant orgueil. Mout est hardiz qui louer s’oze De ce dont autre ne l’alose, Ne n’a temoig de sa losenge Ce n’est par force de loenge. Mout a entre mauvez et preu, Que li mauvayz delez le feu Dist de lui unes grans paroles, Si tient toutes les genz a foles Et cuide qu’on ne le congnoisse. Et li preuz avroit grant angoisse Se il ooit dire autrui Les proesses qui sont en luy.
Et pour ce, certez, bien m’acort Au malvaiz, qu’il n’a mie tort, Et cil se prise et cil se vante, Qu’il ne trueve qui pour li mente. Se il n’en dit, qui l’en dira ? Tuit se taissent, ne li ira Et des vaillanz crie le ban Et les mavaiz giete a un van. » Ainsi mesire Keus parloit, Et mesire Gauvains disoit : « Merci, mesire Keus, merci ! Mesire Yvains n’es ore ci, Ne savez quele essoigne il a. Onques voir tant ne s’avilla Que il deïst de vous villenie, De tant il fait cortoisie. — Sire, fet il, et je m’en taiz, Ne m’en orez parler huimaiz, Des que je voi qu’il vous annuie. » Et li roiz pour veoir la pluie Verssa de l’yaue plain bacin Sor le perron, desouz le pin ; Et plust tantost mout fondanment. Ne tarda mie longuement : Mesire Yvains sanz nul arest Entra armez en la forest Et vint plus tost que les galos Sor un cheval et bel et gros, Fort et hardi et conbatant. Et mesire Keus out talent Qu’il demanderoit la bataille, Car, quiex que fust la desinaille*, Il voloit conmencier touzjors Les mellees et les estourz Ou il y eüst grant corrouz. Le roy en prie devant touz Que ceste bataille li laist. « Keus, dist li roys, des qu’il vous plaist, Que devant touz l’avez rouvee, Ne vous doit pas estre vee. » Keus l’en merciee* puis si monte. Se or li puet.i. poi de honte Mesire Yvains, liez en sera Et mout volentiers l’en fera, Que bien le recongnoist aus armez. L’escu a pris par les enarmes Et Keus le sien, si c’entreslaissent, Chevauz cuerent et lances baissent Que il tenoient empongnez ; .I. poy les ont alongniees Tant que par les camoiz les tindrent, Et a ce que il s’entrevindrent, De tex coupz mout se merveillierent Qu’andeus les lances peçoierent Et vont desques au poinz. Mesire Yvains cop si puissant Li donna que de sor la celle A fet Keus la tournebouele Et li hiaumes en terre fiert. Plus d’annuy fere ne li quiert Mesire Yvains, ainssoiz descent A la trerre*, le cheva* prent.
S’en fu mout a tel y ot bel, Ne se pot taire de dire el : « Ainsi, ainsi, con or gesiés, Vous qui les autres despisiés ! Et nepourquant s’est il bien drois C’on le vous pardoinst cheste fois Pour che qu’ains mais ne vous avint. » Entre tant, devant le roi vint Mesire Yvain, et par le frain Mena le cheval en la main, Pour che que il li voloit rendre ; Si li dist : « Sire, faites prendre Chel cheval, que je mefferoie Se riens du vostre retenoie. — Et qui estes vous ? fait li rois. Ne vous connistroie des mois
Se je nonmer ne vous ooie Ou desarmé ne vous veoie. — Che est Yvain que chi veés. » S’en fu Keus de honte asonmés Et mas et mors et desconfis, Qu’il dist qu’i s’en estoit fuis. Et li autre mout lié en sont, Qui de son duel grant joie font. Mais li rois grant joie en mena, Et mesire Gavain en a Chent tans plus grant joie que nus Qui a li compaignie eüst Qu’a chevalier que il seüst. Et li rois li requiert et prie, Se il li plaist, que il li die Conment il avoit esploitié, Car mout l’avoit grant couvoitié De savoir du tout de son estre Et conment ileuc pooit estre. Et il lor a trestout conté Le grant serviche et le bonté Que le damoisele li fist ; Onques de riens n’i entreprist, Ne riens nule n’i oublia. Et aprés che le roy proia Que il et tuit si chevalier Venissent o lui herbegier, C’onnor et joie li feront Quant o lui herbegié seront. Et li rois dit que volentiers Li feront,.viii. jours, tous entiers Joie et honnor et compagnie. Et mesire Yvains l’en merchie, Ne demouré nul point n’i sont, Maintenant montent, si s’en vont Vers le chastel le droite voie. Et mesire Yvains en envoie Devant la route.i. esquier, Et portoit.i. ostoir muier, Pour che que il ne souspreïssent Le dame, que ses gens feïssent Contre le roi ses maisons beles. Et quant il orent les nouveles Du roy qui vient, s’en ont grant joie ; N’i a nul qui la nouvele oie Qui n’en soit liés et qui n’en mont. Et la dame tous les semont Et prïent* que encontre li voisent ; Que de faire sa volenté Estoient trestuit apresté. Encontre le roy de Bretaigne En vont seur gens chevaus d’Espaigne, Si le saluent mout hautement Le roy Artur premierement Et puis sa compagnie toute : « Bien viengne, font il, cheste route Qui de si preudonmes est plaine. Benois soit chil qui les amaine Et qui si boins hostes nous donne. » Contre le roi le chastiaus tonne Li drap de soie sont fors trait Et estendu a parement,
Et des tapis font pavement ; Et refont un autre apareil, Que pour le calour du soleil Keuvres* les rues de courtines. Li cor et li son des buisines font le chastel si resoner Que on n’i oïst pas tonner. Et la ou chantent les pucheles, Sonnent fleütes et freteles, Timbres tabletes et tabour. Et d’autre part font lor labour Li legier bacheler qui salent ; Tretuit de joie se travaillent, Et a cheste joie rechoivent Le roy, si con faire le doivent. Et la dame en est fors issue, D’un drap emperial vestue, Robe d’ermine toute fresche, Sor son chief une calendesche Toute de rubins aterchie ; Ele n’ot pas la chiere irie, Ains l’ot si bele et si riant Qu’ele estoit, au mien ensciant, Plus bele que nule dieuesse. Entour li fu la joie espesse Et disoient trestuit a tire : « Bien viengne li rois et le sire Des rois et des seigneurs du monde ! » Ne puet estre c’a tous responde Li rois, qui voit vers li venir La dame a son estrief tenir. Et che ne veut il pas atendre, Ains se hasta tant du descendre Qu’il descendi leus qu’i la vit, Et ele le salue et dit : « Bien viengne, par chent mile fois, Li rois mesires, et benois Soit mesire Gavain, ses niés. — Vostre gent cors et vostre chiés, Fait li rois, bele creature, Ait joie et la boine aventure. » Puis l’embracha parmi les flans Li rois, conme gentix et frans, Et ele lui tout a plain bras. Des autres parole ne fas Conment ele les conjoÿ, Mais onques hom parler n’oÿ De nule gent tant conjoïe, Tant honoree et tant servie. De le joie assés vous contaisse Se ma parole ne gastaisse. Mais seulement de l’acointanche Veul faire une briés ramembranche Qui fu faite a privé conseil Entre le lune et le soleil. Savés de qui je vous veul dire ? Chil qui des chevaliers fu sire Et qui seur tous fu renonmés Doit bien estre soleil clamés. Pour monseigneur Gauvain le di, Que de lui est tout autressi Chevalerie enluminee
Con li solaus, la matinee, Espant ses rains et clarté rent Par tout les lieus ou il resplent. Et de cheli refais la lune Dont il ne puet estre que une, De grant foy et de grant aÿe. Et ne porroie dire mie Solement pour le lonc renon, Mais pour che que Lunete ot non. Le damoisele ot non Lunete Et fu une avenant brunete Tres sage et tres noble et tres cointe. A monseigneur Gauvain s’acointe, Qui mout le prise et mout l’aime, Et pour che s’amie le claime Qu’ele avoit de mort garandi Son conpagnon et son ami ; Et mout li offre son serviche. Et ele li conte et devise A con grant paine ele conquist Sa dame, tant que ele prist Monseignor Yvain a mari, Et conment ele garandi Des mains a cheus qui le queroient : Entr’eus estoit, sil ne veoient ! Mesire Gauvains mout en rist, De che qu’ele li conte, et dist : « Ma damoisele, je vous doing Et a mestier et sans besoing Un tel chevalier con je sui ; Ne me cangiés ja pour nului Se amender ne vous quidiés ; Je sui vostres, et vous soiés D’ore en avant ma damoisele. — Vostre merchi, sire », fait ele. Ainsi chil doi s’entracointoient Et li autre ad autres juoient ; Lors en y ot plus de soissante Dont chascune estoit bele et gente Et noble et cointe, preus et sage, Gente fenme, de haut parage ; Si s’i porent mout soulagier Et d’acoler et de baisier Et de parler et de veoir Et de delés eles seoir, Ytant en orent il au mains. Or a feste mesire Yvains Du roi, qui avec li demeure ; Et la dame tant les honneure, Chascuns par soi et tous ensamble, Que tes mos y a que che samble Que d’amours viengnent li atrait Et li samblant qu’ele lor fait. Et chil se pueent pour fox clamer Qui quident c’on les veulle amer Quant une dame est si courtoise C’a un maleüreus adoise, Si li fait joie et si l’acole ; Faux est liés de bele parole, Si l’en a mout tost avisé. A grant joie ont lor tans usé Trestoute la semaine entiere :
Deduis de bos et de rivieres Y ot mout qui les vaut avoir ; Et qui veut la tere veoir Que mesire Yvains ot conquise En la dame que il ot prinse, Si se pueent aler esbatre En.vi. lieus, en.v. ou en quatre, Par les chastiaus de la entour. Quant li rois ot fait sen sejour Tant qu’il n’i vaut plus arrester, Si fist on son oirre aprester. Mais il avoient la semaine Trestuit proiié et mis en paine, Du plus qu’i s’en porrent pener, Que il en peüssent mener Monseigneur Yvain avec eux. « Conment ! Seroit che or de chix, Che disoit mesire Gavain, Qui pour lor fenmes valent mains ? Honnis soit de sainte Marie Qui pour empirier se marie ! Amender doit de bele dame Qui l’a a amie ou a fenme, Ne n’est puis drois que ele l’aint Que ses pres et ses los remaint. Chertes, encore serois iriés De s’amor, se vous empiriés ; Que fenme a tost s’amor reprise, Ne n’a pas tort, s’ele desprise Chelui qui devient de l’empire Sire qui pour s’amour empire. Primes en doit vostre pris croistre. Rompés le frain et le chavestre, S’irons tournoier avec vous, Que on ne vous apiaut jalous. Or ne devés vous pas songier, Mais le tournoiement paier Et emprendre a fort jouster, Quoi que il vous doie couster. Assés songe qui ne se muet ! Chertes, venir vous en estuet Sans vous envoier autre ensengne. Gardés que en vous ne remaigne, Biaus conpains, vostre* compagnie, Qu’en moi ne faurra ele mie. Merveille est conment en nature Delaisse chou qui tant li dure. Bien adurchist par delaier Et plus est duel a ensaier Unz petis biens, quant il delaie, C’uns grans, qui tout adés ensaie. Joie d’onnor qui vient a tart Sanle la vert busche qui art Et dedans rent plus grant calor Et plus se tient en sa valour Et* plus se tient de alumer. On puet tel chose acoustumer Qui mout est grieve a retraire ; Quant on le veut nel puet on faire. Et pour che ne le di je mie, Se j’avoie si bele amie Con vous avés, sire compains !
Foy que je doi Dieu et ses sains, Mout a envis le laisseroie. A enscient, fax en seroie. Mais tel conseille bien autrui, Qu’il ne saroit conseillier lui, Aussi conme li precheour Qui sont desloial tricheour, S’ensengnent et dient le bien Dont il ne veulent faire rien ! » Mesire Gauvains tant li dist Cheste chose et tant li requist Qu’il creanta qu’i le diroit A se fenme et si s’en iroit S’il em pooit congié avoir ; Or faiche folie ou savoir, Ne laira que congié ne prengne De retourner en la Bretaigne. La dame en a a conseil trait, Qui du congié pas ne sahait*, Si li dist : « Ma tres chiere dame, Vous qui estes mes cuers et m’ame, Mes biens, ma joie et ma santés, Une chose me creantés, Pour vostre honor et pour la moie. » La dame tantost li otroie, Qu’il ne set qu’i veut demander Et dist : « Biau sire, conmandés Me poés che que boin vous iert. » Maintenant congié li requiert Mesire Yvains de convoier Le roy et d’aler tournoier, « Que on ne m’apiaut recreant. » Ele respont : « Jel vous creant, Le congié, jusc’a.i. termine. Mais l’amours devenra haÿne, Que j’ai a vous, seur en soiés, Chertes, se vous trespassiés Le terme que je vous dirai, Que ja ne vous en mentirai. Se vous mentés, j’en dirai voir. Se vous volés m’amour avoir Et de riens nule m’avés chiere, Pensés du revenir arriere, VIII. jours aprés le Saint Jehan, Hui en chest jour sont les ottaves. De m’amour serés mas et aves Se vous n’estes a ychel jour Avec moi chaiens a sejour. » Mesire Yvains pleure et souspire Si qu’a grant paine puet il mot dire : « Dame, chis termes est trop lons. Se je pooie estre o vous Toutes les fois que je vaurroie, Mout souvent avec vous seroie. Et je pri Dieu que, s’i li plaist, Ja tant demourer ne me laist. Mais tix cuide mout tost venir Qui ne set que li est avenir*. Et je ne sai qui m’avenra, Se ensonnes me retenra De maladie ne de prison ; S’avés de tant fait mesprison
Que vous ne m’avés mise hors Seviaus l’ensonne de men cors. — Sire, fait ele, et je l’i met ; Et neporquant bien vous promet Que, se Dix de mort vous deffent, Nus ensoines ne vous atent Tant con vous souvenra de moi. Mais or metés en vostre doi Chest mien anel, que je vous prest ; Et de le pierre quele ele est Vous dirai je tout en apert : Prison ne tient ne sanc ne pert Nus amans vrais ne loiaus, Ne avenir ne li puet maus, Mais qu’il le port et chier le tiegne, Et de s’amie li souviengne ; Anchois devient plus durs que fers. Chil vous iert escus et haubers Et voir ains mais a chevalier Ne le vau prester ne baillier, Mais par amors le vous doin je. » Or a mesire Yvains congié ; S’ont mout plouré au congié prendre. Et li rois ne vaut plus atendre Pour riens dire c’on li seüst, Ains quemanda que lors eüst Tous ses paleffrois amenés, Appareilliez et enfrenés. Des qu’il le vaut, mout fu tost fait ; Li paleffroi furent hors trait, Si n’ia mais que du monter. Ne sai que vous doie conter, Conment mesire Yvains s’en part, Et des baisiers c’on li depart, Qui furent de lermes semé Et de douchour enbasumé. Et del roy, que vous conteroie, Conment le dame le convoie Et ses pucheles avec li Et si chevalier autressi ? Trop i feroie grant demore. Le dame, pour che qu’ele plore, Prie li rois de remanoir Et de raler en son manoir ; Tant li prie qu’a mout grant paine S’en retourne, ses gens en maine. Mesire Yvains, mout a anvis, S’est de sa dame departis, Ainsi que li cuers ne se muet. Li rois le cors mener en puet, Car del cuer n’en merra il mie, Qui si se tient et si se lie Au cuer chele qui s’en remaint Qu’il n’a pooir qu’il le renmaint ; Des que li cors est sans le cuer, Conment puet il vivre a nul fuer ? Et se li cors sans le cuer vit, Tel merveille nus hom ne vit. Cheste merveille est avenue Qu’il a la vie retenue Sans le cuer, qui estre y soloit, Que plus sieurre ne le voloit.
Li cuers a boine remananche Et li cors vit en esperanche De revenir au cuer arriere ; S’a fait cuer d’estrange maniere, D’esperanche qui mout souvent Traïst et fausse de couvent. Ja, je cuit, l’eure ne sara Que esperanche traÿ l’ara ; Car se il.i. seul jour trespasse Du terme qu’il ont a masse, Mout a envis trouvera mais A sa dame trieve ne pais. Et je quit que le passera, Car departir ne laissera Mesire Gauvains d’avec li. As tournoiemens vont ambedui Par tous les lieus lau on tournoie. Et li ans passa toutes voie, Ne* fist si bien mesire Yvains Tout l’an que mesire Gauvains Se penoit de lui honnerer. Et si le fist tant demourer Que tous li ans fu trespassés Et de l’autre an partie assés, Tant que a la mi aoust vint, Que li rois court a Chestre tint. Et furent la veille devant Revenu d’un tournoiemant Ou mesire Yvains ot esté ; S’en out tout le pris aporté, Et dist li compains*, che me samble, Que chil doi conpagnon ensamble Ne vaurrent en nul lieu descendre, Ains firent lor paveillon tendre Hors de la vile et court tinrent ; Onques a court de roi ne vinrent, Anchois vint li rois a la lour, Car avec eux sont li mellour Des chevaliers et tout li plus. Entr’eus seoit li rois Artus, Et Yvains lors si conmencha A penser que lors ne fina, Que a sa dame ot congié pris, Ne fu tant de penser souspris Com de chelui, quar bien savoit Que couvant menti li avoit Et trespassés estoit li termes. A grant paine tenoit ses lermes, Mais hontes li faisoit tenir. Tant pensa que a lui* venir Une damoisele a droiture ; Et vint mout tres grant ambleüre Seur un paleffroi noir bauchent ; Devant le paveillon dessent, Que nus n’ala son cheval prendre, Ne nus ne fu a son dessendre. Et leus que le roy pot veoir, Laissa jus son mantel cheoir ; Ainsi toute desafublee En est el paveillon entree Et tres devant le roy venue ; Si dist que sa dame salue
Le roy et monseigneur Gauvain Et tous les autres, fors Yvain, Le desloial, le jangleour, Le menchongnier, le guileour, Qui l’a gabee et decheüe ; Bien a sa guile apercheüe, Qu’i se faisoit le vrai amerres, S’estoit faus, soidoians et lerres. Ma dame a cheste raison dite, Qu’il n’estoit de nul mal requite Ne ne quidoit pas, a nul fuer, Qu’il li deüst embler son cuer. Chil n’enblent pas les cuers qui prent* Tix y a qui larrons les claiment, Qui en amor sont non veant, Samblant font d’amer en devant. Et chil sont larron ypocrite Et traïtour qui metent luite Es cuers embler dont eux ne chaut ; Mais li amis, quel part qu’il aut, Le tient chier et si le raporte. Mais Yvain a ma dame morte, Qu’ele li dist qu’il li gardast Son cuer et si li raportast Anchois que fust passés li ans. Yvains mout fu or oublians Qu’il ne te puet resouvenir Que tu deüsses revenir A ma dame au bout de l’an ; Jusques au jour de saint Jehan Te donna ele de respit ; Et tu l’eüs en tel despit Que onques puis ne t’en membra. Me dame paint en sa cambre a Tretous les iours et tout le tans, Quar qui aime en grant pourpens Est qu’il ne puet prendre boin sonme, Mais toute nuit tourne et retourne* Et les jours qui vienent et vont. Ses tu conme li amant font ? Content le tans et le saison. N’i sui pas venue sans raison, Car vous ai trouvé a sejour. Si ne di je pas pour clamour, Tant t’en di bien traï nous a Qui a ma dame t’espousa. Yvain, n’a mais cure de toi Ma dame, ains te mande par moi Que janmais a li ne reviengnes Ne son anel plus ne detiengnes. Par moi, que chi en present vois, Te mande que tu li envois : Rent li, car rendre le t’estuet. » Yvains respondre ne li puet, Que sens et parole li faut ; Et la damoisele avant saut, Si li osta l’anel du doi ; Puis si conmande a Dieu le roi Et tous les autres, fors chelui Qui ele laisse en grant anui. Et ses anuis tousjours li croist Et quanque il voit li en croist.
Bien vaurroit estre en tel lieu Muchiés, en.i. bien secré lieu, Tous seus, en si sauvage terre Que on ne le seüst ou querre N’onme ne fenme n’i eüst Ne nuls de lui riens ne seüst Nient plus que s’il fust en abisme. Ne het tant riens con li meïsmes Ne ne set a qui se confort De lui meïsmes, qu’il a mort. Mix ameroit vis erragier Que il ne s’en peüst vengier De lui, qui joie s’est tolue. D’entre les barons se remue, Qu’il crient entr’eux issir du sen ; Et de che ne se gardoit l’en,
Si l’en laisserent seul aler : Bien sevent que de lor parler Ne de lor siecle n’a il soing. Et il va tant qu’il fu mout loing Des tentes et des paveillons. Lors li monta.i. troubeillons El chief, si grant que il forsenne ; Lors se desschire et se despenne Et fuit par cans et par valees, Si laisse ses gens esgarees, Qu’il se merveillent ou puet estre : Querant le vont par trestout l’estre, Par les hostix ad chevaliers Et par haies et par vergiers ; Si le quierent lau il n’est pas. Et il s’en va plus que le pas Tant qu’il trouva deles.i. parc Un garchon qui portoit.i. arc Et tout plain de seetes barbees Qui mout ierent trenchans et lees. S’ot tant de sens que au garchon Erraument toli son archon Et les saietes qu’il tenoit. Pour che mais ne li souvenoit De nule riens qu’il eüst faite. Et lors ochist et si menjue La venoison trestoute crue. Et tant conversa el boscage, Conme hom forsenés et sauvage, C’une maison a.i. hermite Trouva mout basse et mout petite ; Et li hermites essartoit. Quant vit chelui qui nus venoit, Bien puet savoir, sans nul redout, Qu’il n’avoit mie le sens tout ; Et il li* fist, tres bien le sout ; De la paour que il en out Se feri en sa maisonnete. Desus une fenestre estroite. Et chil vient la qui mout couvoite Le pain et si le prent, s’i mort ; Ne quit que onques mais si fort Ne de si dur eüst gousté ; N’avoit mie.xx. sols cousté Le sestier dont fu fais li pains ; Que plus estoit surs que levains, D’orge iert pertris avec paille, Avec che estoit il sans faille Musy et ses conme une escorche. Mais li fains l’angousse et efforche Tant que le pout li sout li pains, C’a tous mengiers est fausse* fains Bien destenpree et bien confite. Tout manja le pain a l’ermite Mesire Yvains, que boin li sout, Et but de l’iaue froide au pout. Quant mengié ot si se refiert El bois, et chiers et bisses quiert ; Et li boins hom mout le doutoit, Prie Dieu, quant aler l’en voit, Qu’il le deffende et qu’i le gart Qu’il ne viengne mais chele part.
Mais nepourquant*, conment qu’il ait, Que lau on li a le bien fait Ne reviengne mout volentiers. Puis ne passa.i. jour entiers, Tant conme il fu en chele rage, Que aucune beste sauvage Ne li aportast a son huis. Ycheste vie mena puis, Et li boins hom s’entremetoit De l’escorchier et si metoit Assés de la venison cuire ; Et li pains et l’iaue en la buire Estoit tousjours seur la fenestre Pour l’onme forsené repaistre. S’avoit a mengier et a boivre Venison sans sel et sans poivre Et yaue froide de le fontaine. Et li boins home estoit em paine Des cuirs vendre d’achater pain D’orge ou de paille ou de grain. S’ot puis toute sa livrison Pain a plenté et venison, Qu’il li dura tant longuement C’un jor le trouverent dormant En la forest.ii. damoiseles Et une lor dame avec eles De qui maisnie eles estoient. Vers l’onme nu qu’eles veoient Keurt et dessent l’une des trois ; Mais mout le regarda anchois Que nule riens sor li veïst Qui reconnoistre li feïst ; Ja l’avoit ele tant veü Que tost l’eüst reconneü Se il fust de si riche atour Com ele l’ot veü maint jour. Au reconnoistre mout tarda Et nepourquant bien l’esgarda Que en la fin li fu avis D’une plaie qu’il ot el vis ; C’une tel plaie el vis avoit Mesire Yvains, bien le savoit, Qu’ele l’avoit souvent veüe. Par la plaie s’est percheüe Que che est il, de riens n’en doute ; Mais de che se merveille toute Conment che li est avenu Qu’ainsi l’a trouvé povre et nu. Ne le boute ne ne l’esveille, Mais mout li vient a grant merveille ; Et prent son cheval, si remonte Et vient ad autres, si lor conte S’aventure toute en plourant. Ne sai qu’alaisse demourant A conter le duel qu’ele en fist ; Mais plourant a sa dame dist : « Dame, je ay Yvain trouvé, Le chevalier mix esprouvé Del monde et mix entichié ; Mais je ne sai par quel pechié Est au franc honme mescheü ; Espoir, aucun duel a eü
Qui le fait ainsi demener, C’on puet bien de duel forsener ; Savoir et veoir puet on bien Que il n’est mie en son sens bien, Que ja voir ne li avenist Que si vilment se contenist Se il n’eüst le sens perdu. Car li eüst or Dix rendu Le sens au mix que il eut onques Et puis si li pleüst adonques A remanoir en vostre hostel En aidant chiaus de vo chastel ! Li cuens Aliers qui vous guerroie, Le guerre de vous ii. verroie A vostre grant honnor finee Se Dix si boine destinee Li donnoit qu’il le remeïst En son sens ; si s’entremeïst De vous aidier a chest besoing. » Le dame dist : « Or n’aiés soing, Que chertes, se il ne s’en fuit, Que la rage, si con je quit, Li hosterons nous de la teste, Toute doleur et la tempeste. Mais tost aler vous y couvient, Car d’un onguement me souvient Que me donna Margue la sage ; Et si me dist que nule rage N’est en le teste qu’il n’en ost. » Vers le chastel s’en vont mout tost, Qui seoit pres et n’i ot pas Plus de demie lieue au pas, As lieues qui el païs sont, Car a mesure des nos sont Les deuz une, les quatre deuz. Chil remest la dormant tous seuz, Et chele ala l’onguement querre. La dame un sien escrin desserre, La boiste en traist et si la charge A la damoisele, et trop large Li prie que ele n’en soit, Les temples et le front l’en froit, Que ailleurs point metre n’en besoigne. Seulement les temples l’en oingne, Et le remanant bien li guart, Qu’il n’a point de mal autre part Fors que seulement el chervel. Robe vaire, cote et mantel Li fait porter, de soie en graine. Chele le prent et si li maine En destre un paleffroi mout boin, Et avec che y met du soin : Chemises, braies deliees Et chausses neuves bien taillies. A tout ychou, ainsi s’en va ; Encor chelui dormant trouva La ou ele l’avoit laissié. Ses chevaus met en un plaissié, Si les atache et lie fort, Et puis s’en va lau ou chil dort, Atout le reube et l’onguement, Et fait mout tres grant hardement,
Que del forsené tant s’aproche Que ele le manoie et touche ; Et prent l’onguement si l’en oint Tant conme en la boiste en a point, Car sa garison tant convoite Que de l’oindre partout s’esploite ; Si le met trestout en despense, Que ne li chaut de la deffence Sa dame, qu’il ne l’en souvient. Plus y en met qu’il n’en couvient ; Mais bien, che li est vis, l’emploie : Les temples oint et tout le cors Que du chervel l’en issi hors Le rage et le melancolie. Mais du cors oindre fist folie, Qu’il ne li estoit nus mestiers. S’il en i eüst.v. sestiers, S’eüst ele autel fait, je cuit. Le boiste emporte, si s’en fuit, Si s’est vers ses chevax reposte ; Mais la robe mie n’en oste Pour che que, se Dix le ravoie, Que il le voie enmi la voie Et qu’il le prengne et qu’i s’en veste. Derrier un grant chaisne s’arreste Tant que il ot dormi assés ; Si fu garis et respassés, Et rot son sens et son memore. Mais nus se voit con.i. yvoire, S’a grant honte, et plus grant eüst Se il s’aventure seüst, Mais n’en set plus que nu se treuve. Devant li voit le reube neuve, Si se merveille a desmesure Conment et par quel aventure Chele robe estoit la venue ; Mais de sa char que il voit nue Est trespensés et esbahis, Et dist que mors est et traïs S’ainsi l’a trouvé ne veü Riens nule qui l’ait conneü. Et toutesvoies si s’en vest Et regarde par la forest S’il venroit nul honme venir. Lever se cuide et soustenir, Mais il ne puet qu’aler s’en puisse. Mestiers li est c’aieue truise Qui li aït et qui l’en maint, Car si l’a ses grans maus ataint Qu’a paines puet seur piés ester. Or n’i veut mais plus arrester Le damoisele, ains est montee Et par decoste lui alee, Aussi con s’el ne l’i seüst. Et chil, qui grant mestier eüst D’aÿde, ne li chausist quel, Qu’il le menast jusqu’a l’ostel Tant que il refust en sa forche, De li apeler mout s’efforche. Et la damoisele autresi Va regardant environ li Con s’ele ne saiche qu’il a.
Apelee, va cha et la, Que droit vers li ne veut aler. Et chil conmenche a rapeler : « Damoisele, de cha ! de cha ! » Et le damoisele adrecha Vers lui sen paleffroi amblant. Cuidier li fait par tel samblant Qu’ele de lui riens ne savoit N’onques mais veü ne l’avoit, Et sens et courtoisie fist. Quant devant li fu, si li dist : « Sire chevaliers, que volés, Qui a tel besoing m’apelés ? — Ha ! fait il, damoisele sage, Trouvés me sui en chest boscage, Je ne sai par quel mescheanche. Pour Dieu et pour vostre creanche Vous pri que en tous guerredons Me prestés ou donnés en dons Chel paleffroi que vous menés. — Volentiers, sire, mais venés Avec moi la ou je m’en vois. — Quel part es che ? — Hors de chest bois, A un chastel de chi selonc. — Damoisele, or me dites donc Se vous avés mestier de moi. — Oïl, fait ele, mais je croi Que vous n’estes mie bien sains ; Dusqu’a quinzaine, a tout le mains, Vous couvenroit a sejour estre ; Chest cheval que je maine en destre Prenés, s’irons jusqu’a l’ostel. » Et chil, qu’il ne demandoit el, Le prent et monte ; si s’en vont Tant qu’il vinrent enmi le pont Dont l’iaue estoit roide et bruianz. Le damoisele rue dedans Le boiste qu’ele portoit wide ; Ainsi vers la sale se cuide De son onguement escuser, Qu’ele dira que au passer Du pont ainsi li mescheï Que la boiste en l’iaue chaï : Pour che que dessous li chopa Ses paleffrois, li eschapa Des mains le boiste et a bien prés Que ele ne chaï aprés, Mais adont fust le perte graindre. Cheste menchongne veut enfraindre* Quant devant sa dame iert venue. Ensamble ont lor voie tenue Tant c’au chastel en sont venu ; Si a la dame retenu Monseigneur Yvain liement ; Et sa boiste et son onguement Demanda a sa damoisele, Mais che fu a conseil ; et chele Li a sa menchongne retraite, Ytele con ele l’avoit faite, Que le voir ne li osa dire. S’en ot la dame mout grant ire Et dit : « Chi a mout laide perte,
Car de che sui seüre et cherte Qu’ele n’iert janmais retrouvee. Mais puis que la chose est alee, Il n’i a que du conforter. Tele eure quidon desider Son bien c’on desire son mal ; Aussi conme de chest vassal Cuidoie bien et joie avoir, Si ai perdu de mon avoir Tout le meilleur et le plus chier. Nepourquant mout vous veul proier De lui servir seur toute rien. — A ! dame, or dites vous mout bien, Car che seroit trop malvais jeus Qui d’un damage feroit deus. » Atant de la boiste se taisent ; Et monseigneur Yvain aaisent De tout che que püent et sevent ; Si le baignent et son chief levent, Et le font rere et rouongnier, Car on li peüst apongnier Le barbe a plain poing seur le faiche. Ne veut chose c’on ne li faiche : S’il veut armes, on li atourne ; S’il veut chevax, on li sejourne, Grant et isnel fort et hardi. Tant sejourna c’a.i. mardi Vient au chastel li cuens Aliers A serjans et a chevaliers, Et metent fus et prennent proies. Et chil du chastel toutesvoies Montent et d’armes se garnissent ; Armé et desarmé s’en issent Tant que les coureours ataignent, Et pour eux fuir ne degnierent, Ains les atendent a un pas. Et mesire Yvains fiert el tas, Qui tant a esté sejournés Qu’en sa forche fu retournés ; Si feri de si grant vertu Un chevalier deseur l’escu Qu’il mist en.i. mont, che me samble, Cheval et chevalier ensamble, N’onques puis chil ne se leva, Qu’el ventre li cuers li creva Et fu parmi l’eschine frais. Un petit s’est arriere trais Mesire Yvains et si rekeuvre ; Et poinst pour le pas descombrer. Si tost c’on ne porroit nombrer Et un et deuz et trois et quatre. Qui dont li esveïst abatre Plus tost et plus delivrement Quatre chevaliers erraument ! Et chil qui avec li estoient Pour lui grant hardement prenoient ; Que tix a povre cuer et lasche, Quant il voit c’uns prodons entasche Devant lui toute une besoigne, Que maintenant honte et vergongne Li keurt sus et si giete hors Le povre cuer qu’il a el cors,
Si li donne avivement Cuer de prodonme et hardement. Ainsi sont chil devenu preu, Si tient mout bien chascuns son leu En la mellee et en l’estour. Et la dame fu en l’estour* De son chastel montee en haut Et vit le mellee et l’assaut Au pas desraingnier et conquerre, Et vit assés jesans par terre Des afolés et des malmis, Des siens et de ses anemis, Mais des autres plus que des sienz. Car li courtois, li plains de bienz, Mesire Yvains tout autresi Les faisoit venir a merchi Con li faucons fait les cerchelles. Et disoient et chil et cheles Qui el chastel dedens estoient, Qui les batailles regardoient : « Ahi ! con vaillant sodoier ! Con fait ses anemis ploier ! Com roidement il les requiert ! Tout autresi entr’eus se fiert Com li lions entre les dains Quant l’angousse et cache li fains. Et tuit nostre autre chevalier En sont plus hardi et plus fier, Que ja, se par lui seul ne fust, Lanche brisie n’i eüst N’espee traite pour ferir. Mout doit on amer et chierir Un prodonme quant on le treuve. Veés or conment chil se prove, Veés or con se tient en ranc, Veés con emporte de sanc Se lanche et s’espee nue, Veés conment il les remue, Veés conment il les entasse, Com il lor vient, con il les passe ! Mais au guenchir petit sejourne Et mout demeure en son retour ; Veés, quant il vient a l’estour, Conme il a poi son escu chier, Que tout le laisse depechier ; N’en a pitié ne tant ne quant, Mais il se remet mout en grant Des caux vengier que on li donne. Que de trestout le bois d’Argonne Qui en feroit lanches, je quit, N’en aroit nule encore anuit, C’om ne li puet tant metre el fautre Com il depieche et demande autre. Et veés conment il le fait De l’espee quant il la trait ! Onques ne fist pas* Durendal Rollant, de Turs, si grant essart En Rainchevax ne en Espaigne. Se il eüst en sa compagne Auques de si boins compagnons, Li feux de qui nous nous plaingnons
S’en alast anuit desconfis Ou il remausissent honnis. » Et dïent de boin jour seroit nee Cui il aroit s’amour donnee, Qui si est as armes puissans Et seur tous autres connissans, Si con chierges entre chandoiles Et la lune entre les estoiles Et li solaus deseur la lune ; Et de chascun et de chascune A si les cuers que tuit vaurroient, Pour la proeche qu’en li voient, Que il eüst la dame prinze, Si fust la tere en sa devise. Ainsi tuit et toutes prisoient Chelui dont verité disoient, Car chix de la a si atains Que il s’en fuient que ains ains ; Mais il les cache mout de pres Et tuit si conpagnon aprés, Que les lui sont tout a seür Con s’i fussent enclos de mur Haut et espés de pierre dure. La chasse mout longuement dure Tant que chix qui fuient ataignent Et chil qui chassent les mehaignent Et leurs chevax lor esbouelent. Li uns par seur les murs roelent, Qui s’entrafolent et ochïent, Laidement s’entrecontralïent. Et li cuens tout adés s’en fuit, Mais mesire Yvains le conduit, Qui de lui si grever se faint ; Tant l’a haché que il l’ataint Au pié d’une haute montee, Et che est mout pres de l’entree D’un fort rechet qui estoit siens. Et la fu retenu li cuens Et que nus ne li pot aidier ; Et sans trop longuement plaidier Le prinst la hors mesire Yvains, Que, des que il le tint as mains Et il furent seul per a per, Il n’i ot nient de l’eschaper, Ne du guenchir, ne du deffendre, Ains li plevi qu’il s’iroit rendre A la dame de Noroison, Si se metroit en sa prison, Si feroit pais a sa devise. Et quant il en ot la foy prinze, Si li fait son chief desarmer Et l’escu de son col oster, Et l’espee li rendi nue. Cheste honnor li est avenue Qu’il en maine le conte pris, Si le rent a ses anemis, Qu’il n’en font pas joie petite. Mais ains fu la nouvele dite Au chastel ains qu’il y venissent Encontre eux tuit et toutes issent, Et le dame devant tous vient. Mesire Yvains par la main tient
Son prisonnier, si li presente. Sa volenté et sa creanche* Fist dont li cuens et son creant, Et par foy et par seremant Et par pleges l’en fist seüre ; Pleges li donna et li livre* Que tousjours mais pais li tenra Et sa perte li restorra, Tant qu’ele en mousterra par prueves, Et refera ses maisons nueves Que il avoit par tere mises. Quant ches choses furent assises Ainsi con a la dame sist, Mesire Yvains congié li quist ; Et ele ne li donnast mie Se il a fenme ou a amie Le vausist prendre et nochoier. Mesire Yvains nis convoier Ne se vaut il laissier.i. pas, Ains s’en parti isnel le pas, Si se mist a la voie arriere, C’onques ne li valut proiere, Et laissa mout le dame irie Que il avoit mout faite lie. Et con plus lie l’avoit faite Plus li poise et plus li dehaite Quant il ne veut plus demourer ; Or le vausist ele honerer, Et si feïst, s’i li pleüst, Seigneur de quanques ele eüst, Ou ele li eüst donnees Pour son serviche grans saudees, Si grans con il les vausist prendre. Mais il ne vaut onques atendre Parole d’onme ne de fenme ; Des chevaliers et de la dame S’est partis outre leur despois, Car plus retenir ne lor lois*. Mesire Yvains pensis chemine Tant qu’il vint en une gaudine Et lor oÿ enmi le gaut Un cri mout dolereus et haut. Si s’esdrecha leus vers le cri, Chele part ou il l’ot oÿ, Et quant il parvint chele part Vit.i. lion, en.i. essart, Et.i. serpent qui le tenoit Par le keue, si li ardoit Toutes les rains de flambe ardant. N’ala mie mout regardant Mesire Yvains chele merveille ; A lui meïsmes se conseille Auquel des deuz il aidera. Lor dist c’au lyon aidera, Qu’a enuious et a felon Ne doit on faire se mal non, Et li serpens est enuious, Si li saut par la goule fus, Tant est de felonnie plains. Che se pense mesire Yvains Qu’il l’ochirra premierement ; L’espee trait et vient avant
Et met l’escu devant se faiche, Que la flambe mal ne li faiche Que il getoit parmi la gole, Qui plus estoit lee d’un ole. Cheli* lions aprés l’assaut, De la bataille ne li faut ; Mais quoi qu’il en aviengne aprés, Aidier li vaurra il adés, Que pités l’en semont et prie Qu’il faiche secours et aÿe A la beste gentil et franche. A l’espee fourbie et blanche Va le felon serpent requerre ; Si le trenche jusques en terre Et les.ii. moitiez retronchonne, Fiert et refiert, et tant l’en donne Que tout l’amenuse et depieche. Mais de le keue une pieche
Li couvint trenchier du leon, Pour la teste au serpent felon Qui engoulee li avoit ; L’en trencha, c’onques mains n’en poit. Quant le leon delivré eut, Cuida qu’a li li couvenist Combatre et que sus li venist ; Mais il ne le pensa onques. Oyés que fist li leons donques : Il fist que frans et deboinaire, Que il li conmencha a faire Samblant que a lui se rendroit, Et ses piés joins li estendoit, Puis se va vers tere fichier ; Si s’estuet seur.ii. piés derrier Et puis si se ragenoulloit Et toute se faiche moulloit De lermes, par humilité. Mesire Yvains, par verité, Set que li leons l’en merchie Et que devant lui s’umilie Pour le serpent qu’il avoit mort Et lui delivre de la mort ; Si li plaist mout cheste aventure. Pour le venin et pour l’ordure Du serpent, essue s’espee, Si l’a el fuerre reboutee, Puis se remet il a la voie. Et li leons les lui costoie, Que janmais ne s’en partira, Tousjors mais avec li sera, Que servir et garder le veut. Devant a la voie s’aqueut Tant qu’il senti desous le vent, Si conme il s’en aloit devant, Bestes sauvages en pasture ; Si le semonst fains et nature D’aler em proie et de cachier Pour sa vitaille pourcachier ; Che veut nature qu’i le faiche. Un petit s’est mis en la trache Tant qu’a son seigneur a moustré Qu’il a senti et encontré Vent et flair de sauvage beste. Lors le regarde si s’areste, Car il le veut servir a gré, Que encontre sa volenté Ne vaurroit aler nule part. Et chil aperchoit son esgart Qu’il li moustre que il atent ; Bien l’aprechoit, et bien l’entent, Que s’il remaint, il remanrra, Et, s’i li siet, que il prendra La venison qu’il a sentie. Lors le semont et si l’escrie Aussi conme.i. brachet feïst ; Et li leons maintenant mist Le nes au vent qu’il ot senti ; Ne ne li ot de riens menti : Il n’ot pas une archie alee Quant il vit en une valee Tout seul pasturant un chevroil.
Chestui avra il a son voil, Et il si ot au premier saut, Puis si en boit le sanc tout chaut. Quant ochis l’eut si le geta Seur son dos, si l’en emporta Tant que devant son seigneur vint, Qui puis en grant chierté le tint Pour la grant amor qu’en li ot. Ja fu pres de nuit, si li plot Que ileuc se herbegeroit Et du chevroil escorcheroit Tant conme il en vaurroit mengier. Lors le conmenche a escorchier ; Le cuir li fent deseur la coste, De le longne.i. lardel li oste ; Et trait le fu d’un charbon vis, S’a de le seche busche pris ; Si rosti tant que tous fu cuis, Mais du mengier fu nus deduis, Que il n’i ot ne pain ne sel Ne nape ne coutel ne el. Quantqu’il menja devant lui vit Sen lion, onques ne s’en muit ; Ains l’a tout adés regardé Tant qu’il ot pris tant du lardé Et tant mengié qu’il n’en pot plus. Du chevroil trestout le sousplus Menga li leons jusques ad os. Et il tint son chief a repos Toute la nuit sor son escu, A tel repos conme che fu ; Et li leons ot tant de sens Qu’il veilla et fu en espens Du cheval garder, qui paissoit L’erbe, qui petit l’encrassoit. Au matin s’en revont ensamble Et autel vie, che me samble, Menerent toute le quinzaine Tant c’aventure a le fontaine Deseur le pin les amena. La par poi ne se forsena Mesire Yvains, autre feïe, Quant le fontaine ot aprochie Et le perron et le chapele. Mil fois las et dolent se claime Et chiet pasmés, tant fu dolans. Et s’espee, qui fu coulans, Chiet du fuerre, si li apointe Ad mailles du hauberc la pointe, Endroit le col, pres de la joe. N’i a maille qu’il ne descloe, Et l’espee du col li trenche Le char desous le maille blanche, Tant qu’il en fist du sanc cheoir. Li leons cuida mort veoir Sen boin ami et son seigneur ; Ains de riens nule duel gregneur N’oïstes conter ne retraire, Que il en conmencha a faire ; Il se detort et grate et crie Et s’a talant que il s’ochie De l’espee dont est maris,
Qui a son boin seigneur ochis. A ses dens l’espee li oste Et sor un fust jesant s’acoste Et puis derrier.i. fust l’apuie, Qu’ele ne guenchisse ne fuie Quant il y hurtera du pis. Ja fust ses voloirs aconplis Quant chil de pamisons revint ; Et li leons si se retint, Qui a la mort tout achesmés Couroit conme tous forsenés, Qu’il ne prent garde ou il se fiere. Mesire Yvains en tel maniere Decoste le perron se pasme. Au revenir mout fort se blasme De l’an que trespassé avoit, Pour quoi sa dame le haoit, Et dit : « Que fait qu’il ne se tue, Cheli qui joie s’est tolue ? Que fais je, las, qui ne m’ochis ? Conment puis je demourer chi Et veoir les choses ma dame ? En mon cors pour quoi arreste l’ame ? Que fait ame en si dolens cors ? S’ele s’en iert issue hors, Ne seroit pas en tel martire. Et mout blasmer et mout despire Me doit, voir, mout, et je li fas. Qui pert la joie et le soulas Par son meffait et par son tort Mout se doit bien haïr de mort. Haïr et ochirre se doit ; Et dont puis que nulz ne me voit, Pour quoi m’espreng que ne me tu ? Dont n’ai je chest leon veü, Qui pour moi a si grant duel fait Qu’il se veut m’espee entresait Parmi le pis el cors bouter ? Et je doi le mort refuser, Qui ai joie a duel changie ? De moi s’est la joie estrangie. Mais orendroit n’en dirai plus, Que che ne porroit dire nus ; S’ai demandee grant oiseuse. De joie fu la plus joieuse Chele qui m’iert asseüree ; Mais mout m’ot petite duree. Et qui che pert par son meffait, N’est drois que boine aventure ait. » Quoique il ainsi se demente, Une chaitive, une dolente, Estoit en la chapele enclose Et vit et oÿ cheste chose Par le mur qui estoit crevés. Maintenant qu’il fu relevés De pamisons, si l’apela : « Dix, fait ele, qui est che la ? Qui est qui se demente si ? » Et il li respont : « Et vous, qui ? — Je sui, fait ele, une chaitive La plus dolente riens qui vive. » Et il respont : « Tais, fole riens !
Tes deux est joie, tes maux biens Qui a grant joie te fait vivre. Plus se desvoie et plus s’enyvre Deux, quant il l’a, qu’a.i. autre honme ; Unz febles hom porte la sonme, Par us et par acoustumanche, Que autres de gregnour poissanche Ne porteroit pour nule rien. — Par foi, fait ele, je sai bien Que ch’est parole toute voire ; Mais pour che ne fait arme a croire Que vous aiés plus mal de moi, Et pour che mie ne le croi, Qu’il m’est avis que vous poés Aler quel part que vous volés, Et je sui ore emprisonnee ; Si m’est tele saison donnee Que demain serai chaiens prinse Et livree a mortel juise. — Ha, Dix, fait il, par quel fourfait ? — Sire chevaliers, ja Dix n’ait De l’ame de mon cors merchi Se je l’ai mie deservi ! Et nepourquant je vous dirai Le voir, que ja n’en mentirai, Pour quoi je sui chi em prison : On m’apele de traÿson Se je ne truis qui m’en deffende, Que demain on ne m’arde ou pende. — Or primes, fait il, puis je dire Que li mien deulz et la moie ire A le vostre doleur passee, Qu’estre porriés delivree Par qui que soit de chest peril. Dont ne porroit che estre ? Oïl ! Mais je ne sai encor par cui : Il ne sont el monde que dui Qui s’en osast pour moi deffendre Bataille a.iii. chevaliers prendre. — Conment ? fait il, sont il dont troy ? — Oïl, sire, en la moie foi : Troi sont qui traïtre me claiment. — Et qui sont chil qui tant vous ayment, Dont li uns tant hardis seroit Qu’a trois armes se conbatroit Pour vous sauver et garandir ? — Je le vous dirai sans mentir : Li uns est mesire Gauvains Et li autres mesire Yvains, Pour cui demain serai a tort Livree a martire et a mort. — Pour qui ? fait…*. Qu’avés vous dit ? — Sire, fait ele, se Dix m’aït, Pour le fil le roy Urien. — Or vous ai entendue bien ! Ne vous n’i morrés ja sans li. Je meïsmes chil Yvains sui Pour qui vous estes en effroi ; Et vous estes chele, je croi, Qui en la sale me gardastes ; Ma vie et mon cors me sauvastes Entre les deuz portes coulans
La u je fui pensis et dolans Et angousseus et entrepris ; Mors y eüsse esté ou pris Se ne fust vostre boine aÿe. Or me dites, ma douche amie, Qui sont chil qui de traïson Vous apelent et en prison Vous ont mise en chest reclus. — Sire, ne vous chelerai plus Puis qu’il vous plaist que je vous die. Voirs est que je ne me fains mie De vous aidier a boine foy. Par l’amonnestement de mi, Ma dame a seignour vous teni ; Mon los et mon conseil creï Et, par le sainte Patrenostre, Plus pour son preu que pour le vostre Le cuidai faire et cuit encore, Itant vous en reconnois ore ; S’onnor et vostre volenté Pourquis, se Dix me doinst santé. Mais quant che vint que vous eüstes L’an trespassé que vous deüstes Revenir a ma dame cha, Ma dame a moi se couroucha Et mout se tint a decheüe De che qu’ele m’avoit creüe. Et quant che seut li seneschaus, Un fel,.i. lerre,.i. desloiaus, Si grant envie me portoit Pour che que ma dame creoit Lui plus qu’autrui de maint afaire, Si vit bien pour quoi pooit faire Entre moi et lui grant courous. En plaine court et voiant tous, Me mist sus pour vous l’oy traÿe, Et je n’oy conseil ne aÿe Fors que moi seule, qui savoie C’onques vers ma dame n’avoie Traïson faite ne pensee. Si respondi conme esfree Tout maintenant, sans conseil prendre, Que je m’en feroie deffendre Par.i. chevalier contre trois. Onques chil ne fu si courtois Que il le deignast refuser, Ne resortir ne esconser Ne me vaut, pour riens qu’avenist. Ainsi a parole me prinst ; Si me couvint d’un chevalier Encontre trois gage baillier, Par respit de.xl. jours. Puis ai esté en mainte cours ; A la court le roy Artur fui, Ne trouvai conseil de nului Ne ne trouvai qui me deïst De vous chose qui me seïst, Car il n’en savoient nouveles. — Et mesire Gauvains avecques, Li frans, li dous, ou estoit donques ? A s’aÿe ne failli onques Damoisele desconseillie,
Que ne li fust appareillie. — Se je a court trouvé l’eüsse, Ja requerre ne li seüsse Riens nule qui me fust vee. Mais la roÿne en a menee Un chevalier, che me dist l’en, Dont li rois fist que hors du sen, Quant aprés li li envoia ; Li rois, je cuit, le convoia Aprés le chevalier qui l’en maine ; S’en est or entrés en grant paine Mesire Gauvains, qui le quiert. Janmais.i. jour a sejour n’iert Juques tant qu’i l’ara trouvee. Toute la verité prouvee Vous ai de m’aventure dite. Demain morrai de mort despite, Si serai arse sans respit Pour mal de vous et pour despit. Et il respont : « Ja Dix ne plache Qu’a vous pour moi nul…* vous fache ! Ja, que de* vive, n’i morrés. Demain atendre me porrés Apareilliés, de ma puissanche, De metre en vostre delivranche Mon cors, si conme le doi faire. Mais de conter ne de retraire Qui je sui as gens ne vous chaille ! Que qu’aviengne de la bataille, Gardés que on ne me connoisse. — Chertes, sire, pour nul angousse Vostre nom ne descouverroie. La mort anchois en soufferroie, Puis que vous le volés ainsi. Et nepourquant je vous depri Que ja pour moi ne revegniés. Ne veul pas que vous enpregniés Bataille si tres felenesse. Vostre merchi de la promesse Que volentiers vous la feriés, Mais trestous cuites en soiés, Car mix est que je seule muire Que je les veïsse deduire De vostre mort et de la moie. Que ja pour chou n’eschaperoie Quant il vous aroient ochis ; S’est mix que vous remaigniés vis Que nous fussons mort ambedui. — Mout avés ore grant anui, Fait mesire Yvains, chiere amie. Espoir ou vous ne volés mie Estre delivre de la mort, Ou vous despisiés le confort Que je vous fais de vous aidier. Ne quier or plus de vous plaidier, Que vous avés tant fait pour moy, Chertes, que falir ne vous doi A nul besoing que vous aiés. Bien sai que mout vous esmaiés, Mais, se Dix plaist, en cui je croi, Il en seront honni tout troi. Or n’i a plus, que je m’en vois,
Ou que soit, logier en chel bois, Que d’ostel pres ne sui je point. — Sire, fait ele, Dix vous doinst Et boin chastel et boine nuit, Et de chose qui vous anuit, Si con je le desir, vous gart ! » Tantost mesire Yvains s’en part, Et li leons tousjours aprés. S’ont tant erré qu’i vienent pres D’un fort chastel a.i. baron Qui clox estoit tout environ De mur espés et fort et haut. Li chastiaus ne cremoit assaut De mangonnel ne de perriere, Qu’il estoit fors de grant maniere ; Mais hors des murs estoit si rese Le place qu’il n’i ot remese En estant borde ne maison. Assés en sarés le raison Une autre fois, quant lieu sera. Le plus droite voie s’en va Mesire Yvains vers le chastel ; Et.vii. vallés fort et isnel Li sont tantost encontre alé. Si li ont un pont avalé. Mais du lion, c’avec lui voient, Venir durement se doutoient ; Si li dïent que, s’i li plaist, Sen lion a le porte laist, Qu’il ne les afolt ou ochie. Et il respont : « N’en parlés mie, Que ja n’i enterrai sans lui : Ou nous arons hostel ambedui Ou je remanrrai cha dehors, Que autant l’aime conme mon cors. Et nepourquant n’en doutés riens, Que je le garderai si bien Qu’estre porrés tout asseür. » Et chil respondent : « A boin eür ! » Atant sont el chastel entré Et vont tant qu’il ont encontré Chevaliers et dames venans Et damoiseles avenans Qui le saluent et descendent Et a lui desarmer entendent ; Si li dïent : « Bien soiés vous, Biau sire, venus entre nous, Et Dix vous y doinst demourer Tant que vous en puissiés tourner …* » Des le plus haut jusqu’au mener*, Li font joie et forment s’en painent ; A grant joie el chastel l’en mainent. Et quant le joie li ont faite, Une dolours qui les dehaite Leur font tost lor joie oublier ; Si reconmenchent a plourer Et crïent et si s’esgratinent. Ainsi mout longuement ne finent De joie faire et de plourer : Joie pour lor hoste honnerer font sans chou que talent en ayent, Car d’une aventure s’esmaient
Qu’il atendent a l’endemain ; S’en sont tuit seür et chertain Qu’il l’avront, ains que midi soit. Mesire Yvains s’esbahissoit De che qu’i si souvent changoient Et duel et joie demenoient. S’en mist le seignor a raison Du chastel et de la maison : « Pour Dix, fait il, biaus dous chiers sire, Yche vous plairoit il a dire Pour quoi tant m’avés honoré Et tant fait joie, et tant plouré ? — Oïl, s’i vous vient a plaisir ; Mais le cheler et le taisir Devriez mix assés voloir ; Chose qui vous faiche doloir Ne vous dirai je ja, mon veul ; Che ne porroit estre que duel. — A nul fuer, fait il, ne lairoie Que je le verité n’en oye, Car le desir mout a savoir, Quel duel que je en doie avoir. — Dont, fait il, le vous dirai ge. Mout m’a.i. gayans fait damage, Qui voloit que je li donnaisse Ma fille, qui de grant biauté passe Toutes les pucheles du monde. Li fex jaians, que Dix confonde, A non Arpin de la montagne ; N’est nul jour que del ne me* prengne Trestout quanqu’il en puet ataindre. Nus mix de moi ne se doit plaindre, Ne duel faire, ne duel mener ; De duel devroie forsener, Que sis fix chevaliers avoie, Plus biaus el monde ne savoie ; S’il a tous.vi., li gaians, prins ; Voiant moi en a.ii. ochis Et demain ochirra les quatre, Se je ne truis qui s’ost combatre A lui, pour mes fix delivre*, Ou se je ne li veul livrer Ma fille ; et dit, quant il l’avra, A plus vilz garçons qu’il sara En sa maison et a plus ors Le liverra pour ses depors, Qu’il ne la desire mais prendre. A demain puis chest duel atendre, Se Dix ou vous ne m’en conseille. Et pour chou n’est mie merveille, Biau sire chiers, se nous plourons. Mais pour vous, tant con nous poons, Nous reconfortons a le fye De faire contenanche lie ; Car folz est qui prodonme atrait Entour lui, s’oneur ne li fait, Et vous me resamblés prodonme ; Or vous ai trestoute la sonme Dite de nostre grant tristreche, N’en chastel ne en fortereche, Ne nous a laissié li gaians Fors tant con nous avons chaiens.
Vous et ensement bien veïstes Anuit se garde vous preïstes, Qu’il n’a laissié vaillant.i. oef Hors de ches murs qui tout sont noef ; Ains a trestuit le bour plané ; Quant che qui vaut en ot mené, Si mist el remanant le feu ; Ainsi m’a fait maint felon jeu. » Mesire Yvains tout escouta Quanques ses hostes li conta, Et quant trestout escouté ot, Si li redist che qu’il li plot : « Sire, fait il, de vostre anui Mout iriés et mout dolens sui, Mais d’une chose me merveil, Se vous n’en avés quis conseil A la court le fort roi Artur. Nus hom n’est de si grant vertu Qu’a sa court ne peüst trouver Tel qui vaurroit bien esprouver Sa vertu encontre la soie. » Et lors li descovre et desloie Li riches hom que il eüst Boine aÿe se il seüst Ou trouver monseigneur Gavain. « Chil ne l’enpresist pas en vain, Que ma fenme est sa seur germaine ; Mais la fenme le roi enmaine Un chevalier d’estrange tere ; Si l’ala a le court requerre, Ne pour che ja ne l’en eüst Mené, pour riens que il seüst, Ne fust Keus, qui l’*embriconna Le roy tant que il li bailla Le roÿne et mist en se garde. Chil fu faus et chele musarde Trop grant damage et trop grant perte ; Et che est chose toute aperte Que mesire Gauvains, li preus, Pour sa nieche et pour ses neveus, Fust cha venus grant aleüre Se il seüst cheste aventure ; Mais il ne set, dont tant me grieve Pour poi que li cuers ne m’en grieve* ; Ains est alés aprés chelui, Qui Damedix doinst grant anui, Quant mené en a le roÿne. » Mesire Yvains onques ne fine De souspirer, quant che entent ; De la pitié que il l’em prent Li respont : « Biaus sires chiers, Je m’en metroie volentiers En l’aventure et el peril Se li gaians et vostre fil Venoient demain a tel heure Que n’i faiche trop grant demeure, Que je ferai* ailleurs que chi, Demain a heure de midi, Si conme je l’ai creanté. — Biau sire, de la volenté Vous merchi je, fait li prodon, Chent mile fois en.i. randon. »
Et toutes les gens de l’ostel Li redisoient autretel. Atant ist d’une chambre hors Le puchele, gente de cors Et de faiche bele, plaisans. Mout fu simple, mate et taisans, C’onques ses deuz ne parvint fin, Vers tere vint le chief enclin ; Et sa mere revint decoste, Que moustrer li voloit son hoste Li sires, qui les ot mandees. En lor mantiax envolepees Vinrent, pour lor lermez couvril* ; Et il lor conmande a ouvrir Les mantiax et les chiés lever, Et dit : « Ne vous doit pas grever Che que je vous conmant a faire, Que un prodonme mout deboinaire Nous a Dix et boine aventure Chaiens tramis, qui m’aseüre Qu’il se conbatra au gaiant. Or n’en alés plus delaiant, C’au pié ne l’en alés chaoir. — Che ne me laist ja Dix veoir ! Fait mesire Yvains maintenant. Voir ne seroit mie avenant Que au pié me venist la suer Monseigneur Gauvain a nul fuer Ne sa nieche ; Dix m’en deffenge, C’orgueil en moi tant ne s’estenge Que a mon pié venir les lais. Voir je n’oublieroie mais Le honte que j’en averoie. Mais de che boin gré lor saroie, Se eles se reconfortoient Jusqu’a demain, que eles voient Se Dix les vaurra conseillier. Moy n’en couvient il plus proier, Mais que li gaians si tost viengne Qu’ailleurs mentir ne me couviengne, Que pour riens je ne laisseroie Que demain, a midi, ne soie Au plus grant afaire pour voir Que je peüsse onques avoir. » Ainsi ne les veut pas du tout Asseürer, car en redout Est que li gaians ne venist A chele eure que il poïst Venir a tans a la puchele Qui est enclose en la capele. Et nepourquant tant lor pramet Qu’en boine esperanche les met ; Et tuit et toutes l’en merchïent, Qu’en sa proeche mout se fïent Et mout quident qu’il soit prodon Pour la compagnie au leon Qui aussi simplement se gist Les lui conme unz agniaux fesist. Pour l’esperanche qu’en li ont Se confortent et joie font, N’onques puis duel ne demenerent. Quant heure fu, si l’en menerent
Couchier en une chambre bele ; Et la damoisele et sa mere Furent ambdeuz a son couchier, Car il l’avoient ja mout chier Et chent mile tans chier l’eüssent Se la courtoisie seüssent Et le grant proeche de lui. Il et li leons amdui Laiens jurent et reposerent, Qu’autres gens gesir n’i oserent ; Ains lor fremerent si bien l’uis Que il n’en peurent issir puis Jusqu’au matin a l’ajournee. Quant la chambre fu desfremee, Si se leva et oÿ messe Et atendi, pour la promesse Qu’il ot, jusqu’a l’eure de prime. Le seignor du chastel meïsme Apele oiant tous, si li dit : « Sire, je n’ai plus de respit, Ains m’en yrai, si ne vous poist, Que plus demourer ne me loist. Et saichiés bien chertainement Que volentiers et boinement Demouraisse encore une pieche, Pour les neveuz et pour la nieche Monseigneur Gauvain, que j’aim mout. » Trestout li sans fremist et bout A le puchele, de paour, A la dame et a son seignor ; Tel paour ont qu’il ne s’en aut, Que il li vaurrent, de si haut Conme il ierent, as piés chaïr, Quant il lor prist a souvenir Qu’a li ne fust ne bel ne bon. Lors li offre a donner du sien Li sires, s’il en veut avoir, Ou soit de tere ou soit d’avoir, Mais que encore.i. poi atende. Et il respont : « Dix m’en deffende, Que je ja riens nule en aie ! » Et la puchele, qui s’esmaie, Conmenche mout fort a plourer, Si li prie de demourer. Conme destroite et angousseuse, Pour la roÿne glorieuse Des angles et du chiel li prie, Et pour Dieu, qu’il ne s’en voist mie, Ains atende encore.i. petit, Et pour son oncle dont il dit Que il connoist aime et prise. Lors l’en est mout grans pitié prinze Quant il ot qu’ele se reclaime De par l’onme que il plus ainme Et par la roÿne du chiel Et de par Dieu, qui est le miel Et de la douchour de pitié. D’angousse a.i. souspir jetié, Que pour le royaume de Tharse Ne vaurroit que chele fust arse Que il avoit asseüree ; Sa vie averoit courte duree
Ou il istroit tous vis du sens S’il n’i pooit venir a tens ; Et d’autre part, en tel destreche Le retient le grant gentilleche Monseigneur Gauvain, son ami, C’a paines ne li fent par mi Li cuers, quant demourer n’i puet. Nepourquant encor ne se muet, Anchois demeure et si atent Tant que li gaians vint batant, Qui les chevaliers amenoit ; Et a son col un pel tenoit, Gros et quarré, agu devant, Dont il les batoit mout souvent ; Et il n’avoient pas vestu De robes vaillant.i. festu, Fors chemises sales et ordes ; S’avoient bien liés de cordes Les piés et les mains, et seoient Seur quatre gingles qui clochoient, Febles et magres et redois. Chevauchant vinrent les le bois ; Et unz nains bochus et enflés Les eut keue a keue noués, Si les costioit trestous quatre N’onques ne les finoit de batre D’escorgies a pluseurs neus, Dont mout cuidoit faire que preus ; Si les batoit si qu’il sanoient ; Ainsi vieument les amenoient Entre le jaiant et le nain. Devant le porte, enmi un plain, S’arreste li gaians et crie Au prodonme que il deffie Ses fix de mort, s’i ne li baille Sa fille ; et a sa garchonnaille La le meteroit a essille*, Car il ne l’aime tant ne prise Qu’en li se deignast aprochier ; De garchons ara un millier Avoec li, souvant et menu, Qui seront pooulleus et nu, Tix con garchons et torchepos, Qui tuit y metront lor escos. A poi que li prodons n’esrage Quant ot cheli qui a putage Dist que sa fille metera Or* tantost, si qu’il le venra, Seront ochis si quatre fil ; A tel destreche conme chil Qui mix s’ameroit mors que vif. Mout souvant se claiment chaitif, Et pleure et souvent si soupire ; Et lors li conmencha a dire Mesire Yvains, li frans, li douz : « Sire, mout est fel et estouz Chil gaians, qui forment s’orgoille. Mais ja Dix si souffrir ne veulle Qu’il ait pooir seur vostre fille ! Mout la despit et mout l’aville. Trop seroit grans mesaventure Se si tres bele creature
Et de si haut parage nee Estoit a garchons ja donnee. Cha, mes armes et mon cheval ! Et faites le pont traire aval, Si me laissiés outre passer. L’un en couvenra ja laissier, Ou moi ou lui, ne sai lequel. Se je le felon, le cruel, Qui si vous va contraliant, Pooie faire humiliant Tant que vos fix vous rendist quite Et le honte qu’i vous a dite Vous venist chaiens amender, Puis vous vaurroie conmander A Dieu, s’iroie en mon afaire. » Lors li vont son cheval hors traire Et toutes ses arment* li baillent ; De lui armer bien se travaillent Et bien et tost l’ont atourné ; A lui armer n’ont sejourné, Se tout le mains non que il peurent. Quant bien et bel atourné l’eurent, Si n’i ot que de l’avaler Le pont et de laissier aler ; On li avale et il s’en ist, Mais aprés lui ne remausist Li leons en nule maniere. Et chil qui sont remés arriere Le conmandent au Sauveor, Car de lui ont mout grant paour Que li maufés, li anemis, Qui maint prodonme avoit ochis Voiant lor iex, enmi la plache, C’autretel de lui ne refaiche. Si prïent Dix qu’i le deffende De mort, et sauf et vif lor rende, Et le gaiant li doinst ochirre. Chascuns, si con il le desire, Em prie Dieu mout douchement ; Et li gaians mout fierement Vint vers li, si le manecha Et dist : « Chil qui t’envoia cha Ne t’amoit mie, par mes iex ! Chertes, il ne se pooit mix De toi vengier, en nule guise ; Mout a bien sa venjanche prinze De quanques tu li as fourfait. — De noient es entrés el plait, Fait chil, qui ne le doute rien. Or fai ton mix et je le mien, Tes paroles oiseuses me laisse. » Tantost mesire Yvains s’eslaisse Et de cheli s’est departis ; Ferir le va enmi le pis, Qu’il ot armé d’une piax d’ors ; Et li jaians revint le cours De l’autre part, atout le pel. Enmi le pis l’en donna tel Mesire Yvains que la pel fausse ; El sanc du cors, en lieu de sausse, Le fer de la lanche li moulle ; Et li jaians de duel les roulle
Si que trestout ploier le fait. Mesire Yvains l’espee trait, Dont il savoit ferir grans cox. Le jaiant a trouvé des cox*, Qui en sa forche se fioit Tant que armer ne se deignoit ; Et chil, qui tint l’espee traite, Li a une envaÿe faite ; Del trenchant, non mie du plat, Le fiert si bien qu’il li abat De la joe une carbonee, Et chil l’en ra une donnee Si qu’il le fait trestout brunchier Jusques seur le dos du destrier. A chest cop li leons se creste, De son seignor aidier s’apreste, Si saut par ire et par grant forche, Et ront et fent conme escorche, Seur le gaiant, le pel velue ; Desous le pel li a tolue Une grant pieche de le hanche ; Les ners et le braon li trenche, Et li jaians lor est estors, Si brait et crie conme tors, Que mout l’a li leons grevé ; A deuz mains ot le pel levé Et cuide ferir, mais il faut Et li leons arriere saut ; Si pert son cop et chiet en vain Par deles monseigneur Yvain, Que l’un ne l’autre n’adesa. Et mesire Yvains entesa, Si a deuz caux entrelardés. Ains que il se fust regardés, Li ot, au trenchant de l’espee, L’espaulle du bus dessevree ; A l’autre cop, sous le mamele, Li a boutee l’alemele De l’espee parmi le foie ; Li jaians chiet, le mort l’aproche, Et, se uns grans chaisnes cheïst, Ne cuit gregnor escrois feïst Que li jaians fist au chaioir. Le cop vaurrent mout tuit veoir Chil qui estoient ad crestiaus. Lors y parut li plus isniax, Car tuit keurent a la cuirie, Si con li chien qui ont chacie La venison tant qu’il l’ont prinze ; Ainsi y keurent sans faintise Tuit et toutes, par aatine, La ou chil gist gueule souvine. Li sires meïsmes y court Et toutes les gens de sa tour ; Court il* sa fille avec sa mere ; Or ont joie li quatre frere, Qui mout avoient mal souffert. De monseigneur Yvain sont serf* ; Mais il ne paurrent retenir Yvain pour riens qui avenist ; Si li prïent du retourner Pour deduire et pour sejourner.
Tout maintenant que fait a, Ailleurs en son afaire va. Et si respont voir que il n’ose Asseürer de nule chose ; Il ne set mie devenir S’i li puet bien ou mal venir ; Mais au seigneur ytant dist il Qu’il voloit que si quatre fil Et sa fille prengnent le nain, S’aillent a monseignor Gauvain, Quant il saront qu’il iert venus, Et conment il s’est contenus Veut qu’il li soit dit et conté ; Que pour noient fait le bonté Quant nule fois ne iert seüe. Et il dirent : « Ja n’iert teüe Cheste bontés, que n’est pas drois. Bien ferons quanques vous vaurrois, Mais dites moi que nous dirons, Sire, quant devant lui venrons, De qui nous porrons nous loer Quant nous ne vous savons nonmer. » Et il respont : « Cheli porrois Dire, quant devant lui verrois, Que li chevaliers au leon Vous dis que je avoie non. Et avec che proier vous doi Que vous li dites de par moi Qu’il me connoist bien et je lui ; Et si ne set or qui je sui. De riens nule plus ne vous pri ; Or m’en couvient aler de chi, Et ch’est la riens qui plus m’esmaie, Que je trop demouré n’i aie, Car ains que midi soit passés, Arai aillours a faire assés Se je y puis venir a heure. » Lors s’en part, que plus n’i demeure ; Mais anchois mout proié li out Li sires, au plus bel que il pout, Que ses quatre fix enmenast : N’i ot nul mout ne s’en penast De lui servir, se il vausist ; Mais li ne pleut ne li ne sist Que nus li feïst compagnie ; Lors s’en va, la plache a guerpie, Tout maintenant que il s’esmuet, Tant que cheval porter l’en puet, En retournant vers le chapele, Que la voie iert mout droite et bele Et il la set mout bien tenir. Mais ains qu’il y poïst venir, A la chapele, en fu hors traite Le damoisele, et la roy faite Ou ele devoit estre mise Trestoute nue en sa chemise. Au fu liee la tenoient Chil qui a tort sus li metoient Che qu’ele onques pensé n’avoit ; Mesire Yvains vient, si le voit Au fu ou on la deut ruer, Et che li deut mout anuier ;
Courtois ne sages ne seroit Qui de riens nule en douteroit. Voirs est que mout li anuia, Mais boine fianche en Dieu a Que Dix et drois li aideront, Qui a sa partie seront ; En sen conpagnon mout se fie Et ses leons ne rechet mie. Vers la presse tous eslaissiés S’en va criant : « Laissiés laissiés Le damoisele, gent malvaise ! N’est drois que dedens le fournaise Soit mise, que meffait ne l’a. » Et chil tantost que la que la Si descent*, si li firent voie. Et lui est mout tart que il voie Des iex chele qui aidier doit Du cuer en quel lieu qu’ele soit. Ad iex le quiert tant qu’il la treuve, Et met son cuer en tel espreuve Qu’il le retient et si l’afraine Si con le retient a grant paine Au fort frain du cheval tirant. Et nepourquant en souspirant Le regarde mout volentiers, Mais ne fait mie tous entiers Ses souspirs, c’on ne le connoisse, Ains les retrenche a grant angousse. Et de che grant pité li prent Qu’il voit et ot et si entent Les povres dames qui faisoient Mout tres grant duel et si disoient : « Ha ! Dix, con nous as oubliees, Com or remaurrons esgarees, Qui perdonmes si boine amie Et tel conseil et tele aÿe, Qui a la court pour nous estoit ! Par son conseil nous revestoit Ma dame de ses robes vaires ; Mout cangera or li afaires, Qu’il n’iert mais qui pour li parot. Honnis soit par qui la perdrons, Que trop grant damage y arons ; N’iert mais qui die ne qui lot : « Chest mantel vair et chest sercot Et cheste coute, chiere dame, Donnés a chele franche fenme, Car chertes, se li envoiés, Mout y sera bien emploiés, Que ele en a mout grant souffrete. » Ja de che n’iert parole faite, Que nus n’est mais frans ne courtois, Ains demande chascuns anchois A son oes que a autrui ne fait, Sans che que nul mestier en ait. » Ainsi se demenoient cheles ; Et mesire Yvains iert entre eles, Qui ot oÿ bien les complaintes, Qui n’estoient fausses ne faintes ; Et vit Lunete agenoullie, En sa chemise a depoullie, S’avoit la sa confesse prinze,
A Dieu de ses pechiés requise Merchi, et sa coupe clamee ; Et chil, qui tant l’avoit amee, Vient vers li, si l’en lieve amont Et dit : « Ma damoisele, ou sont Chil qui vous blasment et acusent ? Maintenant, se il ne refusent, Lor iert le bataille aramie. » Et chele, qui ne l’avoit mie Encor veü ne esgardé, Li dist : « Sire, de le part Dé Veigniés vous a mon grant besoing ! Chil qui portent le faus tesmoing Sont chi vers moi tout apresté. S’un poi eüssiés plus esté, Par tans fusse charbons et chendre. Venus estes pour moi deffendre, Et Dix le pooir vous en doinst, Ainsi con gié de tort n’ai point De blasme dont je sui blasmee. » Cheste parole a escoutee Li seneschaus et si doi frere : « Ha ! font il, fame, chose avere De voir dire et de mentir large ! Mout est faux qui pour toi encharge, Pour ta parole, si grans fais ; Mout est li chevaliers malvais Qui venus est morir pour toi, Qu’il est seuz et nous sonmes troi. Mais je li lo qu’i s’en retourt Anchois que a anui li tourt. » Et chil respont, qui mout anuie : « Qui paour ara, si s’en fuie ! Ne dout pas tant vos trois escus Que sans cop m’en aille vaincus. Mout seroie ore mal afaitiés Se je, tous sains et tous haitiés, Le plache et le camp vous laissoie ! Ne ja tant conme sains y soie Ne m’en fuirai pour tes manaches. Mais je te conseil que tu faches Le damoisele clamer quite Que tu as a grant tort sourdite ; Ele le dit, et je l’en croi, Qu’el m’en a plevie sa foi Et dit, sor le peril de s’ame, C’onques traïson vers sa dame Ne fist, ne dist, ne ne pensa. Bien croi che qu’ele dit m’en a ; Si la deffendrai se je puis, Et son droit en m’aÿe truis. Et qui le voir dire en vaurroit, Dix se retient devers le droit, Que Dix et drois amis se tienent ; Et quant il deuers moi s’en vienent, Dont ai je meilleur compagnie Que tu n’as et meilleur aÿe. » Et chil respont mout folement Que il met en son nuisement Trestout quanqu’il li plaist et siet, Crient que ses leons ne li griet. Et chil dist c’onques sen leon
Ni amena pour compagnon N’autrui que li meller n’en quiert ; Mais se ses leons le requiert, Si se deffende vers lui bien, Qu’il ne l’en afie de rien. Et chil respont : « Quoi que tu dies, Se tu ton leon ne chasties Et tu ne fais em pais ester, Dont n’as tu chi que demourer. Mais reva t’ent, si feras sens, Que par tout chest païs set l’ens Conment cheste traÿ sa dame ; S’est drois que en fu et en flambe L’en soit rendue la merite. — Ne plaiche le Saint Esperite ! Fait chil, qui bien en set le voir. Ja Dix ne me doinst joie avoir Tant que je delivree l’aie. » Lors dist au leon qu’il se traie Arriere et trestous cois se gise ; Et il le fait a sa devise. Li leons s’est arriere trais. Tantost le parole et li plais Remaint d’euz deus, si s’entreslongent ; Li troi vers li ensamble poignent, Et il vient encontre eux le pas, Que derreer ne se vaut pas As premerains cops n’angoussier. Lors lanches lor laissent froissier Et si retint la soie saine ; De son escu lor fait quintaine, Si a chascuns sa lanche frainte. Et il a une empainte faite, Tant que d’euz.i. arpent s’eslongent ; Mais tost revient a la besoigne, Qu’il n’ot cure de lonc sejour. Le seneschal en son retour Devant ses deuz freres ataint : Se lanche seur le col li fraint, Sil porte a tere malgré sien ; Et cop li a donné si bon C’une grant pieche estourdis tint Ne de riens nule ne revint. Et li autre doi sus li vienent : Ad espees que nues tienent Li donnent grans cops ambedui, Mais plus grans rechoivent li dui, Car de ses cops vaut li unz seus Des lor tout a mesure deus. Si se deffent vers eux si bien Que de son droit n’en portent rien, Tant que li seneschaus relieve, Qui de tout son pooir li grieve ; Et li autre avec li se painent Tant qu’il le grievent et sourmainent. Et li leons, qui che esgarde, De li aidier plus ne se tarde, Que mestiers li est, che li semble ; Et les dames toutes ensemble, Qui la damoisele mout ayment, Damedix souvent en reclaiment Et si li prïent de boin cuer
Que souffrir ne veulle a nul fuer Que chil ne soit mors ne conquis Qui pour li s’est el caple mis. Les proieres aÿe li font Que les dames faites li ont. Et ses leons li fait aÿe Tele qu’a premiere envaÿe A de si grant aïr feru Le seneschal, qui a pié fu, Qu’aussi conme che fussent pailles Fait du hauberc voler les mailles, Et contreval si fort le sache Que de l’espaulle li errache Le tenroit a tout le costé. Quanque il tient l’en a osté, Si que les entrailles li perent. Chel cop li autre dui conperent. Or sont el camp tuit per a per ; De la mort ne puet escaper Li seneschaus, qui se toueille Et retourne en l’onde vermeille Du sanc chaut qui du cors li saut. Les autres li leons assaut, Qu’ariere ne le puet cachier, Pour ferir ne pour manechier, Mesire Yvains en nule guise ; Si y a mout grant paine mise. Mais li leons sans doute set Que ses sires mie ne het S’aÿe, anchois l’en aime plus ; Si lor passe fierement sus Tant que chil de ses caus se plaignent Et lui reblechent et mehaignent. Quant mesire Yvains voit blechié Son leon, mout est courouchié El cuer du ventre, n’a pas tort ; Mais du vengier se paine fort, Si les bat si estroitement Qu’il les maine jusqu’a noient, Si que vers li ne se deffendent Et que en sa merchi se rendent Par l’aÿe que li a faite Li leons, qui mout se deshaite, Car en tant lieus estoit plaiés Bien pooit estre esmaiés. Et d’autre part mesire Yvains Ne restoit mie trestous sains, Ains avoit el cors mainte plaie ; Mais de tout che tant ne s’esmaie Con de sen leon, qui se deut. Or a, tout ainsi conme il veut, La damoisele delivree, Que s’ire li a pardonnee Sa dame trestout de son gré. Et chil furent ars en la ré Qui pour li ardoir fu esprise ; Que che est raison de justiche Que chil qui autrui juge a tort Doit de chelui meïsme mort Morir que il li a jugie. Or est Lunete baude et lie Quant a sa dame est acordee ;
Si ont tel joie demenee Que nules gens si grant ne vinrent. Et tuit a lor seignor offrirent Lor serviche si con il durent, Sans che que il nel reconnurent, Ne la dame aussi, qui avoit Son cuer et si ne le savoit, Li pria mout s’a lui pleüst Respasser son leon et lui. Et il dist : « Dame, che n’iert hui Que je me remaigne en chest point Tant que ma dame me pardoinst Son mautalent et son courous. Lors finera mes travax tous. — Chertes, fait ele, che me poise. Je ne tieng mie pour courtoise La dame qui mal cuer vous porte. Ne deüst pas veer sa porte A chevalier de vostre pris Se trop n’eüst vers li mespris. — Dame, fait il, coi qu’il me griet, Trestout me plaist quanqu’il li siet, Mais ne m’en metés plus en plait, Que l’acoison ne le fourfait Ne dirai jou pour nule rien S’a chix non qui le sevent bien. — Le set dont nus se vous dui non ? — Oïl, voir, dame. — Et vostre non Seviax, biau sire, car me dites ! Puis si vous en alés tous quites. -Tous quites, dame ? Non feroie ; Plus doi que rendre ne porroie. Ne pour chou ne vous quier cheler Conment je me fais apeler : Ja du chevalier au leon N’orrés parler se de moi non ; Par chest non veul que on m’apiaut. -Pour Dix, biau sire, che qu’espiaut Que onques mais ne vous veïsmes Ne vostre non nonmer n’oïsmes ? — Dame, pour chou savoir poés Que ne sui gaires renonmés. » Lors dist la dame derekief : « Encore, s’il ne vous estoit grief, Du remanoir vous prieroie. — Chertes, dame, je n’oseroie Jusques chertainement seüsse Que le boin gré ma dame eüsse. — Or alés dont a Dieu, biau sire, Que vostre pesanche et vostre ire, S’il li plaist, vous atourt a joie ! — Dame, fait il, Dix vous en oie ! » Puis dist entre ses dens souef : « Dame, vous emportés la clef, La serrure et l’escrin avés Ou ma joie est, sil ne savés. » Atant s’en part a grant angousse ; N’i a chelui qui le connoisse Fors que Lunete seulement, Qui le convoia longuement. Lunete seule le convoie Et il li prie toutevoie
Que ja par lui ne soit seü Quel champion ele a eü. « Sire, fait ele, non iert il. » Aprés chou li reproia il Que de lui li resouvenist, Que vers la dame li tenist Boin lieu, si l’en venoit en aise. Ele li prie qu’il s’en taise, Que ja n’en iert jour prerecheuse, Ains en iert mout ensienteuse ; Et chil l’en merchie chent fois. Si s’en va pensis et destrois Pour son leon, qu’i li estuet Porter, que sievir ne le puet. En son escu li fait litiere De le mousse, de le feuchiere ; Quant il l’ot faite si, la couche, Au plus souef qu’il puet le couche, Si l’enporte tout estendu Dedens l’envers de son escu. Tant que il vient devant le porte D’une maison mout fort et bele ; Fremee le treuve, s’apele, Et li portiers ouverte l’a Si tost c’onques y apela .I. mot aprés le premerain. A le resne li tent sa main, Si li dist : « Biau sire, or avant ! L’ostel monseignor vous present, Se il vous plaist a chi descendre. — Chest present, fait il, veul je prendre, Car j’en ai mout tres grant mestier Et si est tans de herbegier. » Atant a la porte passee Et vit la maisnie amassee, Et tuit a l’encontre lui vont ; Salué et descendu l’ont, Si li metent seur.i. perron Son escu atout son leon Et li autre ont son cheval pris, Si l’ont en une estaule mis, Et li autre, si conme il doivent, Ses armes prennent et rechoivent. Et li sires la nouvele ot ; Tout maintenant que il le sot, Vient en la court, si le salue, Et le dame est aprés venue Et si fil et ses filles toutes, Et d’autres gens y ot grans routes ; Sel herbegerent a grant joie. Mis l’ont en une cambre coie Pour che que malade le truevent, Et de che mout bien se repreuvent Que son lion avec lui metent ; Et de lui garir s’entremetent Deus pucheles qui mout savoient De surgie et si estoient Filles au seigneur de laiens. Jourz il sejourna ne sai quanz, Feste li font petis et granz, Tant que il et sen leon furent Gari et que raler s’en durent.
Mais dedens chou fu avenu Que a la mort ot plait tenu Li sires de la noire espine ; Si prinst a li tele aatine La mors, que morir le couvint. Aprés la mort, ainsi avint De deuz filles que il avoit Que l’ainsnee dit qu’ele aroit Trestoute le tere a delivre Tous les jourz qu’ele aroit a vivre, Que ja sa seur n’i partiroit. Et l’autre dit que ele iroit A le court le roy Artur, querre Aÿe a desrainnier sa tere. Et quant l’autre vit que sa suer Ne li soufferroit a nul fuer Toute la tere sans tenchon, S’en fu en mout grant enfrichon Et pensa que, s’ele pooit, Anchois de lui a court venroit. Atant s’appareille et atourne ; Ne demeure ne ne sejourne, Ains erra tant qu’ele a court vint. Et l’autre aprés sa voie tint Et quanqu’ele peut se hasta ; Mais sa voie et ses pas gasta, Que la premiere avoit ja fait A monseigneur Gauvain son plait Et il li avoit otroié Che qu’ele li avoit proié. Mais tel couvent entr’euz avoit Que se nus par li le savoit, Ja puis ne s’armeroit pour lui ; Et ele l’otroia ainsi. Atant vient l’autre seur a court, Afulee d’un mantel court D’escarlate et de frois ermine ; S’avoit tierz jour que la roïne Iert de la prison revenue Ou Melagans l’avoit tenue Et trestuit li autre prison, Et Lancheloz par traïson Estoit remis dedens la tour. Et en chelui meïsmes jour Que a la court vint la puchele, Y fu venue la nouvele Du jaiant cruel et felon Que li chevaliers au leon Avoit en bataille tué. De par lui orent salué Monseignor Gauvain si neveu. Le grant serviche et le grant preu Que il lor avoit pour lui faite Li a sa nieche toute retraite, Et dit que bien le connissoit, Sil* ne savoit qui il estoit. Cheste parole a entendue Cheste parole a enntendue* Chele qui mout iert esperdue Et trespensee et esbahie, Que nul conseil ne nule aïe A le court trouver ne quidoit
Quant tous li mieudres li faloit ; Qu’il’* avoit en mainte maniere, Et par amor et par proiere, Ensayé monseignor Gauvain, Et il dist : « Amie, en vain Em proiés, quar je nel puis faire, Car j’ai empris un autre afaire Que je ne laisserroie pas. » Et la puchele isnel le pas S’en part et vient devant le roy. « Rois, fait ele, je vieng a toi Et a ta court querre conseil ; N’en truis point, mout m’en merveil Quant je conseil n’i puis avoir. Mais ne feroie pas savoir Se je sans congié m’en aloye. Et sache ma seur toutevoie C’avoir porroit ele du mien Par amour, s’ele en voloit rien, Que ja par forche, que je puisse, Et que conseil aye ne truise, Ne li lairai mon hiretage. — Vous dites, fait li rois, que sage Et, dementres que ele est chi, Je li conseil et lo et pri Qu’ele vous laist vostre droiture. » Et chele qui estoit seüre Du meilleur chevalier du monde Respont : « Sire, Dix me confonde Se ja de ma tere li part Chastel, ne vile, ne essart, Ne bois, ne tere, n’autre chose. Mais se nus chevaliers s’en ose Pour li armer, ques que il soit, Qui veulle desraisnier son droit, Si viengne trestout maintenant. — Ne li offrés mie avenant, Fait li rois, que plus y estuet S’ele mix pourcachier se puet, Au mains jusqu’a.xl. jours, Au jugement de toutes cours. » Et chele dit lués : « Sire rois, Vous poés establir vos lois Tels con vous plaist et boin vous iert, N’a moi n’apent n’a moi n’affiert Que je desdire vous en doye ; Si me couvient que je rechoive Le respit s’ele le requeut. » Et chele dit qu’ele le veut Et mout desire et demande. Tantost le roy a Dieu conmande, Si s’est de le court departie ; Si pense qu’en toute sa vie Ne finera par toutes* terre Du chevalier au leon querre, Et*met sa paine en conseillier Cheles qui d’aÿe ont mestier. Ainsi est en la queste entree Et trespassa mainte contree C’onques nouveles n’en aprinst, Dont tel duel ot que mal l’en prinst. Mais de che mout bien li avint
Que chiés un sien acointe vint Ou ele estoit amee mout ; Si perchurent bien a son vout Que ele n’estoit mie saine. A li retenir mirent paine Tant que son afaire lor dist, Et une autre puchele emprist La voie qu’ele avoit emprise : Pour li s’est en la queste mise. Ainsi remest chele a sejour, Et chele erra le long du jour, Toute seule grant ambleüre, Tant que le nuit li vint obscure. Si li anuia mout la nuis, Et de che doubla li anuis Qu’il plouvoit a si grant desrois Con Damedix avoit de quoi, Et fu el bois mout en parfont. Et la nuis et li bos li font Grant anuy, mais plus li anuie Que li bos, ne la nuis, la pluie. Et li chemins estoit si maus Que souvent estoit ses chevaus Jusques pres des chengles en tai ; Si pooit estre en grant esmai Puchele seule, sans conduit, Par mal tans et par male nuit, Si noire qu’ele ne veoit Le cheval sor quoi se seoit. Et pour che reclamoit adés Dieu avant, et se mere aprés, Et puis tous sains et toutes saintes ; Et fist la nuit orisons maintes, Que Dix a hostel l’amenast Et hors de chel bos le getast. Si proia tant qu’ele oÿ Un cor, dont mout se resjoÿ ; Et la cuide ele qu’ele truise Hostel, mais que venir y puisse ; Si s’est vers la vois esdrechie Tant qu’ele entre en une chaucie, Et la chaucie droit le maine Vers le vois dont ele ot l’alaine, Que par trois fois mout clerement Sonna li cors mout hautement. Et ele erra droite la voie Et se hasta tant toutevoie Et si s’adrecha vers la vois Tant qu’ele vint a une crois Qui iert seur le chaucie a destre ; Yleuc pensa que pooit estre Li cors et chil qui l’ont sonné. Chele part a esperonné Tant qu’ele aprocha vers un pont Et vit d’un chastelet reont Les murs blans et le barbicane. Ainsi par aventure assenne Au chastel, si s’i adrecha, La vois du cors li amena. Le vois du cor l’i a atraite, Et la avoit il une gaite Qui sor les murs montee estoit ;
Tantost con la gaite la voit, Si la salue et descent, Et la clef de le porte prent, Si li oevre et dit : « Bien veigniés, Puchele, qui que vous soiés, Car anuit arés boin ostel. — Je ne demande huis mais el », Fait la puchele ; et il l’en maine. Aprés le travail et le paine Que ele avoit le jour eü, Li est d’ostel mout bien cheü, Car mout y est bien aaisie. Aprés mengier l’a araisnie Ses hostes, et si li enquiert Ou ele va et qu’ele quiert. Et chele li respont adonques : « Je quier che que je ne vi onques, Mien ensient, ne ne connuy, Mais un leon a avec lui Et on m’a dit, se je le truis, Que en li mout fier me puis. — Je, fait, il tesmoing autretel L’en port, qu’a men anemi mortel Me venga, dont si lié me fist, Et tout veant mes iex l’ochist. A chele porte la dehors Demain porrés veoir le cors D’un grant jaiant que il tua Si tost que gaires n’i sua. — Pour Dieu, sire, fait le puchele, Car m’en dites voire nouvele Se vous savés ou il tourna Et s’il en nul lieu sejourna ! — Je non, fait il, se Dix me voie ! Mais bien vous menrai a la voie, Demain, par ou il s’en ala. — Et Dix, fait ele, me maint la Ou je vraie nouvele en oye ! Car se jel truis, mout arai joie. » Ainsi mout longuement parlerent Tant qu’en la fin couchier alerent. Quant vint que l’aube fu crevee, La damoisele fu levee, Qui en mout grant pourpens estoit De trouver che qu’ele queroit. Et li sires de la maison Se lieve et tout si conpagnon ; Si le metent en droit chemin, Vers le fontaine sous le pin. Et ele de l’errer s’esploite Vers le chastel la voie droite, Tant qu’ele vint et demanda As premiers gens qu’ele trouva S’i li savoient enseignier Le leon et le chevalier Qui entraconpagnié s’estoient. Et chil dient qu’il li avoient Veü trois chevaliers conquerre Droit en chele pieche de tere. Et chele dist isnel le pas : « Pour Dieu, ne me chelés vous pas, Puis que vous tant dit m’en avés,
Se vous plus dire m’en savés. — Nenil, font il, nous n’en savons Fors tant con dit vous en avons ; Nous ne savons que il devint. Se chele pour qui il cha vint Nouveles ne vous en ensengne, N’iert chi qui ja vous en aprengne, Et, se a li volés parler, Ne vous estuet pas loins aler, Qu’ele est alee Dieu proier Et messe oïr en chel moustier, Et s’i a ja tant demouré Qu’assés y puet avoir ouré. » Quoique il parloient ainsi, Lunete du moustier issi ; Si li dïent : « Veez le la. » Et chele encontre li ala. Si se sont entresaluees ; Tantost a chele demandees Les nouveles qu’ele queroit. Et l’autre dit qu’ele feroit Un sien paleffroy enseler, Car avec li vaurroit aler, Si l’amerroit vers un plaissié La ou ele l’avoit laissié. Et chele de cuer l’en merchie. Li paleffrois ne tarda mie, On li amaine et ele monte. Lunete, chevauchant, li conte Conment ele fu accusee Et de traïson apelee Et conment la res fu esprise Ou ele devoit estre mise, Et conment il li vint aidier Quant ele en ot plus grant mestier. Ainsi parlant la convoia Tant qu’el droit chemin l’avoia Ou mesire Yvains l’ot laissie. Quant vit qu’ele l’ot convoïe, Si li dist : « Chest chemin tendrois Tant que en aucun lieu vendrois Ou nouvele vous en iert dite, Se Dix plaist et Sainte Esperite, Plus voire que je ne le sai. Bien m’en souvient que jel laissai Ou pres de chi ou chi meïsme ; Mais je ne sai qu’il a puis fait, Que grant mestier eüst d’entrait Quant il se departi de moi. Par chi aprés lui vous envoi Et Dix le vous doinst trouver sain, S’i li plaist, ains hui que demain ! Or alés, a Dieu vous conmant, Que je ne vous sieurrai avant, Que ma dame a moi ne s’iraisse. » Maintenant l’une l’autre laisse : Chele retourne et chele en va, Seule, tant que ele trouva Le maison ou mesire Yvains Ot esté tant que tous fu sains. Et vit devant le porte gens : Chevaliers, dames et sergens,
Et le seigneur de la maison. Si salue et met a raison, Se il sevent, qu’il li aprengnent Nouveles et qu’il li ensaignent Un chevalier que ele quiert. — Qui est ? font il. — Chil qui ja n’iert Sans un leon, che oï dire. — Par foi, puchele, fait li sire, Il parti orendroit de nous ; Encore anquit l’ataindrés vous Se les esclos savés garder, Mais gardés vous de trop tarder. — Sire, fait ele, Dix m’en gart ! Mais or me dites par quel part Je le sieurrai. » Et il li dïent : « Par chi, tout droit ». Et si li prïent Qu’ele, de par eux, le salut ; Mais che gaires ne lor valut, Qu’ele onques ne s’en entremist. Mais leus es grans galos se mist, Que l’ambleüre li sambloit Trop petite estre, et si ambloit Ses paleffrois a grant eslais. Ainsi galope par le tais Et par le voie ygal et plaine, Tant qu’ele voit cheli qui maine Le leon en sa compagnie. Lors s’avoie et dist : « Dix, aÿe ! Or voi che que tant ai cachié ! Mout ai bien sievi et trachié. Mais se je sieuch et je n’atains, Que me vaurra se ne le prens ? Poy ou noiant, voire, par foi. Se je ne l’enmain avoec moi, Dont ai je me paine gastee. » Ainsi parlant s’est tant hastee Que tous ses paleffrois tressue ; Si l’ataint et si le salue, Et chil li respont aussi tost : « Dix vous gart, bele, et si vous ost De vilenie et de pesanche ! — Et vous, sire, ou j’ai esperanche, Que bien m’en porriés oster ! » Lors se va vers li acoster Et dit : « Sire, mout vous ai quis. Li grans renons de vostre pris M’a mout fait aprés vous lasser Et mainte contree passer. Tant vous ai quis, la Dix merchi, C’a vous sui assamblee chi ; Et se nul mal je y ai trait, De riens nule ne m’en dehait, Ne ne m’en plaing, ne ne m’en membre. Tuit m’en sont alegié li membre, Que la dolours m’en fu emblee Tantost c’a vous fui assamblee. Si n’est pas la besoigne moie : Mixdre de moi a vous m’envoie, Plus gentix fenme et mix vaillans. Mais se ele a vous est faillans, Dont l’a vostre renon traïe, Qu’ele n’atent d’aillours aÿe.
Par vous quide la damoisele Toute desraisnier la querele, C’une sieue seur desirete : Ne veut c’autres s’en entremete. Et ne li puet faire quidier Que autres li peüst aidier. La morra* la desiretee, Anchois conquise et achatee Et creü vostre vasselage. Par desrainier son hiretage, Ele meïsmes vous queroit, Pour le bien qu’en vous esperoit, Ne ja autre n’i fust venue S’uns maus ne l’eüst retenue, Tex qui par forche au lit l’en traist. Or m’en respondés, s’i vous plaist, Se vous venir y oserés Ou se vous vous reposerés. — Nenil, fait il, de reposer Ne se puet nus hom aloser,
Ne je ne reposerai mie, Ains vous sieurrai, ma douche amie, Volentiers la ou vous plaira. Et se de moi grant afaire a Chele pour qui vous me querés, Ja ne vous en desesperés Que je tout mon pooir n’en faiche. Or me doinst Dix et cuer et forche* Que je, par sa boine aventure, Puisse desraisnier sa droiture ! » Ainsi entr’aus.ii. chevaucherent Parlant, tant que il aprochierent Le chastel de Pesme Aventure. De passer outre n’orent cure Et li jours aloit declinant. El chastel vienent cheminant, Et les gens qui venir les voient Trestuit au chevalier disoient : « Mal veigniés, sire, mal vegniez ! Chest hostel vous est enseigniez Pour mal et pour honte endurer : Che porroit unz albés jurer ! — Hez ! fait il, gent fole, vilaine, Et qui a tous biens a fali, Pour quoi m’avés si assali ? — Pour quoi ? Vous le sarés assés S’encore un poi avant alés ! Mais ja riens nule n’en sarés Jusques tant que esté arés Amont en chele fortereche. » Tantost mesire Yvains s’adreche Vers le tour, et les gens s’escrïent ; Trestuit a haute vois li crïent : « Hu ! hu ! Maleüreus, ou vas ? S’onques en ta vie trouvas Qui te feïst honte ne lait, La ou tu vas t’en iert tant fait Que ja par toi n’iert reconté. — Gens sans honneur et sans bonté, Fait mesire Yvain, qui escoute, Gent maleüree et estoute, Pour quoi m’assaus ? Por quoi m’aquels ? Que me demandes ? Que me veus, Qui si aprés moi te degretes ? — Amis, de noient te coureches, Fist une dame auques d’aage Qui mout estoit courtoise et sage, Que chertes pour mal nel* te dïent Nule chose, anchois te chastïent, Se tu le savoies entendre, Que lassus n’ailles ostel prendre ; Ne le pourquoi dire ne t’osent, Mais il te chastient et chosent Pour che que esmaier te veulent ; Et a chascun faire le seulent, Autel atour, as sourvenans, Pour che que il n’aillent laians. Et la coustume est cha hors tiex Que nous n’osons en nos hostix Herbegier, pour riens qui aviengne, Nul prodonme qui de hors viengne. Or est seur toi des ore plus,
La voie ne te deffens plus : Se tu veus, lassus monteras ; Mais, par men los, retourneras. — Dame, fait il, se je creoie Vostre conseil, je cuideroie Que je eüsse honneur perdu ; Mais je ne savoie en quel leu Je trouvaisse hostel anuit mais. — Par foi, fait ele, et je m’en tais, C’a moi riens nule n’en affiert. Alés quel part que boin vous iert. Et nepourquant grant joie aroie Se je de layens vous veoie Sans trop grant honte revenir, Mais che ne porroit avenir. — Dame, fait il, Dix le vous mire ! Mais mes faus cuers laiens me tire, Si ferai che que mes cuers…* » Tantost vers le porte s’aqueut, Et ses leons et sa puchele ; Et li portiers a lui l’apele, Si li dist : « Venés tost, venés, En tel lieu estes assenés Ou vous serés bien retenus, Et mal y soiez vous venus. » Ainsi li portiers le semont Et haste de venir amont, Mais mout li fait laide semonse. Et mesire Yvains, sans response, Par devant li s’en passe et troeve Une grant sale haute et noeve ; S’avoit devant un prael clos De pex de chaisne agus et gros. Et par entre les peus laiens Voit pucheles jusqu’a trois chens Qui dyverses oevres faisoient : De fil d’or et de soie ouvroient Chascune au mix qu’ele savoit ; Mais tel poverté y avoit Que desliees et deschaintes En y ot de poverté maintes ; Et les mameles et les keutes Paroient par leur cotes routes, Et les chemises as cols sales. Les cols grelles et les vis pales De fain et de mesaise avoient. Il les voit et eles le voient, Si s’enbronchent toutes et pleurent ; Et une grant pieche demeurent, Qu’eles n’entendent a riens faire, Ne lors iex ne püent retraire De tere, tant sont acourees. Quant un poi les ot regardees Mesire Yvains, si s’en trestourne, Droit vers le porte s’en retourne ; Et li portiers contre lui saut, Si li escrie : « Ne vous vaut, Que vous n’en istrés or, biau mestre. Vous vaurriez or la hors estre, Mais, par mon chief, riens ne vous monte, Ains arés eü tant de honte Que vous plus n’en porrés avoir ;
On le vous fera ja savoir*. Si n’avés mie fait savoir Quant vous estes venus chaiens, Car de l’issir est il noient. — Ne je ne quier, fait il, biau frere. Mais di moi, par l’ame ton pere, Damoiseles que j’ai veües En chel prael, dont sont venuez, Qui dras de soie et d’offrois tissent ? Œvres font qui mout m’abelissent, Mais che me desabelist mout Qu’eles sont de cors et de voult Maigres et pales et dolentes. Si m’est vis que beles et gentes Fussent mout se eles eüssent Teles choses qui lor pleüssent. — Jou, fait il, ne vous dirai mie. Querés autrui qui le vous die. — Si ferai je, quant mais n’en puis. » Lors quiert tant que il treuve l’uis Del prael ou les damoiseles Ouvroient ; et vint devant eles, Si les salue ensamble toutes ; Et si lor voit cheoir les goutes Des larmes qui lor decouroient Des iex si conme eles plouroient. Adont dist il : « Dix, s’i li plaist, Chel doel qui ne sai dont vous naist Vous ost des cuers et tourt a joie. » L’une respont : « Dix vous en oye, Que vous en avés apelé ! Il ne vous iert mie chelé Qui nous sonmes et de quel terre, Espoir che volés vous enquerre. — Pour el, dist il, ne vin je cha. Sire, il avint mout grant pieche a Que li rois de l’Ille as pucheles Aloit pour aprendre nouveles Par les cours et par le païs. S’ala tant conme faus naïs Qu’il s’enbati en chest peril. En mal eür y venist il, Que nous chetives, qui chi sonmes, Le honte et le duel en avonmes, Que onques ne deserveïsmes. Et bien saichiés que vous meïsmes Y poés mout grant honte atendre Se raenchon n’en veut em prendre. Mais toutevoies ainsi avint Que mes sires* en chest chastel vint Ou il a.ii. fix de dyable ; Che ne tenés vous mie a fable, Que de fenme vraiement furent. Ychil dui combatre se duirent Au roy, dont doleurs fu mout grans, Qu’il n’avoit pas.xviii. ans ; Si le peüssent tout pourfendre Aussi conme.i. anelet tendre. Et li roys, qui grant paour ot, Se delivra au mix qu’il pot ; Si jura qu’il envoieroit, Chascun jour, tant con drois seroit,
Chaiens de ses pucheles trente ; Si fust quites par cheste rente ; Et fu juré au deviser Que chest treüz devoit durer Tant con li dui malfé duroient ; Et a chel jour que il seroient Conquis ou tué en bataille, Si fust quites de cheste taille Et nous serions delivrees, Et a travail et a mesaise ; Janmais n’arons riens qu’il nous plaise. Mais mout dis ore grant enfanche, Qui parlai de la delivranche, Que janmais de chaiens n’istrons ; Tousjours mais de soie ouverrons, Ne ja ne serons mix vestues ; Tousjours serons povres et nues, Et tousjours fain et soif arons ; Ja tant gaaignier ne sarons Que mix en ayons au mengier. Du pain avons a grant dangier, Petit au main et au soir mains, Que ja de l’oevre de ses mains N’ara chascune pour lui vivre Que.iiii. deniers de la livre ; Et de che ne porrons nous pas Assés avoir viande et dras, Car qui gaaigne la semaine Vint sols n’est mie hors de paine. Et bien sachiés vous a estours Que il n’i a chele de nous Qu’il ne gaaigne.xx. sols ou plus. De che seroit riches uns dus ! Et nous sonmes en grant poverte, S’est riches de nostre deserte Chil pour qui nous nous traveillons. Des nuis grant partie veillons Et les jours tous pour gaagnier, Qu’il nous manache a mehaignier Des menbres quant nous reposons ; Et pour che reposer n’osons. Mais que vous yroie contant ? De mal et de honte avons tant Que le quint ne vous en sai dire. Mais che nous fait esragier d’ire Que mout souvent morir veonmes Chevaliers armés et prodonmes, Qui as deuz malfés se conbatent ; L’ostel trop chierement achatent, Aussi con vous ferés demain, Que trestout seul, de vostre main, Vous couverra, veulliés ou non, Combatre et perdre vostre non Encontre les deuz vis dyables. — Et Dix, li vrais esperitables, Fait mesire Yvains, m’en deffende Et vous honneurt et joie rende, Se il a volenté li vient ! Desormais aler m’en couvient Veïr ches gens qui laiens sont, Savoir quel chiere il me feront. — Or alés, sire, chil vous gart
Qui tous les biens donne et depart ! » Lors va tant qu’i vient en la sale ; N’i treuve gent boine ne male Qui de riens les meche a raison. Tant trespassent de la maison Que il vinrent en un vergier ; Ains de lors chevax herbegier Ne tinrent plait ne ne parlerent. Et sachiés bien les establerent Chil qui l’un en quident avoir. Ne sai s’il cuidoient le voir : Encor est leur seigneur tout sain ! Li cheval ont avaine et fain Mesire Yvains el vergier entre Et aprés lui toute sa route ; Apuyé voit deseur son coute Un prodonme qui se gesoit Seur.i. drap de soie ; et lisoit Une puchele devant li En un ronmans, ne sai de cui. Et pour le ronmans escouter S’i estoit venue acouter Une dame, et estoit sa mere ; Et li prodons estoit sen pere. Et se pooient esjoïr Mout de li veoir et oïr, Car il n’avoient plus d’enfans ; Ne n’avoit pas.xvii. ans, Et s’estoit si bele et si gente Qu’en li servir meïst s’entente Li dix d’Amours, s’i le veïst, Ne ja amer ne la feïst Autrui s’a lui meïsmes non. Pour li servir devenist hom, Si* issist de sa deÿté hors Et ferist lui meïsmes el cors Du dart dont le plaie ne sane Se desloiaus mires n’i paine. N’est drois que nus garir en puisse Puis que desloiauté n’i truise ; Et qui en garist autrement, Il n’aime mie loiaument. De cheste plaie vous deïsse, Jusques* a.i. mois fin ne preïsse Se li escouter vous pleüst ; Mais tost deïst tel y eüst Que je vous parlaisse d’uiseuses, Que le gent n’est mais amoureuse Ne n’aiment mais si con il deurent, Que nis oïr parler n’en veulent. Mais or oés en quel maniere, A quel samblant et a quel chiere Mesire Yvains fu herbegiés. Contre lui salirent en piés Tuit chil qui el vergier estoient ; Tout maintenant que il le voient, Si li dïent : « Or cha, biau sire, De quanques Dix puet faire et dire Soiés vous benois clamés, Et vous et quanques vous amés ! » Je ne sai se il le dechoivent, Mais a grant joie le rechoivent
Et font samblant que il lor plaise Que herbegiez soit a grant aise. Et neïs la fille au seignor Le sert et porte grant honor Conme on doit faire son boin hoste : Trestoutes ses armes li hostent*, Et che ne fu mie du mains Qu’ele meïsmes de ses mains Li leve le col et le faiche ; Toute honnor veut que on li faiche Li sires, si conme ele fait. Chemise ridee li trait Hors d’un coffre, et blanches braies, Et fil et aguille a ses manches Lachier, et bien tost s’en avanches* ; Puis li vest et ses bras li coust. Or doinst Dix que trop ne li coust Cheste losenge et chest serviche ! A vestir deseur sa chemise Li a baillié un biau sercot Et un mantel sans haligot, Vair d’escarlate, au col li met. De lui servir tant s’entremet Qu’il en a honte et mout li poise ; Mais la puchele est si courtoise Et tant franche et tant deboinaire Qu’encor en quide ele poi faire. Que bien set qu’a sa mere plaist Que riens a faire ne li laist Dont ele le cuit losengier. La nuit fu servis au mengier De mes tant que trop en y ot ; Li aportes* anuier pot As sergens qui des mes servirent. La nuit toutes honors li firent Et mout a aise le couchierent ; N’onques puis a lui n’aprochierent Que il fu en son lit couchiés. Et ses leons vint a ses piés, Si con il l’ot acoustumé. Au main, quant Dix ot alumé, Par le monde, son luminaire, Si matin conme il le puet faire, Qui tout fait par conmandement, Se leva mout isnelement Mesire Yvain et la puchele ; S’oïrent a une chapele Messe qui mout tost lor fu dite En l’onor de Saint Esperite. Mesire Yvains aprés la messes* Pour les nouveles felenesses, Quant il cuida qu’il s’en deüst Aler, que riens ne li neüst ; Mais ne pot mie estre a son cois. Quant il dist : « Sire, je m’en vois, S’i vous plaist, a vostre congié. — Amis, encor ne vous doing gié, Fait li sires de la maison. Je ne puis faire par raison, Qu’en chest chastel a establie Une mout fiere diablie Que il me couvient maintenir.
Je vous ferai ja chi venir Deus grans sergans mout fiers et fors ; Encontr’el*, soit ou drois ou tors, Y couvenrra vos armes prendre. S’encontr’els vous poés deffendre Et cel* andous vaintre et ocirre, Ma fille a seignour vous desire, Et de chest castel vous atent L’onnours et quanqu’il y apent. — Sire, fait il, je n’en quier point. Ja Diex ainsi ne la me doinst, Et vostre fille vous remaigne, Ou l’emperere d’Alemaigne Seroit bien saus s’il l’avoit prinse De noient vous voi escondire, Que vous n’en poés escaper. Mon castel et ma fille a per Doit avoir, et toute ma tere, Qui andous les porra conquerre Qui ja vous vendront assalir. La bataille ne puet faillir Ne remanoir en nule guise. Mais je sai bien que couardise Vous fait ma fille refuser, Qui si vous cuidiés escuser Outreement de la bataille ; Mais che sachiés vous bien, sans faille, Que conbatre vous i estuet. Pour riens escaper ne s’en puet Nus chevaliers qui cheens gise. Cheste coustume est rente assise, Que trop avra longue duree, Que ma fille n’iert marie* Tant que conquis andous les voie. Conbatre, maloit gré mien ; Mais je m’en souffrisse mout bien Et volentiers, ce vous otroi. La bataille, ce poise moi, Ferai quant ne puet remanoir. » Atant vienent, chis…* et noir, Andui li dui filz a nuitun. Si n’i a celui qui n’ait un Baston cornu de cornillier Qu’il avoit fait encorniller De celure* et puis lier d’arcal. Des les espaulles contreval Furent armés jusqu’a genous, Mes les chiés orent et les volz Desarmés et les jambes nues, Qui n’estoient mie menues. Et ainsi armé con il vindrent, Escus reons sur les chiés tindrent, Fors et legiers pour escremir. Li lions conmenche a fremir Tout maintenant que il les voit, Qu’il set mout bien et aperchoit Que a ches armes que il tiennent Conbatre a son seignour se vienent ; Si se heriche et creste ensemble, De hardement et d’ire tramble Et bat la tere de sa coue, Qu’il a talent que il rescoue
Son seignour ains que il l’ochient. Et quant chil le voient, si dïent : « Vassaus, ostés de ceste plache Vostre leon, qui nous manache, Ou vous vous clamés recreant ; Qu’autrement, je vous acreant, Le vous couvient en tel lieu metre Qu’il ne se puisse entremetre De nous* aidier ne de vous* nuire. Sols vous venés a nous deduire, Que li leons vous aideroit Mout volentiers se il pooit. — Vous meïsmes, qui le doutés, Fait mesire Yvains, l’en ostés, Que mout me plaist et mout me siet, S’il onques puet, que il vous griet, Et mout me plaist se il m’aïe. — Par foy, font il, or n’i a mie ! Faites le miex que vous porroiz, Que ja aïe n’en aroiz. Touz sols sans aïe d’autrui, Solz i devés estre et nous dui. Se li leons ert aveuc vous, Pour tant qu’il se mesllast a nous, Dont ne seriés vous pas sous, Dui seriés contre nous dous. Si vous couvient, jel vous afi, Vostre leon oster de chi, Mais bien vous poist tot orendroit. — Ou volés vous, fait il, qu’il soit ? Ou volés vous que je le mete ? » Lors li moustrent une cambrete. Il dïent : « Laiens le metés. — Fait iert, des que vous le volés. » Lors l’i maine et si l’i enserre. Et on li va maintenant querre Ses armes pour armer son cors ; Et son cheval li ont trait fors, Si li baillent et il i monte. Pour li laidir et faire honte Li passent li dui campion, Qu’asseüré son du leon, Qui est dedens le cambre enclos. Des maches li donnent grans cops, Que petite aïe li fait Escus ne hiames que il ait ; Car quant sor le hiame l’ataignent, Trestout li enbuignent et fraignent, Et li escus pechoie et font Conme glache ; tex cops i font Que ses poins i puet on bouter. Mout font andui a redouter. Et il, que fait de dus maufés ? De honte et de crieme escaufés, Se deffent de toute sa forche ; Mout s’esvertue et mout s’efforche De donner grans cops et pesans. Ne faillent pas a lors presens, Qu’il orent lor bontés a double. Or a son cuer dolent et trouble Li leons, qui est en sa cambre, Que de la grant bonté li menbre
Que cil li fist par sa franchise, Que il avroit de son serviche Et de s’aïe grant mestier ; Ja li rendroit a grant sestier Et a grant muy ceste bonté ; Ja n’i aroit riens mesconté S’il pooit issir de laiens. Mout va reverchant de tous sens Ne ne voit par ou il s’en aille. Bien ot les cops de la bataille, Qui perilleuse est et vilaine, Et pour che si grant duel demaine Qu’il esrage vis et forsenne. Tant va reverchant qu’il assenne Au soil, qui porrissoit pres tere ; Si grate tant qu’il s’i enserre Et fiche jusque pres des rains. Et ja estoit mesire Yvains Mout traveilliés et mout suans, Que mout trouvoit les.ii. truhans Fors et felons et adurés. Mout i avoit cops endurés Et rendu, tant con il plus pot, Ne de riens blechiés ne les ot, Que trop savoient d’escremie ; Et lor escu n’estoient mie Tel que riens en ostast espee, Tant fust trenchans et afilee. Pour che si se pooit mout fort Mesire Yvains douter de mort ; Mes adés tant se contretint Que li leons outre s’en vint, Tant ot desous le sœil graté. S’or ne sont li felon maté, Donques ne le seront il mais ; Car au leon trive ne pais N’aront il, tant que vis les sache. L’un en aert et si le sache A tere, ausi com un ploton. Or sont effreé li glouton, Mes n’a honme en toute la plache Qui en son cuer joie n’en faiche. Car chil ne relevera ja Que li leons ateré a, Se li autres ne li secourt ; Pour lui aidier, chele part court Et pour lui meïsme deffendre, Qu’a li s’alast li leons prendre Lués qu’il aroit celui ochis Que il avoit par tere mis. Et si ravoit plus grant paour Du leon que de son seignour. Mes or est mesire Yvains fox, Des qu’il li a tourné le dos Et voit le col nu a delivre, Se longuement le laisse vivre, Car mout li est bien avenu. La teste nue et le col nu Li a li glous abandonné, Et il li a tel cop donné Que la teste du bus li ret, Si souavet que mot n’en set.
Et maintenant a tere vient Pour l’autre, que li leons tient, Que rescourre et tolir li veut. Mes pour noient, car tant se deut Que mire a tans mais n’i ara ; Qu’en son venir si le navra Li leons, qui si vint iriés, Que laidement fu enpiriés. Et toutevoies arrier le boute Et voit que il li avoit toute L’espaulle destre du bus traite. Pour lui de riens ne se dehaite, Que ses bastons li est cheüs. Et cil gist pres conme ferus, Qu’il ne se craulle ne ne muet ; Mais tant a que bien parller puet Et dit, si conme il le puet dire : « Ostés vostre leon, biau sire, S’il vous plaist que plus ne m’adoist, Que de desor faire vous loist De moi tout quanques boin vous iert. Cil qui merchi prie et requiert, N’i doit faillir cil qui la rueve, Se honme sans pitié ne trueve. Et je ne me deffendrai plus, Ne ja ne me releverai sus De ci, pour che que mestier aie, Si me met en vostre manaie. — Di donc, fait il, que tu otroies Que vaincus et recreant soies. — Sire, fait il,…* i pert bien : Vaincus sui je, maloit gré mien, Et recreans, jel vous otroi. — Donques n’as tu garde de moi Et mes leons te rasseüre. » Tantost viennent grant aleüre Toutes les gens environ lui ; Et li sires et la dame, il dui, Si li font joie et si l’acolent Et de lor fille l’aparolent, Si li dïent : « Or serés vous Damoisiax et sires de nous, Et nostre fille iert vostre dame, Car nous le vous donnons a fame. — Et je, fait il, le vous redoing. Qui l’a, si l’ait ! Je n’en ai soing ; Si n’en di je riens pour desdaing : Se vous plaist* se je ne la praing, Que je ne puis ne je ne doi. Mes, se vous plaist, delivrés moi Les chaitives que vous avés ; Li termes est, bien le savés, Qu’eles s’en doivent aler cuites. — Voirs est, fait il, che que vous dites, Et jes vous rent sans contredit, Et trestoutes les vous aquit. Mes prenés, si ferés savoir, Ma fille et trestout mon avoir, Qui est mout bele et gente et sage ; Jamais si riche mariage N’avrés, se vous cestui n’avés. — Sire, fait il, vous ne savés
Mon ensoigne ne mon afaire, Ne je ne le vous os retraire. Mais ce sachiés, quant je refus Ce que ne refuseroit nus Qui deüst son cuer ne s’entente Metre en puchele bele et gente, Que volentiers la receüsse Se je peüsse ne deüsse. Chesti ne autre rechevoir Je ne puis, ce sachiés de voir. Si m’en laissiés em pais atant, Que la damoisele m’atant Qui aveuc moi est cha venue ; Compaignie m’i a tenue Et je la revoil li tenir, Que qu’il m’en doie avenir. — Volés, biau sire ? Et vos, conmant ? Jamais, se jel ne vous conmant Et mes consax ne le m’aporte, Ainz remandrés en ma prison. Orgueil faites et mesprison Quant je vous pri que vous preigniés Ma fille et vous le dedaigniés. — Desdaing, sire ? Non fais, par m’ame, Mais je ne puis espouser fame Ne remanoir pour nule paine. La damoisele qui m’enmaine Si gur*, qu’autrement ne pue* estre. Mes je vous jur, de ma main destre, Et vous plevis, si m’en creés, Que, si con vous or me veés, Revendrai se je onques puis Et prendrai vostre fille puis, Quelque ore que bon vous iert. — Dehais, fait il, qui vous en quiert Ne foy ne plege ne creante ! Se ma fille vous atalente, Vous revendrés hativement ; Ja pour foy ne pour serement, Je cuit, ne vendriés plus tost. Or alés, que je vous en ost touz creantes et touz couvens. Ou vous volés, ne me caut il ! N’ai mie me fille si vil Que ja par forche le vous doingne. Or alés en vostre besoigne, Que tout autant, se vous venés, M’en est, con se vous remanés. » Tantost mesire Yvains s’en tourne, Que el castel plus ne sejourne, Et s’en a devant lui menés Les chaitives desprisonnés, Que li sires li a baillies Povres et mal appareillies ; Mais or sont riches, ce lor samble. Fors du castel toutes emsamble, Devant lui,.ii. et.ii. s’en issent ; Ne je ne cuit qu’eles feïssent Tel joie com eles le font De celui qui fist tout le mont, S’il fust du chiel venus ent traire*. Merci et pais li vont requerre
Toutes les gens qui dit li orent Tant de honte com il plus porent ; Si le vont ainsi convoiant, Et il dit qu’il n’en set noiant : « Je ne sai, fait il, que vous dites, Et si vous em claime je toz quites, C’onques cose que je a mal tiegne Ne deïstes, dont me souviegne. » Chil sont mout lié de che qu’il ouent, Et se courtoisie mout louent, Si le conmandent a Dieu tuit Quant grant piece l’orent conduit. Et les damoiseles li ont Congié demandé, si s’en vont. Au partir toutes li enclinent, Et si li orent et destinent Que Diex li doinst joie et santé Et venir a sa sauveté En quelcumques lieu que il aut. Et cil respont que Diex les saut, Cui la demeure mout anuie : « Alés, fait il, Diex vous conduie En vos païs sauves et lies. » Maintenant se sont avoïes ; Si s’en vont grant joie menant. Et mesire Yvains maintenant De l’autre part se rachemine. D’esrer a grant esploit ne fine Trestouz les jorz de la semaine, Si con la puchele le maine, Qui la voie mout bien savoit Et le rechet, lou ele avoit Laissie la desiretee, Deshaitie et descomfortee. Mes quant ele ot la nouvele De la venue a la puchele Et du Chevalier au leon, Ne fu joie se cele non Que ele en ot dedens son cuer ; Car or cuide ele que sa suer De son eritaige li laist Une partie, s’il li plaist. Malade ot geü longuement La puchele, et nouvelement Estoit de son mal relevee, Qui durement l’avoit grevee, Si que bien parut a sa chiere. A l’encontre, toute premiere, Lor est alee sans demore ; Si les salue et les honore De quanques ele sot ne puet. De la joie parler n’estuet Qui fu la nuit a l’ostel faite : Ja parole n’en iert retraite, Que trop i aroit a conter ; Tout vous trespas dusqu’au monter De l’endemain qu’il s’en partirent. Puis ont erré tant que il virent Le chastel ou li roys Artus Ot sejourné quinzaine ou plus. Et la damoisele i estoit Qui sa serour desiretoit,
Qu’ele avoit puis mout pres tenue La court, s’atendoit la venue Sa serour, qui vient et aproche. Mais mout petit au cuer li toche, Qu’ele ne cuide qu’ele truise Nul chevalier qui souffrir puisse Monseigneur Gaveyn en estour. Ne il n’i avoit mais c’un jour De la quarantaine a venir ; L’eritage sole a tenir Est* desrainié quitement Par raison et par jugement Se cil sols jours fust trespassés. Mais plus i a a faire assés Qu’ele ne cuide ne ne croit. En un hostel bas et estroit Fors du chastel chele nuit jurent, Ou nules gens nes reconnurent ; Car se il un* chastel jeüssent, Toutes les gens les conneüssent, Et de che n’avoient il soing. A l’ambe* apparissant s’en issent ; Si se reponnent et tapissent Tant que li jours fu clers et grans. Jors avoit passé ne sai quans Que mesires Yvains* s’estoit Destournés. si que ne savoit A court de luy nule nouvele, Fors que solement la puchele Pour cui il se devoit conbatre. Pres a trois liues ou a quatre S’estoit de la court trestournés ; Et vint a court si atournés Que reconnoistre ne le porent Cil qui tozjours veü l’orent As armes que il aporta. La damoisele qui tort a Vers sa serour trop en apert, Voiant toz li* a cort offert, Que par lui desrainier voldroit La querele ou ele n’a droit ; Li dist au roy : « Sire, or passe, Jusqu’a poi sera nonne basse, Et li deesrains jours est hui. Si veez bien conment je sui, Garnie a mon droit maintenir. Se ma suer deüst revenir, N’i eüst mais que demourer. Dieu en puisse je aourer, Quant el ne vient ne ne repaire. Bien i pert que miex ne puet faire, Si s’est pour nient travillie Et j’ai esté appareillie Touz les jours dusqu’au deesrain A desrainier che qui est mien. Tout ai desrainié sans bataille, S’est or mais drois que je me raille En mon eritaige em pais, Que je ne respondroie mais A ma serour pour riens qui vive ; Si vivra dolente et caitive. » Et li roys, qui mout bien savoit
Que la puchele tort avoit Vers sa serour, trop desloial, Li dist : « M’amie, en court royal Doit on atendre, par ma foy, Tant con la justiche le roy Siet et atent pour droiturier. N’i a rien de corjon ploier, Qu’encor vendra, si con je pens, Vostre serour trestout a tans. » Ains que li roys eüst ce dit, Le chevalier au leon vit Et la puchele delés lui ; Sol a sol venoient il dui, Car du leon emblé se furent, Si fu remés la ou il jurent. Li roys la puchele a veüe, Si ne l’a pas deconneüe, Et mout li plot et abeli Quant il la voit, car devers li De la querele se tenoit, Por ce que au droit entendoit. De la joie que il en ot Li dist au plus tost que il pot : « Or avant, bele ! Dex vous saut ! Quant l’autre l’ot, toute en tressaut ; Ele trestourne, si la voit Et le chevalier qu’ele avoit Amené a son droit conquerre ; Si devint plus noire que terre. Mout fu bel de tous appelee La puchele ; et ele est alee Devant le roy et sa maisnie : « Roys, s’or puet estre desrainie Ma droiture ne ma querele Par nul chevalier, dont l’iert ele Par cestui, la soiie merchi, Qu’amené ai desques ichi. S’eüst il mout aillours a faire, Li frans chevaliers deboinaires ; Mais de moi li prinst tes pités Qu’il a arriere dos getés Tous ses affaires pour le mien. Or feroit courtoisie et bien Ma dame, ma tres chiere suer, Que j’ainme autant conme mon cuer, S’ele de mon droit me laissoit Tant qu’entre moi et li pais soit, Que li ne demang riens du sien. — Ne je ne veul, fait ele, du tien, Que tu n’as riens ne ja n’aras. Ja tant preechier ne saras Que riens emportes pour preechier ; Toute em porras de duel sechier. » Et l’autre respont maintenant, Qui auques savoit d’avenant Et mout estoit sage et courtoise : « Certes, fait ele, mout m’en poise Quant pour nous deus se combatront Dui si prodome con cist sunt. C’est la querele mout petite, Mais je ne le puis clamer cuite, Que trop grant mestier en aroie.
Pour ce plus boin gré vous saroie Se vous me rendiés mon droit. — Certes, qui or te repondroit, Fait l’autre, mout seroit musarde. Max fus et male flambe m’arde Se iai* ie* doing dont miex te vives ! Anchois assambleront les rives …* Se la bataille nel te donne. Diex et li droiz que je i ai, En cui je me fi et fiai Toz tans des qu’au jour qu’il est hui, En soit en aïe a cestui Que par pitié et par franchise Se pouroffre de mon serviche, Si ne set il cui je sui, Ne ne me connoist ne je lui ! » Tant ont parlé qu’atant remaignent Les paroles et si enmainent Les chevaliers en mi la court. Et toz li pueples aprés court, Si com a tel afaire seulent Courre les gens qui veoir veulent Cops de bataille et d’escremie. Mais ne s’entreconnoissent mie Cil qui combatre se voloient, Que mout entramer se soloient. Et or donc ne s’entraiment il ? « Oïl », vous respont et « nenil », Et l’un et l’autre prouverai Si que raison i trouverai. Pour voir mesire Gauvains aime Et Yvains lui, ou que il soit ; Des ici, se il le savoit, Feroit il ja de luy grant feste ; Et si meteroit pour lui sa teste Et cil la siue ausi pour lui, Anchois qu’en li feïst anuy. N’est ce Amors entiere et fine ? Oïl, certes. Et la Haïne, Dont ne rest ele toute aperte ? Que ch’est cose toute a certes Que li uns a l’autre sans doute Voldroit avoir la gorge route, Ou tant avoir fait en voldroit De honte que pis en vaudroit. Par foy, c’est merveille prouvee Qu’en a en un vaissel trouvee Amor et Haïne mortel. Dex ! Meïsmes en un ostel, Conment puet estre li repaires A choses qui si sont contraires ? En un ostel, si con moi samble, Ne püent eles estre emsamble, Que ne porroit pas avenir L’une aveuc l’autre en un manir*, Que noise et tenchon n’i eüst Se l’une l’autre i seüst. Mais en un cors a plusors menbres, Que il i a loges et chambres ; Ainsi puet bien estre la cose : Espoirs Amors s’estoit enclose En aucune chambre celee,
Et Haïne s’en iert alee Es loges par devers la voie Pour che que on ne la voie. Or est Haïne mout en coche, Qu’ele esperonne et point et broche Sor Amor quanque ele puet, Et Amor onques ne se muet. Ha ! Amors, ou iés tu reposte ? Car t’en is, si verras quel hoste Ont sor toi amené et mis Li ennemi a tes amis ; Li ennemi sont cil meïsme Qui s’entraiment d’amour saintime, Qu’amours qui n’est fause ne fainte Est precieuse chose et sainte. Si est Amours avugle toute, Et Haïne ne revoit goute ; Qu’Amours deffendre li deüst, S’ele les requeneüst, Que li uns l’autre l’*adesast Ne feïst riens qui li pesast. Pour che est Amours avoeglee Et desconfite et desjuglee, Et cels qui tout sont sien a droit Ne reconnoist, et si les voit. Et Haïne dire ne set Pour quoi li uns d’ous l’autre het, Se les veut faire meller a tort ; Si het li uns l’autre de mort. N’aime pas, or poés savoir, L’ome, qu’il vodroit avoir Honi, qui de sa mort desire. Conment velt dont Yvains occirre Sonseigneur* Gauvain, son ami ? Soll*, et il lui autresi. Si voldroit mesire Gauvains Yvain occirre a ses mains Ou faire pis que je ne di ? Nenil, jel vous jur et affi. Li uns ne voldroit avoir fait A l’autre ne honte ne lait, Por quanques Diex a fait por honme Ne pour tout l’empire de Roume. Or ai je menti laidement, Que l’en voit bien apertement Que li uns velt envaïr l’autre, Lanche levee sor le fautre ; Et li uns l’autre velt blecier Et lui laidir et empirier, Que ja de rien ne s’en faindra. Or die : De qui se plaindra Cil qui des cox ara le pis Quant l’uns ara l’autre conquis ? Car s’il font tant qu’il s’entreveignent, Grans paours est qu’il ne maintiegnent Tant la bataille et la mellee Qu’ele iert de l’une part outree. Porra Yvains par raison dire, Se la soie partie est pire, Que il li ait fait lait ne honte Qui entre ses amis le conte, N’ainc ne l’apela par son non
Se ami et compaignon non ? Ou s’il ravient par aventure Que cil li refaiche laidure Ou de que que soit le sourvaint, Avra il tort se il se plaint ? Nenil, qu’il ne savra de qui. Entreslongié se sont andui Por ce que il s’entreconnoissent. A l’asambler les lances froissent, Qui grosses ierent et de fraisne. Li uns l’autre de riens n’arraisne, Car s’il entrarrainié se fuissent, Autre assamblee fait eüssent. Ja n’eüst a lor assamblee Feru ne lanche ni espee. Entrebaisier et acoler S’alaissent ains que afoler ; S’il s’entrafolent et mehaignent, Les espees riens n’i gaaignent Ne li hiame ne li escu, Sont enbuignié et confundu ; Et des espees li trenchant Engroignent…* rebroschant. Car il s’en donnent mout grans flas Des trenchans, non mie des plas, Et des poins redonnent tes cops Sor les naseax et sor les clos Et sor les frons et sor les joes Que toutes sont perses et bloes, La ou li sans chaoit desous. Et les haubers ont si derous Et les escus si depechiés N’i a celui ne soit blechiés. Et tant se painent et travaillent A poi qu’alaines ne lor faillent. Si se conbatent une chaude Que jagonce ne esmeraude N’ont sor les hiames atachie Ne soit muelu et esquachie ; Car des poins si grans cops se donnent Sor les hiames que tuit s’estonnent Et par poi qu’il ne s’eschervelent. Li œil des chiés lor estinchelent, Qu’il ont les poins quarrés et gros, Et fors les ners, et dur les os, Si se donnent males grongnies A ce qu’il tiennent enpoignies Lors espees, qui grant aïe Lor font quant il fierent a hie. Quant grant pieche se sont lassé Tant que li hiame sont quassé Et li haubers tuit desmaillié, Tant ont des espees maillié, Et li escu fendu et frait, Un poy se sont arriere trait, Si laissent reposer lors vaines Et si reprennent lors alaines. Mais n’i font mie grant demore, Ains court li uns a l’autre sore Plus fierement qu’ainc mais ne firent, Et tuit dïent que mais ne virent Deus chevaliers plus coragous :
« Ne se combatent mie a gous, Ainchois le font trestout a certes. Les merites ne les desertes Ne lor en seront ja rendues. » Ces paroles ont entendues Li dui ami qui s’entrafolent, S’entendent bien que il parolent Des dous serours entracorder, Mais la pais ne püent trouver Devers l’aisnee en nule guise. Et la maisnee s’estoit mise Sor che que li roys en diroit, Et ja rien n’en contrediroit. Mes l’aisnee est si entiere Que nes la roïne Genievre Et li chevalier et li roys, Qui mout estoit frans et courtois, Devers la maisnee se tiennent. Et tuit le roy proyer en viennent Que, maugré l’aisnee serour, Doinst la tere a la menour, La tierche partie ou la quarte, Et les dous chevaliers departe, Que trop sont de grant vasselaige Et trop i aroit grant damage Se li uns d’aus l’autre afoloit Et point de s’onnour li toloit. Et li roys dist que a la pais Ne s’entremetra il jamais, Que l’aisnee suer n’en a cure, Tant par est male creature. Toutes ces paroles oïrent Li dui qui de caus s’entrenpirent, Et qu’a tous est a grant merveille, Et la bataille est si pareille Que on ne set par nul avis Qui ait le miels ne qui le pis. Nes li dui qui se combatent, Qui par martire honnour acatent, S’esmerveillent et esbahissent Que si par ingal s’envaïssent Qu’a grant merveille a chascun vient Qui est cil qui se contretient Encontre lui si fierement. Si se combatent longuement Que li jours vers la nuit se trait ; Ne il n’i a celui qui n’ait Le cors las et les bras dolans. Que li sans touz chaus et boullans Par mains leus par les cors leur boulent, Que par desous les haubers coulent ; Ne n’est merveille s’il se veulent Reposer, car forment se deulent. N’ont plus de la bataille cure, Et pour la nuit qui vient oscure Et pour ce que mout s’entredoutent. Ces dous coses en sus les boutent Et semonnent qu’en pais s’estoissent ; Mais ainchois que du camp s’en voisent, Se seront bien entracointié, S’avra entr’els joie et pitié. Mesire Yvains parla anchois,
Qui mout estoit preus et courtois ; Mais au parller nel reconnut Ses boins amis, car ce li nut Qu’il avoit la parole basse Et la voiz et feble et quasse, Car touz li sans li fu meüs Des cops qu’il avoit receüs. « Sire, fait il, la nuis aproche ; Ja ne cuit blasme ne reproche N’en arons se nuiz nous depart. Mais tant di de la moie part Que mout vous dout et mout vous pris, N’onques en ma vie n’enprins Bataille dont tant me dosisse, Ne chevalier qui tant vosisse Connoistre ne cuidai veoir. Bien savez vos cops asseoir Et bien les savés emploiier. Ainc ne soi tant de cops paiier Chevalier que je queneüsse ; Ja, mien veul, tant ne receüsse Com vous m’en avés hui presté. Tout m’ont vostre cop entesté. — Par foy, fait mesire Gauvains, N’estes si estonnés ne vains Que je autant ou plus ne soie ; Et se je vous requenissoie, Espoir ne vous greveroit rien. Se je vous ai presté du mien, Bien m’en avés rendu le conte, Et du chatel et de la monte, Que larges estiés du rendre Plus que je n’estoie du prendre. Mes conment que la cose praigne, Quant vous plaist que je vous apraigne Par quel non je sui appelez, Ja mes nons ne vous iert celés : Gauvains ai non, fil le roy Lot. » Tantost con mesire Yvains l’ot, Si s’esbahist et espert toz. Par mautalens et par couroz Flatist a la tere s’espee, Que toute estoit ensanglantee, Et son escu tout depechié ; Si descent du cheval a pié Et dist : « A, las ! Quel mesqueance ! Par trop laide mesconissance Ceste bataille fait avoumes, Que entreconneü ne nous sonmes ; Que ja, se je vous queneüsse, A vous combatus ne me fuisse, Ains me clamaisse recreant Devant le cop, jel vous creant. — Conment, fait mesire Gauvains, Qui estes vous ? — Je sui Yvains, Qui plus vous aim con hom du monde, Tant con il dure a la reonde ; Que vous m’avés amé tozjorz Et honneré en toutes corz. Mais je vous veul de cest afaire Tel amende et tel honnour faire Que outreement outré m’otroi.
— Iche feriés vous pour moy ? » Fait mesire Gauvains li dols. « Certes, trop seroie estols Se je ceste amende en prenoie. Ja certes ceste honnors n’iert moie, Ains iert vostre, je la vous lais. — Ha ! biau sire nel dites mais ! Ice ne porroit avenir ; Je ne me puis mais soustenir, Si sui atains et sourmenés. — Certes, de naient vous penés, Fait ses amis et ses compains. Mes je sui comquis et atains, Ne je n’en di riens por losenge, Qu’il n’a el monde si estrange Cui je autretant n’en deïsse, Ainchois que plus des cops souffrisse. » Ainssi parllant est descendus ; S’a li uns a l’autre tendus Les bras as cops*, si s’entrebaisent, Ne de ce mie ne se taissent Que chascuns outré ne se claint. La tenchons onques ne remaint Tant que li roys et li baron Viennent courant tout environ ; Se les voient encontrejoïr, Si desirent mout a oïr Que ce puet estre et qui chil sont Qui si grant joie s’entrefont. « Seignor, dist li roys, dites nous Qui si a tost mis entre vous Ceste amitié et ceste acorde, Que tel haïne et tel descorde I a hui toute jor eüe. — Sire, ne vous iert pas teüe, Fait mesire Gauvains, ses niés, La meskeance et li meschiés Dont ceste bataille a esté. Des que chi estes arresté Pour l’oïr et pour le savoir, Bien iert qui vous en dira voir. Sire, Gauvains vostre niés sui ; Mon conpaignon ne reconnui, Monseigneur Yvain, qui est ci, Tant que il, a soiie merchi, Si con Dieu plaut, mon non m’enquist. Li uns a l’autre son non dist ; Et lors si nous entrequenumes Quant bien entrebatu nous fumes. Bien nous sonmes entrebatu, Et si* nous fusson combatu Encor.i. poi plus longuement, Il m’en alast trop malement, Car, par mon chief, il m’eüst mort Par sa prouesce et par le tort Cele qui m’avoit en camp mis. Mes miels veul je que mes amis M’ait outré d’armes que tué. » Lors a tout le sanc remué Mesire Yvains, et si li dit : « Sire conpains, se Dieu m’aït, Trop avés grant tort de ce dire ;
Mes bien saiche li roys, me sires, Que je sui de cheste bataille Outrés et recreans sans faille. — Mes je. — Mes je », fait cil et cil. Tant sont andui franc et gentil Que la victore et la couronne Li uns a l’autre otroie et donne ; Ne cil ne cil ne la velt prendre, Ains fait chascuns par force entendre Au roy et a toutes les gens Qu’il est outrés et recreans. Mais li roys la tenchon depieche, Quant oï les ot une piece ; Car li roys, mout ce li plaisoit Et ce aveuc que il veoit Qu’il s’estoient entracolé, S’avoit li uns l’autre afolé Et enpirié en pluseurs lex. « Seigneur, fait il, entre vous dex A grant amor, bien le moustrez Que chascuns dit qu’il est outrés. Mais or vous en metés sor moy Et je l’amenderai, je croi, Si bien que honnors vous sera Et touz siecles m’en loera. » Lors ont au roy acreanté Que il feront sa volenté Tout ainsi com il le dira. Et li roys dit qu’il partira A bien et a foy la querele. « Ou est, fait il, la damoisele Qui sa serour a fors boutee De sa tere et desiretee Par force et par male merci ? — Sire, fait ele, je sui ci. La estes vous ? Venés avant. Bien le savoie, pieche a grant, Que vous la desiretiés. Ses drois ne sera plus laissiés. Vous qui voliés avoir Sa partie par estouvoir, Vous couvient toute a clamer cuite. — A ! sire roys, se je ai dite Une response niche et fole, Ne me devés prendre a parole. Pour Dieu, sire, ne me grevez ! Vous estes roys, si vous devés Garder de tort et de mesprendre. — Pour ce, fait li roys, veul je rendre A vostre serour sa droiture, Et je n’ai de tort faire cure. Et vous avés bien entendu Qu’en ma merci se sont rendu Vostre chevalier et li siens ; Je ne dirai pas toz vos buens, Que vostre tors est queneüs. Chascuns dit qu’il est chancheüs, Tant veut li uns l’autre honnerer. A che n’ai je que demourer Des que la cose est sor moi mise : Ou vous ferés a ma devise Tout quanque je deviserai
Outreement, ou je dirai Que mes niés est d’armes conquis. Lors si vaudroit a vo ués pis ; Mais je dirai contre mon cuer. » Si nel deïst il a nul fuer, Mais il le dist pour essaier Se il le peüst esmaiier Qu’ele rendist a sa serour Son yretage, par paour ; Et si s’en aperchut il bien Que ele ne l’en rendist rien, Pour riens que dire li seüst, Se force ou crieme n’i eüst. Pour che qu’ele doute et crient, Li dist : « Sire, or me convient Que je faiche vostre talent, Mes mout en ai le cuer dolent, Et jel ferai que qu’il me griet ; S’avra ma suer che qui li siet De sa part ; de son yretaige Li doins vous meïsme en ostaige Pour che que plus seüre en soit. — Revestés l’ent tout orendroit, Fait li roys, et ele en deviegne Vostre fame et de vous le tiegne ; Si l’amés conme vostre fame Et ele vous conme sa dame Et conme sa serour germaine. » Ainssi li roys la cose maine Tant que de sa tere est saisie La puchele, si l’en merchie. Et li roys dist a son neveu, Au chevalier vaillant et preu, Que ses armes oster se laist, Et mesire Yvains, se li plaist, Se relaist la siue tolir, Car bien s’en puet or mais souffrir. Lors se desarment li vassal ; Si se departent par igal. Et c’onques* il se desarmoient, Le leon courant venir voient, Qui son seignour querant aloit. Tout maintenant que il le voit, Si conmenche grant joie a faire. Lors veïssiés gens arrier traire ; Trestous li plus hardis s’en fuit. « Estés, fait mesire Yvains, tuit. Por quoi fuiés ? Nus ne vous cache ; Nel doutés ja que mal vous faiche Li leons que venir veés. De che, se vous plaist, me creés, Qu’il est a moi et je a luy ; Si soumes compaignon andui. » Lors s’aseürent chil de voir, Quant oïrent ramentevoir Les aventures au leon, De lui et de son compaignon, C’omques ne fu autres qui ochist Le felon gaiant maleït. Et mesire Gauvains li dist : « Sire compains, se Diex m’aït, Mout m’avés hui avileni.
Mauvaisement vous ai meri Le serviche que me feïstes, Du gaiant que vous ocheïstes, Ains n’eustes paour de ses manaches. A vous ai je penssé grant pieche, Et pour che en estoie je engoussox Que on disoit que entre nous dox Avoit amor et acointanche. Mout i ai pensé sans doutanche ; Mes apenser ne me savoie N’omques parler oï n’avoie De chevalier que je seüsse En tere ou esté eüsse Que le chevalier au leon Fust nus appelés en son non. » Desarmés vont ainssi parlant, Et li leons ne vint pas lent Vers son seignour, la ou il sist. Quant devant li fu, si li fist Grant joie conme beste mue. En enfremerie et en mue Les en couvient tous deus mener, Car a lors plaies resaner Ont mestier de mire et d’entrait. Devant li mener les en fait Li roys, qui mout chiers les avoit. Un surgien que il savoit De plaie garir plus que nus Lors fist mander li roys Artus. Et cil du garir se pena Tant que toz deus bien les sana Au miex et au plus tost qu’il pot. Et quant tous deus garis les ot, Mesire Yvains, qui sans retour Avoit son cuer mis en amour, Vit bien que durer ne porroit, Mais pour amors enfin morroit Se sa dame n’avoit merchi De li, qu’il se moroit pour li. Et pense qu’il s’en partiroit Toz sols de court et si iroit A se fontaine guerroier ; Et s’i feroit tant fourdroier Et tant venter et tant plouvoir Que par force et par estouvoir Li couvendroit faire a li pais Ou il ne fineroit jamais De la fontaine tourmenter, Si feroit plouvoir et venter. Maintenant que mesire Yvains Senti qu’il fu waris et sains, Si s’en parti, que nus nel sot, Mais que avec li son leon ot, Qui onques en toute sa vie Ne vaut laissier sa compaignie. Puis errerent tant que il virent La fontaine, et plouvoir i virent*. Ne cuidiés pas que je vous mente, Que si fu fiere la tormente Que nus n’en conteroit le disme, Qu’il sambloit que jusque en abisme Deüst fondre la forest toute.
La dame de son castel doute Que il ne fonde tout emsemble ; Li mur crollent et la tour tramble, Si que par poi qu’ele ne verse. Miex vausist estre prins em Perse Li plus hardiz, entre les Turs, Qu’il fust laiens entre les murs. Tel paour ont que il maudïent Trestous lors ancesors, et dïent : « Maudis soit il li premiers hom Qui fist en chest castel maison Et chil qui chest castel fonderent ! Qu’en tout le monde ne trouverent Lieu que on deüst plus haïr, C’uns seus hons ne* puet envaïr Et tormenter et traveillier. » De ceste cose conseillier Vous couvient, dame, fait Lunete. Ne trouverés qui s’entremete De vous aidier a chest besoing S’on ne le va quere mout loing. Jamais voir ne reposerons En chest castel, ne n’oserons Les murs ne la porte passer. N’oseroit nus, sachiés de cler, Chevaliers ; pour cesti affaire, Ne s’en oseroit avant traire Touz li mieudres, bien le savés. S’est ore ainsi que vous n’avés Qui deffende vostre fontaine, S’en samblerés fole et vilaine ; Mout bele honnor i ara ja Quant sans bataille s’en ira Chil qui si vous a envaïe. Chertes, vous estes maubaillie S’autrement de vous ne pensés. — Tu, fait la dame, qui tant ses, Me di conment j’en penserai, Et je a ton los en ferai. — Dame, certes, se je savoie, Volentiers vous conseilleroie ; Mais vous ariés grant mestier De plus raisnaule conseillier. Pour che, si ne m’en os meller, Et le plouvoir et le venter Aveuc les autres soufferrai Tant, se Dieu plaist, que je verrai Chaiens venir aucun preudome Qui prendra le fais et la some De ceste bataille seur li. Mais je ne cuit que che soit hui, Si vaudra mout pis a vostre oés. » Et la dame li respont loés : « Damoisele, car parlés d’el ! Sachiés qu’en chiax de mon ostel N’ai je certes nule atendue Que ja par eus soit deffendue La fontaine ne li perrons. Mais, je vous pri, cor i metons Nostre conseil et nostre senz ! Au besoing, tozjorz le dit en, Doit on son ami esprouver.
— Dame, qui cuideroit trouver Cheli qui le gaiant ocist Et les trois chevaliers comquist, Il le feroit boin aler querre. Mais tant que il avra le guerre L’ire et le courous sa dame, N’a il sous chiel honme ne fame Que il creïst, mien ensient, Jusque on li jure et fiant C’on fera toute sa puissance De racorder la mesqueance Que sa dame a si grant vers li Qu’il en muert de duel et d’anui. » Et la dame dist : « Je sui preste, Ains que vous entrés en la queste, Que je vous plevisse ma foy ; Et juerrai, s’il vient a moy, Que je, sans gile et sans faintise, Li ferai tout a sa devise La pais, se je faire le puis. » Et Lunete li respont puis : « Dame, de che ne doutés rien Que vous ne li puissiez mout bien Sa pais faire, se il vous siet ; Mais du serement ne vous griet, Que je le prenderai toutevoie Ains que je me mete a la voie. — Che, fait la dame, ne me poise. » Lunete, qui fu mout cortoise, Li fist tout maintenant hors traire Un mout precieus saintuaire ; Et la dame est a genox mise. Au jeu de la verité l’a prinse Lunete, mout cortoisement. A l’eschevir du serement, Bien de son cuer juré li a Chele qui eschevi li a. « Dame, fait ele, hauchiés la main ! Mes ne veul pas qu’aprés demain M’en metés sus ne che ne quoi, Que vous n’en faites riens pour moi. Pour vous meïsmes le ferés ! Se il vous plaist, si juerrés Pour le Chevalier au leon ; Et vous, a boine entencion, Vous penerés tant qu’il savra Que l’amor de sa dame ara Tout en tout si com il ot onques. » Le main destre leva adonques La dame et dist : « Trestout ainsi Com tu l’as dit, je le t’otri, Et si m’aït Diex et les sains, Que ja mes cuers ne sera fains Que je tout mon pooir n’en faiche. L’amor li rendrai et la grace Que il seut a sa dame avoir, Se j’en ai forche ne pooir. » Or a bien Lunete esploitié ; De riens n’avoit tel couvoitié Com de che que ele avoit fait. Et on li avoit ja hors trait Un palefroi souef amblant.
Monte Lunete, si s’en va, Tant que desous le pin trouva Chelui qu’ele ne quidoit pas Trouver a si petit de pas, Ains cuidoit qu’il li couvenist Mout querre ains qu’a lui parvenist. Par le leon l’a conneü Tantost conme ele l’a veü ; Si vient vers lui grant aleüre, Si descent a le tere dure. Et mesire Yvains la connut De si loins conme il l’aperchut ; Si la salue, et ele lui. Et dist : « Sire, mout lie sui Quant je vous ai trouvé si pres. » Et mesire Yvains dist aprés : « Conment ? Me queriés vous donques ? — Oïl, sire, et si ne fui onques Si lie puis que je fui nee, Que j’ai ma dame a che menee, S’ele parjurer ne se veut, Que tout ainsi conme ele seut Iert vostre dame et vous se sire ; Pour verité le vous os dire. » Mesire Yvains dont s’esjoïst Et le damoisele tost prist, Si le baise mout douchement. Et puis dist ele : « Alons ent ! » Puis li demande : « Le non de moy Avés nonmé ? — Nai, par ma foy, Ne ne set conment avés non Se chevalier au leon non. » Ainsi parlant s’en vont adés, Et li leons tousjours aprés, Tant qu’au chastel vinrent tout troi. Le dame trouva devant soi. Si tost qu’il le peut perchevoir, A ses piés se laissa cheoir Mesire Yvains, trestous armés. Et Lunete, qui fu delés, Li dist : « Dame, relevés l’en, Et metés paine et forche et sens A le pais faire et au pardon, Que nus ne li puet, se vous non, En tout le monde pourcachier. » Lors l’en fait le dame drechier Et dist : « Mes pooirs est tous soins A sa volenté faire et ses boins Et vaurrai mout mais que je puisse. — Chertes, dame, ja ne deïsse, Fait Lunete, se ne fust voirs. Tous en est vostres li pooirs Ains n’eüstes ne ja n’avrois Si boin ami conme chestui. Dix doinst que entre vous et lui Ait boine pais et boine amour, Tele qu’il ne faille nul jour. Dix le m’a fait si pres trouver. Ja a le verité prouver Ne couvient autre raison dire. Dame, pardonnés li vostre ire, Que il n’a dame autre que vous :
Ch’est mesire Yvains, vostre espous. » A chest mot le dame tressaut Et dist : « Se Damedix me saut, Bien m’as a tes paroles prise ; Que chelui qui riens ne me prise Me feras amer mal gré mien. Or as tu esploitié mout bien ! Or m’as tu mout a gré servie ! Mix vausisse toute ma vie Vens et orages endurer ! Et se ne fust de parjurer Trop laide chose et trop vilaine, Janmais a moi, pour nule paine, Pais ne acorde ne trouvast. Tousjours mais el cuer me couvast, Si con li fus cueve en la chendre, Che dont je ne veul or reprendre Ne ne me chaut du recorder, Puis qu’a li m’estuet acorder. » Mesire Yvains ot et entent Que ses afaires mout bien prent, Qu’il ara sa pais et s’acorde, Et dist : « Dame, misericorde Doit on de pechaour avoir. Comperé ai mon mal savoir, Et je le doi bien comperer. Folie me fist demourer, Si me rent coupables et fourfait ; Et mout grant hardement ai fait Quant devant vous osai venir. Mais s’or me volés retenir, Janmais ne vous fourferai rien. — Chertes, fait ele, je le veul bien, Pour tant que parjure seroie Se tout mon pooir n’en faisoie De pais faire entre vous et moi. — Dame, fait il,.v.c merchis ! Que, si m’aït Sains Esperis, N’a honme sous le chiel mortel Pour fenme feïst plus grant duel ! » Or a mesire Yvains sa pais. Saichiés de voir que onques mais Ne fu de riens nule si liés, Conment qu’il ait esté yriés. Mout en est a boin chief venus, Qu’il est amés et chiers tenus De sa dame, et ele de luy. Ne li souvient de nul anuy, Que par la joie les oublie Qu’il a de sa tres chiere amie. Et Lunete tient il mout aise : Ne li faut chose qu’il li plaise, Que ele l’a a gré servi. De mesire Yvain lairons chi Et de s’amie chiere et fine. De si vaillant ronmans ne fine, Chertains soient ronmancheour, C’onques plus conter en nul jour N’en oÿrent ne ja n’orront Se menchonnes trouver n’i vont. Explicit Yvag Explicit